**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Φεβρουαρίου 2024, ημέρα Δευτέρα και ώρα 13.10΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργού Επικρατείας, κ. Χρήστου - Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Στη συνεδρίαση παρέστησαν ο Υπουργός Επικρατείας, κ. Χρήστος – Γεώργιος Σκέρτσος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρος Τσαβδαρίδης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Ανδριανός Ιωάννης, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κτενά Αφροδίτη, Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Τζανακόπουλος Δημήτριος, Δημητριάδης Πέτρος, Κόντης Ιωάννης, Αποστολάκης Γεώργιος και Ρούντας Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Μονογυιού Αικατερίνη, Κρητικός Νεοκλής, Λιάκος Ευάγγελος, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Μανωλάκου Διαμάντω, Παφίλης Αθανάσιος, Λαμπρούλης Γεώργιος, Δελής Ιωάννης, Αθανασίου Μαρία, Γραμμένος Βασίλειος, Αναγνωστοπούλου (Σία) Αθανασία, Φωτίου Θεανώ, Γαυγιωτάκης Μιχαήλ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Φλώρος Κωνσταντίνος και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Αθανάσιος Καββαδάς, Βασίλειος (Λάκης)Βασιλειάδης, Σταύρος Καλαφάτης, Δεληκάρη Αγγελική, Άννα Ευθυμίου, Κωνσταντίνος Κατσαφάδος, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Νίνα Κασιμάτη, Αχμέτ Ιχλάν, Κωνσταντίνα Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Καλησπέρα. Αρχίζει η κοινή συνεδρίαση των Διαρκών Επιτροπών Δημόσιας Διοίκησης, Δημόσιας Τάξης και Δικαιοσύνης και Κοινωνικών Υποθέσεων και της Ειδικής Μόνιμης Επιτροπής Ισότητας Νεολαίας και Δικαιωμάτων του Ανθρώπου με θέμα ημερήσιας διάταξης την επεξεργασία και εξέταση του σχεδίου νόμου του Υπουργού Επικρατείας, κ. Χρήστου -Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Στη συνεδρίαση παρέστησαν ο Υπουργός Επικρατείας, κ. Χρήστος – Γεώργιος Σκέρτσος, καθώς και αρμόδιοι υπηρεσιακοί παράγοντες.

Ως προς τον προγραμματισμό των επόμενων συνεδριάσεων η πρότασή μου είναι να συνεχίσουμε την επεξεργασία του σχεδίου νόμου την Τετάρτη 7 Φεβρουαρίου 2024 με δύο συνεδριάσεις, ώρα 13:00` το μεσημέρι για την ακρόαση των εξωκοινοβουλευτικών προσώπων και ώρα 16:00` το απόγευμα για τη συζήτηση επί των άρθρων. Τη Δευτέρα 12 Φεβρουαρίου 2024 και ώρα 13:00` το μεσημέρι προτείνω να διεξαχθεί η 4η συνεδρίαση που θα διατεθεί για τη β` ανάγνωση. Μετά από μια βδομάδα, δηλαδή, να διεξαχθεί η τέταρτη συνεδρίαση. Είναι σχεδόν πάγια κοινοβουλευτική πρακτική αμέσως μετά τους φορείς να ακολουθεί η συζήτηση επί των άρθρων. Θέλουμε να σεβαστούμε το πενθήμερο, τουλάχιστον για τη β` ανάγνωση. Ούτως ή άλλως, προβλέπει ο Κανονισμός 7 μέρες, για αυτό το λόγο το βάζουμε αμέσως μετά.

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίαση. Οι προτάσεις, παρακαλώ, να κατατεθούν και γραπτά στη Γραμματεία της Επιτροπής, ώστε να καταρτιστεί σχετικός κατάλογος των φορέων, σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίο θα σας ανακοινώσω στη συνέχεια.

Τον λόγο έχει η Εισηγήτρια της Πλειοψηφίας, κυρία Μαρία Συρεγγέλα.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Προτείνουμε την Εθνική Επιτροπή Ανθρωπίνων Δικαιωμάτων, το Ευρωπαϊκό Δίκτυο Οργανώσεων Οικογενειών των NELFA (Network of European LGBTIQ Families Associations), Οικογένειες Ουράνιο Τόξο, Σωματείο Υποστήριξης Διεμφυλικών, Ελληνική Ψυχιατρική Εταιρεία, Παιδοψυχιατρική Εταιρεία Ελλάδος, Συνήγορος του Πολίτη, Παγκόσμιος Οργανισμός Υγείας, Ελληνική Ψυχολογική Εταιρεία, Ινστιτούτο Υγείας του Παιδιού, Ομοσπονδία Φορέων Ψυχοκοινωνικής Αποκατάστασης ΑΡΓΩ και Egalité de LGBTQI Associations of the European Institutions. Αυτοί είναι οι φορείς που θέλουμε να κληθούν.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε πολύ, κυρία Συρεγγέλα.

Να δώσω τον λόγο στην Εισηγήτρια της Μειοψηφίας, την κυρία Έλενα Ακρίτα.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Εμείς, θα καλέσουμε την Εθνική Επιτροπή για τα Δικαιώματα του Ανθρώπου, Συνήγορο του Παιδιού, Διεθνή Αμνηστία, Σωματείο Υποστήριξης Διεμφυλικών, Οικογένειες Ουράνιο Τόξο, Orlando LGBT - είναι η Ψυχική Υγεία Χωρίς Στίγμα - Rainbow Seniors, Ομάδα Περήφανοι Γονείς, το Ευρωπαϊκό Δίκτυο Οικογενειών Ουράνιο Τόξο των NELFA, το Πολύχρωμο Σχολείο και το Colour Youth -είναι μια κοινότητα LGBTIQ των νέων Αθήνας.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ, κυρία Ακρίτα.

Τον λόγο ο Ειδικός Αγορητής του ΠΑΣΟΚ-ΚΙΝΗΜΑ ΑΛΛΑΓΗΣ, ο κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Πρόεδρε, εμείς, θα θέλαμε να καλέσουμε την Εθνική Επιτροπή για τα Δικαιώματα του Ανθρώπου, τους Υπερήφανους Γονείς, το Πολύχρωμο Σχολείο, τις Οικογένειες Ουράνιο Τόξο, τους Rainbow Seniors, την Ελληνική Ένωση για τα Δικαιώματα του Ανθρώπου και του Πολίτη, την Egalité - όπως ακούστηκε και προηγουμένως -, τη NELFA, την Ελληνική Ψυχιατρική Εταιρεία, την Orlando και την Παιδοψυχιατρική Εταιρεία, καθώς και το Σωματείο Υποστήριξης Διεμφυλικών.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε.

Να δώσω τον λόγο στην κυρία Παρασκευή Δάγκα από το Κομμουνιστικό Κόμμα Ελλάδος για τις δικές της προτάσεις.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Για να μην επαναληφθούμε σε ορισμένα, εμείς, καλούμε την Ομοσπονδία Γυναικών Ελλάδας.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Πολύ ωραία.

Να περάσουμε στον κ. Παύλο Σαράκη από την Ελληνική Λύση.

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, εμείς, έχουμε καλυφθεί από κάποιους, αλλά θα ζητήσουμε, όμως, να προσέλθει η Ιερά Σύνοδος της Εκκλησίας της Ελλάδος, η Πανελλήνια Ένωση Φίλων των Πολυτέκνων και η Πανελλαδική Ομοσπονδία Τριτέκνων.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ.

Ο κ. Τζανακόπουλος δεν είναι στην Αίθουσα.

Να περάσουμε στον κύριο Πέτρο Δημητριάδη από τους ΣΠΑΡΤΙΑΤΕΣ για τις δικές του προτάσεις.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Εμείς, προτείνουμε από θρησκευτικούς φορείς την Ιερά Σύνοδο της Εκκλησίας της Ελλάδος, Ιερά Κοινότητα του Αγίου Όρους. Εκπρόσωποι συλλόγων και οργανώσεων: Ανώτατη Συνομοσπονδία Πολυτέκνων Ελλάδος, Κίνημα «Μαμά Μπαμπάς και Παιδιά», Ένωση Αστικολόγων Ελλάδος και Πανελλήνιο Σύλλογο Μονογονεϊκών Οικογενειών.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε, κ. Δημητριάδη.

Να δώσω τον λόγο στον κ. Γεώργιο Αποστολάκη από τη ΝΙΚΗ.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Προτείνουμε από όργανα διοίκησης θρησκευτικών φορέων: Ιερά Σύνοδος της Εκκλησίας της Ελλάδος, Ιερά Σύνοδος Εκκλησίας Κρήτης, την Κοινότητα του Αγίου Όρους, οπωσδήποτε, Ιερά Σύνοδος της Εκκλησίας ΓΟΧ Ελλάδος, Καθολικής Ιεραρχίας Ελλάδος, Ευαγγελική Εκκλησία της Ελλάδος. Έχουμε τηλέφωνα και διευθύνσεις.

Εκπρόσωποι συλλόγων και οργανώσεων: Ανώτατη Συνομοσπονδία Πολυτέκνων, Πανελλαδική Ομοσπονδία Τριτέκνων, Εθνικό Συμβούλιο Ελληνίδων, Κίνημα «Μαμά Μπαμπάς και Παιδιά».

Προσωπικότητες: Στέλιος Ράμφος, φιλόσοφος και Καλλιόπη Προκοπάκη, ψυχίατρος.

Σας ευχαριστώ. Τα έχουμε όλα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Θα μας τα δώσετε και γραπτώς.

Να περάσουμε στον κ. Σπυρίδωνα Μπιμπίλα από την ΠΛΕΥΣΗ ΕΛΕΥΘΕΡΙΑΣ.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):**.Προτείνουμε τις Οικογένειες Ουράνιο Τόξο, το Σωματείο Υποστήριξης Διεμφυλικών, την Εθνική Επιτροπή για τα Δικαιώματα του Ανθρώπου, τη Διεθνή Αμνηστία, το Συνήγορο του Πολίτη, το Ευρωπαϊκό Δίκτυο κατά της Βίας, τον Strong Me, Παιδοψυχιατρική εταιρεία Ελλάδος, το Πολύχρωμο Σχολείο και Rainbow SENIORS.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ πολύ και τον κύριο Μπιμπίλα. Πριν δώσω τον λόγο στους Εισηγητές και τους Ειδικούς Αγορητές για τις τοποθετήσεις τους επί της αρχής του σχεδίου νόμου, να ρωτήσω τον κύριο Υπουργό αν θέλει να κάνει μια εισαγωγική τοποθέτηση.

Κύριε Υπουργέ θέλετε τον λόγο;

**ΑΚΗΣ ΣΚΕΡΤΣΟΣ( Υπουργός Επικρατείας)**: Όχι θα τοποθετηθώ μετά τους Εισηγητές και Ειδικούς Αγορητές.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών):** Πολύ ωραία. Όποιος άλλος συνάδελφος επιθυμεί να τοποθετηθεί, παρακαλώ να ενημερώσει τη Γραμματεία της Επιτροπής.

Τον λόγο έχει η Εισηγήτρια της Πλειοψηφίας κυρία Μαρία Συρεγγέλα.

**ΜΑΡΙΑ ΣΥΡΕΓΓΕΛΑ(Εισηγήτρια της Πλειοψηφίας):** Κυρίες και κύριοι συνάδελφοι, το παρόν νομοσχέδιο αποτελεί μια ακόμα μεταρρύθμιση της κυβέρνησης του Κυριάκου Μητσοτάκη σε υλοποίηση των δεσμεύσεών της για μια κοινωνική Ελλάδα, για μια κοινωνία συμπεριληπτική, χωρίς πολίτες διαφορετικών ταχυτήτων. Είναι ένα βήμα μπροστά για την κοινωνική ισότητα και την ευημερία, γιατί η ισότητα στο γάμο σημαίνει και ισότητα στην αξιοπρέπεια, για να μην υπάρχουν αόρατοι και αποκλεισμένοι άνθρωποι λόγω του σεξουαλικού προσανατολισμού τους και προπάντων, να μην υπάρχουν αόρατα και αποκλεισμένα παιδιά, λόγω του σεξουαλικού προσανατολισμού των γονέων τους. Ο γάμος δεν είναι μόνο επιστέγασμα της αγάπης δύο ανθρώπων, αλλά είναι και μια συμφωνία αυτών των ανθρώπων, από την οποία απορρέουν δικαιώματα και υποχρεώσεις και από τα δύο μέρη.

Με το παρόν, λοιπόν, νομοσχέδιο η πολιτεία πάει να ρυθμίσει αυτές τις σχέσεις νομικά, ώστε όλοι οι άνθρωποι, ανεξαρτήτως σεξουαλικού προσανατολισμού, να μπορούν να συνάψουν πολιτικό γάμο και να έχουν τα ίδια δικαιώματα και τις ίδιες υποχρεώσεις. Αυτό βέβαια δεν είναι κάτι νέο, η ισότητα στο γάμο ισχύει σε πολλές χώρες στον κόσμο και στην Ευρώπη. Με την ψήφιση, λοιπόν, του παρόντος νομοσχεδίου, η Ελλάδα, θα γίνει η 37η χώρα που θα εισάγει την ισότητα στο πολιτικό γάμο και αυτό γίνεται χωρίς εκτεταμένες παρεμβάσεις, αλλά μόνο με τις άκρως απαραίτητες προσαρμογές στον Αστικό Κώδικα, στην εργατική και κοινωνικοασφαλιστική νομοθεσία, που συνοψίζονται σε 15 άρθρα με μοναδικό σκοπό, να εξασφαλιστεί η πρόσβαση στον θεσμό του πολιτικού γάμου για όλους τους Έλληνες πολίτες και να προστατεύονται τα αυτονόητα, για μια δημοκρατική κοινωνία, συμφέροντα των παιδιών, που ανατρέφονται σε οικογένειες ομόφυλων ζευγαριών. Η σύνταξη του νομοσχεδίου έχει βασιστεί και στη νομοθετική πρακτική που ακολουθήθηκε σε πολλές άλλες ευρωπαϊκές χώρες που έχουν ήδη καθιερώσει την ισότητα στο γάμο, όπως είναι η Γαλλία και η Γερμανία.

Αρχικά λοιπόν, να δούμε τι κάνει και τι δεν κάνει αυτό το νομοσχέδιο. Εισάγει την ισότητα στο πολιτικό γάμο δηλαδή, την πρόσβαση στον θεσμό του πολιτικού γάμου για όλους τους Έλληνες πολίτες, χωρίς διακρίσεις και ανεξαρτήτως σεξουαλικού προσανατολισμού. Προστατεύει τα συμφέροντα των παιδιών, ρυθμίζοντας ζητήματα Οικογενειακού Δικαίου σε οικογένειες ομόφυλων ζευγαριών. Τι δεν κάνει; Δεν επεκτείνει το δικαίωμα της ιατρικώς υποβοηθούμενης αναπαραγωγής και την παρένθετη μητρότητα στα ζευγάρια ανδρών. Δεν κάνει καμία αναφορά σε γονέα 1 σε γονέα 2, αφού για μας ξεκάθαρα γονιός σήμαινε, σημαίνει και θα σημαίνει μόνο πατέρας και μητέρα. Σαφώς είναι εύλογοι οι προβληματισμοί που γεννιούνται σε μια μερίδα της ελληνικής κοινωνίας ακόμη και εντός του Ελληνικού Κοινοβουλίου. Τι είναι όμως αυτό που μας προβληματίζει τόσο; Το ότι πλέον εάν ένα παιδί ανατρέφεται από ομόφυλο ζευγάρι και πεθάνει ο αναγνωρισμένος γονέας, το παιδί δεν θα πάει σε Ίδρυμα ή σε μακρινούς συγγενείς, όπως γίνεται σήμερα, αλλά θα παραμείνει στην οικογένεια του με τον άνθρωπο που για το παιδί είναι ο άλλος γονέας του, αλλά για τον νόμο και την κοινωνία ο άνθρωπος αυτό σήμερα είναι αόρατος; Δεν πρέπει όταν ένα παιδί ζει με ένα ομόφυλο ζευγάρι και πεθάνει ο μη αναγνωρισμένος μέχρι σήμερα γονέας, το παιδί να μην στερηθεί τα κληρονομικά δικαιώματα του; Όταν ένα παιδί ζει με ομόφυλο ζευγάρι δεν θα πρέπει ο μη αναγνωρισμένος μέχρι σήμερα γονέας να νομιμοποιείται να πάρει αποφάσεις για την εκπαίδευση και για την υγεία του, να μπορεί να το φροντίσει αν το παιδί αυτό χρειάζεται να πάει στο νοσοκομείο; Όταν ένα παιδί ζει με ομόφυλο ζευγάρι και το ζευγάρι χωρίσει, δεν θα πρέπει, ο μη αναγνωρισμένος μέχρι σήμερα γονέας, να έχει υποχρέωση διατροφής για το παιδί και να μπορεί να συμμετέχει στην ανατροφή του; Γιατί αυτές τις έννομες σχέσεις και αυτές τις καταστάσεις που υπάρχουν στην κοινωνία μας αποσκοπεί να ρυθμίσει το νομοσχέδιο αυτό. Πώς λοιπόν, είναι δυνατό να κοιτάξουμε από την άλλη, αλλά και να επιτρέπουμε να υπάρχουν άνθρωποι που στερούνται βασικά δικαιώματα τους λόγο σεξουαλικού προσανατολισμού το 2024; Που θα αφήσουμε κάποια παιδιά να παραμένουν παιδιά ενός κατώτερου θεού;

Αγαπητές συνάδελφοι και αγαπητοί συνάδελφοι, αυτές τις ημέρες έχουμε μπροστά μας μια σημαντική, επιτρέψτε μου, ευκαιρία, να δουλέψουμε μαζί, να ενώσουμε τις δυνάμεις μας και να υπερασπιστούμε όσο το δυνατόν καλύτερα τα δικαιώματα των συνανθρώπων μας, τα δικαιώματα των παιδιών. Έχουμε αρκετά δει σχόλια από τη διαβούλευση, θα ακούσουμε φυσικά και τους φορείς και μέσα από το διάλογο είμαι βέβαιη πως μπορούμε να πετύχουμε το βέλτιστο αποτέλεσμα ώστε να κατατεθεί στο Κοινοβούλιο και να ψηφιστεί με τη μεγαλύτερη δυνατή συναίνεση.

Κάνοντας, λοιπόν, μια πρώτη ανάλυση του νομοσχεδίου βλέπουμε πως εκτός από τη ρητή πρόβλεψη ο γάμος συνάπτεται μεταξύ δύο προσώπων διαφορετικού ίδιου φύλου, δεν γίνεται κάποια άλλη όπως είπαμε ουσιώδης παρέμβαση στον Αστικό Κώδικα. Επίσης, κανένα άρθρο του νομοσχεδίου δεν αφορά τον θρησκευτικό γάμο, ούτε κάποια από τις διατάξεις περί υιοθεσίας τροποποιούνται, ούτε και αντικαθίστανται νομικοί όροι όπως η μητρότητα, μητέρα, πατέρας και ούτω καθεξής. Και τέλος, δεν τροποποιείται καθόλου το πλαίσιο της ιατρικώς υποβοηθούμενης αναπαραγωγής στη χώρα μας, που λειτουργεί από το 2002 και απευθύνεται αποκλειστικά σε γυναίκες με ιατρικό πρόβλημα.

Για γάμους ομόφυλων ζευγαριών που τελέστηκαν στο εξωτερικό, το νομοσχέδιο προβλέπει ότι θα ισχύουν υπό προϋποθέσεις, αναδρομικά από το χρόνο τέλεσης τους. Ακολουθούμε έτσι το πρότυπο του νόμου 1329, που θέσπισε το πολιτικό γάμο το 1982 και προέβλεπε αντίστοιχα την αναδρομική αναγνώριση των πολιτικών γάμων που είχαν συναφθεί στο εξωτερικό. Για όσα από τα παραπάνω ομόφυλα ζευγάρια έχουν τελέσει επιπλέον και Σύμφωνο Συμβίωσης στην Ελλάδα, θα δίνεται η δυνατότητα επιλογής μιας από τις δύο οικογενειακές έννομες σχέσεις, καθώς δεν μπορούν να συνυπάρχουν και οι δύο. Επιπλέον, με τις προτεινόμενες διατάξεις διασφαλίζονται νομοθετικά και τα δικαιώματα των παιδιών που έχουν γεννηθεί στο εξωτερικό και ζουν σε ομόφυλες οικογένειες. Περιέχεται ρύθμιση για τη νομική αναγνώριση της σχέσης με το γονέα ή τους γονείς και στην Ελλάδα εφόσον αυτή προκύπτει από επίσημα δημόσια έγγραφα ή δικαστικές αποφάσεις. Με αυτή τη διάταξη η χώρα μας εκπληρώνει υποχρέωση που έχει η χώρα μας και που απορρέει από το Χάρτη Θεμελιωδών Δικαιωμάτων της Ευρωπαϊκής Ένωσης και την Ευρωπαϊκή Σύμβαση Δικαιωμάτων του Ανθρώπου, όπως έχουν ερμηνευτεί από τα αντίστοιχα δικαστήρια. Πιο συγκεκριμένα επιτάσσουν χάριν του συμφέροντος του παιδιού, ο οποίος είναι αναγνωρισμένος γονέας σε μία χώρα, να αναγνωρίζεται ως τέτοιος και στις υπόλοιπες χώρες.

Ρυθμίζοντας, λοιπόν, με προσοχή αυτές τις περιπτώσεις το νομοσχέδιο βάζει τέλος στο σημερινό παράδοξο τα μέλη μιας οικογένειας που ζει και αναγνωρίζεται στο εξωτερικό, μόλις έρχονται στην Ελλάδα να θεωρούνται άτομα που είναι τελείως άγνωστα μεταξύ τους, τουλάχιστον όσον αφορά τον νόμο.

Ακόμη ρυθμίζεται και το επίσης παράδοξο και άδικο, σε ορισμένες περιπτώσεις να μην μπορούν παιδιά Ελλήνων να λάβουν την ελληνική ιθαγένεια. Για τα ζευγάρια του ίδιου φύλου που έχουν συνάψει σύμφωνο συμβίωσης παρέχεται η δυνατότητα να παντρευτούν μέσα σε ένα χρόνο από την ψήφιση του νόμου και ο γάμος να ισχύσει αναδρομικά από την σύναψη του συμφώνου συμβίωσης. Αυτό γιατί σημαντικός αριθμός ομόφυλων ζευγαριών θα επέλεγε να παντρευτεί, αντί να συνάψει σύμφωνο συμβίωσης, αν ο γάμος προερχόταν εξ αρχής ως επιλογή για τη νομική αναγνώριση της σχέσης τους.

Κλείνω με την εργατική νομοθεσία, με την οποία ασχολήθηκα κι εγώ ιδιαίτερα, ως Υφυπουργός Εργασίας και Κοινωνικών Υποθέσεων, στην προηγούμενη κυβέρνηση του Κυριάκου Μητσοτάκη, κατά την οποία εισάγαμε νέες άδειες και διευκολύνσεις για τους νέους γονείς και επεκτείναμε ήδη υπάρχουσες σε όλους τους γονείς και του ιδιωτικού τομέα, φυσικούς, θετούς, αναδόχους, μονογονείς. Τι γίνεται όμως με τους ομόφυλους γονείς που μεγαλώνουν παιδί;

Προχωράμε, λοιπόν, και σε κάποιες απαραίτητες τεχνικής περισσότερο φύσεως προσαρμογές σε διατάξεις, που έχουν να κάνουν με το Εργατικό Δίκαιο με το Δίκαιο της Κοινωνικής Ασφάλισης και το Υπαλληλικό Δίκαιο για ομόφυλους συζύγους και γονείς. Ρυθμίζονται λοιπόν, τα θέματα αδειών και διευκολύνσεων των γονέων για την ανατροφή των τέκνων τους που ισχύουν για όλους και για όλες και για τους ομόφυλους, λοιπόν, γονείς πλέον. Επιπρόσθετα, ρυθμίζεται η επέκταση της εξάμηνης προστασίας από απόλυση και σε ομόφυλους γονείς που υιοθετούν παιδί που και εδώ, αντίστοιχα, η προστασία ήδη προβλέπεται και για την υιοθεσία.

Δεν θα ήθελα να κουράσω άλλο, αφού με ενδιαφέρει πολύ να ακουστούν οι απόψεις και να προχωρήσουμε σε έναν γόνιμο διάλογο. Θέλω απλά να υπενθυμίσω, κλείνοντας, πως με το παρόν νομοσχέδιο ρυθμίζουμε μια υπάρχουσα κατάσταση, δεν φέρνουμε κάτι νέο. Θέτουμε ένα πλαίσιο, ένα προστατευτικό δίχτυ, κυρίως για τα παιδιά. Ένας άντρας ή μια γυναίκα, γνωρίζουμε όλες και όλοι ότι μπορούν κατά μόνας να υιοθετούν εδώ και πάρα πολλά χρόνια και μπορούν να συζούν ή να κάνουν σύμφωνο συμβίωσης με όποιον ή όποια θέλουν και να μεγαλώνουν μαζί το παιδί. Επομένως, εμείς τώρα σηκώνουμε το χαλί, βγάζουμε αυτή τη δύσκολη κατάσταση, το πρόβλημα, στην επιφάνεια που είναι τώρα πλέον κάτω από το χαλί και θεσμοθετούμε, έχοντας ως θεμέλια της συζήτησης, την ισότητα των πολιτών και την προστασία κυρίως των παιδιών. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ πολύ, την κυρία Συρεγγέλα.

Κύριε Τζανακόπουλε, θέλετε να προτείνετε κι εσείς τους φορείς;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Nαι, θέλουμε να προτείνουμε άλλους τρεις φορείς. Είναι η Orlando, το Σωματείο Υποστήριξης Διεμφυλικών (ΣΥΔ) και οι Οικογένειες Ουράνιο Τόξο.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Σας ευχαριστώ πολύ. Να δώσω τώρα τον λόγο στην Εισηγήτρια της Μειοψηφίας, την κυρία Έλενα Ακρίτα, για τη δική της εισήγηση, για 15 λεπτά.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Καλό μεσημέρι και καλή εβδομάδα σε όλους. Έστω και με σημαντική καθυστέρηση η νομική κατοχύρωση της ισότητας στο γάμο και στην τεκνοποίηση ανεξαρτήτως φύλου αποτελεί μια σημαντική αλλαγή για τη χώρα μας. Η Ελλάδα οφείλει να εναρμονίσει το βήμα της με τις περισσότερες χώρες στην Ευρώπη, στον δυτικό κόσμο, αλλά και με αρκετές χώρες της Λατινικής Αμερικής. Αυτό, ωστόσο, δεν είναι το σημαντικότερο στη συζήτηση. Το σημαντικότερο στη συζήτηση είναι να ανταποκριθούμε, ως πολιτεία, στα αιτήματα και τους αγώνες συνανθρώπων μας για ισότητα και να δημιουργήσουμε τις κατάλληλες συνθήκες συμπερίληψης και άρσης των διακρίσεων και των ρατσιστικών συμπεριφορών.

Είναι χαρακτηριστικό ότι, τώρα, στο κατώφλι του νομοσχεδίου έχουμε καταγγελίες από φεμινιστικές οργανώσεις, ότι υπάρχει τεράστια έξαρση στο διαδίκτυο στη ρητορική μίσους και στον κακοποιητικό λόγο. Τα δικαιώματα όλων των ανθρώπων είναι ανθρώπινα δικαιώματα και στα ανθρώπινα δικαιώματα δεν υπάρχει αντίθετη άποψη, δεν υπάρχει αντίθετη γνώμη, δεν υπάρχουν δημοψηφίσματα. Είμαστε όλοι ίσοι και κανείς δεν είναι πιο ίσος από τους άλλους, για να θυμηθούμε και τον George Orwell. Αυτό μας το λέει το Σύνταγμα και μας το λέει απλά, λιτά, ξεκάθαρα. Και καμία συντήρηση, καμία σκοταδιστική αντίληψη, κανένας μεσαίωνας δεν θα μας γυρίσει πίσω. Έχουμε την υποχρέωση να εξασφαλίσουμε την ισοτιμία στο γάμο για όλα τα ζευγάρια ανεξαρτήτως φύλου, αλλά και να διασφαλίσουμε όλα τα δικαιώματα που απορρέουν από αυτό, τα γονεϊκά, τα κληρονομικά, τα προνοιακά και λοιπά. Με άλλα λόγια, δεν καλούμαστε να κατοχυρώσουμε δικαιώματα για κάτι που θα έρθει στο μέλλον, καλούμαστε να κατοχυρώσουμε δικαιώματα για κάτι που ήδη υπάρχει εδώ και χρόνια. Για υφιστάμενες οικογένειες συμπολιτών μας με παιδιά ο μη βιολογικός γονέας είναι αόρατος από τον νόμο. Αν κάτι συμβεί στο βιολογικό γονέα, ο άλλος, ο σύντροφος, δεν μπορεί να κάνει απολύτως τίποτα. Δεν μπορεί να πάει το παιδί σε ένα νοσοκομείο, δεν μπορεί να το πάει στο σχολείο, δεν μπορεί να ταξιδέψει μαζί του και το μέλλον αυτού του παιδιού είναι άδηλων.

Τι είναι ήδη λυμένο; Το ζήτημα, αν δύο άνδρες ή δύο γυναίκες μπορούν να μεγαλώσουν ένα παιδί, το έχουμε ήδη λύσει, ως πολιτεία, το 2018, με τον νόμο για την αναδοχή για τα ομόφυλα ζευγάρια. Δεν αποτελεί, λοιπόν, αυτό αντικείμενο της σημερινής μας συζήτησης. Όσο, αν κάποιοι δεν μπορούν να το καταπιούν αυτό, τότε ας φέρουν την πρόταση νόμου να τα καταργήσουμε όλα αυτά, όλα αυτά που έκανε τότε ο ΣΥΡΙΖΑ, το 2015, με το σύμφωνο συμβίωσης, το 2017, με την ταυτότητα φύλου και το 2018, με την τότε, όπως τη λέγαμε, αναδοχή. Να καταργήσουμε και μετά να πάμε στην Ευρώπη και να τους πούμε ότι δεν «ανήκομεν εις την Δύσιν», όπως είπε ο Κωνσταντίνος Καραμανλής, ανήκομεν εις τα σπήλαια.

Ο ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ, ήδη, από το 2022, είχε καταθέσει σχετική πρόταση νόμου για την ισότητα στο γάμο και για όλα τα δικαιώματα, για όλα τα δικαιώματα που απορρέουν από αυτό. Μια πρόταση πραγματικά προωθημένη που εντάσσεται στον πυρήνα της ευρωπαϊκής πολιτικής, σε αντίθεση, δυστυχώς, με το νομοσχέδιο της Κυβέρνησης. Η άρση διακρίσεων, λόγω φύλου, στο Οικογενειακό Δίκαιο, αποτελεί για τον ΣΥΡΙΖΑ τη φυσική συνέχεια μιας δέσμης μεταρρυθμίσεως που πραγματοποιήθηκε στην τετραετία 2015 - 2019. Ο ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ, τότε, έκανε πράξη μεταρρύθμισης που σήμερα θεωρούνται αυτονόητα όλα αυτά και αυτό παρήγαγε μια νέα γενιά δικαιωμάτων, και αυτό έκανε πιο προοδευτική τη νομοθεσία της χώρας μας. Πρόκειται για νομοθετικές παρεμβάσεις συμπερίληψης που όχι μόνο έλυσαν προβλήματα, κατάργησαν διακρίσεις, βελτίωσαν τη ζωή των συμπολιτών μας, αλλά έγιναν και ο καταλύτης για την ωρίμανση της ελληνικής κοινωνίας.

Σήμερα, η κυβέρνηση της Νέας Δημοκρατίας φέρνει μια έστω και ατελή, έστω και σε ορισμένα σημεία της πρόδηλα προβληματική ρύθμιση για τα δικαιώματα στο γάμο. Εσείς μιλάτε παντού στο νομοσχέδιο για τα ομόφυλα ζευγάρια. Άρα, νάτος πάλι ο Orwell, μερικοί είναι πιο ίσοι από τους άλλους. Έστω κι έτσι, οφείλουμε να σας καλωσορίσουμε, όχι όλους σας δυστυχώς, στη σύγχρονη πραγματικότητα. Μετά από χρόνια αδράνειας η Νέα Δημοκρατία μετακινείται προς την υπερψήφιση δικαιωμάτων που για χρόνια αρνιόταν πεισματικά.

Όταν η κυβέρνηση του ΣΥΡΙΖΑ το 2015 έφερε το Σύμφωνο Συμβίωσης, ξέρετε πόσοι βουλευτές της Νέας Δημοκρατίας το υπερψήφισαν τότε; Δεκαεννέα από τους εβδομήντα έξι, αν θυμάμαι καλά, μόνο 19. Όταν πάλι από την κυβέρνηση του ΣΥΡΙΖΑ το 2018 ήρθε τότε ο νόμος για την αναδοχή, ούτε καν τεκνοθεσία, ξέρετε πόσοι βουλευτές της Νέας Δημοκρατίας το υπερψήφισαν; Μόνο τέσσερις. Κατά σύμπτωση; και οι τέσσερις ήταν γυναίκες. Ήταν η Ντόρα Μπακογιάννη, η Νίκη Κεραμέως, η Όλγα Κεφαλογιάννη και η Κατερίνα Μάρκου.

Υπήρχε δε το εξής σχήμα οξύμωρο. Η κυρία Μάρκου τότε ήταν Εισηγήτρια της Νέας Δημοκρατίας που μας είπε γιατί το κόμμα της θα καταψηφίσει και η ίδια ως βουλευτής το υπερψήφισε. Οι άλλοι βουλευτές, μηδέ του κ. Μητσοτάκη εξαιρουμένου, καταψήφισαν ή απείχαν.

Τι άλλαξε λοιπόν. Υπάρχουν εδώ δύο μοχλοί πίεσης. Στην Ελλάδα είναι η πίεση από τη σύγχρονη πραγματικότητα, από τα σύγχρονα κεκτημένα δικαιώματα, από τις διεκδικήσεις της κοινότητας και όλων των προοδευτικών ανθρώπων. Και η πίεση από το εξωτερικό, που μας έρχεται με τα ψηφίσματα του Ευρωκοινοβουλίου, τις αποφάσεις ευρωπαϊκών δικαστηρίων, οι οποίες πολύ συχνά ήταν καταδικαστικές για την Ελλάδα, αλλά και τις επικείμενες αλλαγές στην ευρωπαϊκή νομοθεσία σχετικά με την ιδιότητα του γονέα. Θα αναγνωρίζεται, δηλαδή, η ιδιότητα του γονέα σε όλα τα κράτη μέλη, ανεξάρτητα από τον τρόπο σύλληψης, γέννησης ή το είδος της οικογένειας του παιδιού. Το Σύνταγμα δεν περιγράφει την οικογένεια, όπως κάνει το Σύνταγμα της Βουλγαρίας, της Λιθουανίας και των Ισλαμικών κρατών.

Αν είσαι λοιπόν, γονέας ένα κράτος μέλος, είσαι γονέας σε όλα τα κράτη μέλη. Αυτά μας είπε και η Ούρσουλα Φον Ντερ Λάϊεν και αυτή θα είναι η πραγματικότητα σύντομα, είτε θέλετε, είτε δεν θέλετε. Είτε σας αρέσει, είτε δεν σας αρέσει, θα μάθετε να ζείτε με αυτό.

Είναι αγωνιώδης η προσπάθεια του Πρωθυπουργού να εκπέμψει ένα σήμα προοδευτισμού εντός και εκτός συνόρων. Όσο κι αν μεγάλη μερίδα των Μ.Μ.Ε. αποσιωπεί τα όσα διαδραματίζονται στην Ευρώπη, η ζημιά που έχει υποστεί το διεθνές προφίλ του κ. Μητσοτάκη, ειδικά με το σκάνδαλο των υποκλοπών, αυτό δεν μαζεύεται με τίποτα. Η Κυβέρνηση δέχεται σφοδρότατες επικρίσεις, σε επίπεδο ευρωπαϊκών θεσμών, για τον εκτροχιασμό και την υποβάθμιση του κράτους δικαίου και των ελευθεριών στη χώρα μας.

Ας είμαστε λοιπόν, από την αρχή ξεκάθαροι. Το υπό συζήτηση νομοσχέδιο δεν πρόκειται να αποτελέσει την «κολυμβήθρα του Σιλωάμ» για τον κ. Μητσοτάκη. Δεν πρόκειται να προσφέρει την εξιλέωση για τις κραυγαλέες παραβιάσεις του κράτους δικαίου και των ελευθεριών στην Ελλάδα, με τη σφραγίδα της κυβέρνησής του. Δεν πρόκειται να αποτελέσει «συγχωροχάρτι» για την κατακρήμνιση της διεθνούς εικόνας της χώρας στην ελευθερία του τύπου, στην ανεξαρτησία της δικαιοσύνης, στον σεβασμό των ανεξάρτητων αρχών και στην καταπολέμηση της διαφθοράς.

Την πρωτοφανή αυτή εικόνα αποσταθεροποίησης της Κυβέρνησης, όπου το Υπουργικό Συμβούλιο εγκρίνει προτάσεις νόμου, αλλά τα μέλη του έχουν δικαίωμα να απέχουν από την ψήφιση επειδή διαφωνούν, θα την αναλύσουμε σε επόμενες συνεδριάσεις, γιατί αυτό δεν θα σας το χαρίσουμε. Να επισημάνω μόνο ότι, όταν ο κ. Μητσοτάκης λέει ξεκάθαρα στους βουλευτές του πως, εντάξει, δεν έγινε και τίποτα, την ώρα της ψηφοφορίας πηγαίνετε στο κυλικείο και πιείτε ένα καφέ, τι κάνει. Υποτιμά, πάνω απ’ όλα, την ουσία, τη σημασία και την ιστορικότητα ενός νομοσχεδίου που αφορά ανθρώπινα δικαιώματα.

Τώρα, για την ουσία του νομοσχεδίου κάποιες επισημάνσεις, αν μου επιτρέπετε, σημεία που αν δεν βελτιωθούν, είναι σίγουρο ότι θα προκαλέσουν δικαστικές διαμάχες και εν τέλει, την ανάγκη μιας νέας νομοθετικής αναδιάρθρωσης. Γιατί όσοι βλάπτονται, θα πάνε στο δικαστήριο. Και όσοι βλάπτονται και πάνε στο δικαστήριο, θα δικαιωθούν.

Κάθε αναφορά σε ομόφυλα ζευγάρια ή πρόσωπα του ιδίου φύλου εισάγει νέα ζητήματα σεξισμού, παραβλέποντας δεδομένα που ήδη ο ν. 4491/2017 έχει επιλύσει. Είναι λυμένα όλα αυτά. Προτείνουμε λοιπόν, να αντικατασταθεί κάθε αναφορά σε «ομόφυλα» με την έκφραση «πρόσωπα ανεξαρτήτως φύλου».

Τώρα, για την παρένθετη κύηση. Η απόφαση της Κυβέρνησης να περάσει ο νόμος για όλους και το δικαίωμα στην τεκνοθεσία, χωρίς όμως, να δοθεί σε ζευγάρια ανδρών το δικαίωμα της ιατρικώς υποβοηθούμενης αναπαραγωγής μέσω της παρένθετης κύησης, αποτελεί ξεκάθαρη διάκριση και έρχεται σε πλήρη αντίθεση με το άρθρο 4 του Συντάγματος, το οποίο τί το τόσο απλό λέει, τί το τόσο μεγαλειώδες: «οι Έλληνες και οι Ελληνίδες είναι ίσοι ενώπιον του νόμου, έχουν ίσα δικαιώματα και ίσες υποχρεώσεις».

Για ποιο λόγο ένα ζευγάρι, με τον δικό σας νόμο, θα μπορεί να αποκτήσει παιδιά στο εξωτερικό, με υποβοηθούμενη αναπαραγωγή μέσω της παρένθετης κύησης, αλλά δεν μπορεί να το κάνει αυτό στην Ελλάδα. Πώς είναι δυνατόν στο δικό σας νομοθέτημα να απαγορεύονται πλέον οι διακρίσεις, λόγω ταυτότητας φύλου, στον τομέα της κοινωνικής προστασίας και της υγειονομικής περίθαλψης, αλλά ταυτόχρονα, να απαγορεύεται σιωπηρώς η προσφυγή στις μεθόδους ιατρικής αναπαραγωγής υποβοηθούμενης. Πώς μπορεί να σταθεί μια τέτοια κατάφωρη διάκριση.

Σεβόμενη το χρόνο, επιτρέψτε μου να θέσω ορισμένα ερωτήματα για αρχή προς την Κυβέρνησή σας. Πρώτον, σκέφτεστε να απαλείψετε από το νομοσχέδιο σας τον όρο ομόφυλα και να τον αντικαταστήσετε με το ορθό ζευγάρια ανεξαρτήτως φύλου και θα απαλειφθεί επιτέλους η ανάγκη «αυτοανακήρυξης» προσώπων ως ετερόφυλα ή ομόφυλα;

Δεύτερον, επιβάλλεται η ρύθμιση ζητημάτων τέκνων όταν οι γονείς, είτε είναι ανάδοχοι, είτε φυσικοί είτε θετοί, αλλάζουν τη δική τους έμφυλη ταυτότητα. Δηλαδή, όταν πηγαίνουν στο ληξιαρχείο και επικαιροποιούν τα στοιχεία τους, θα πρέπει να μη διαταραχθεί η σχέση που ήδη έχουν με τα παιδιά τους. Είναι το άρθρο 5 του νομοσχεδίου σας. Τι θα κάνετε γι’ αυτό;

Τρίτη ερώτηση. Επιβάλλεται ρητή διάταξη εξισώσεων εγγάμων σε κάθε θέμα ασφάλισης κοινωνικής μέριμνας, ας πούμε είναι τα επιδόματα ενοικίου, είναι η σύνταξη χηρείας και κοινές φορολογικές δηλώσεις. Πώς θα χειριστείτε πείτε μας τη συγκεκριμένη διάταξη.

Και τέταρτον, επιβάλλεται ρητή μνεία εφαρμογής των δικονομικών διατάξεων, για παράδειγμα, η προνομιούχος θέση μάρτυρα συζύγου για κάθε έγγαμο ζευγάρι. Γι’ αυτό το θέμα τι προτίθεστε να κάνετε; Θα θέλαμε όμως εδώ τις απόψεις όχι μόνο της Κυβέρνησης, αλλά και όλων των προοδευτικών κομμάτων του Ελληνικού Κοινοβουλίου.

Αυτά και άλλα ζητήματα που θα συζητήσουμε και στις επόμενες συνεδριάσεις, συνιστούν σοβαρά ελλείμματα της νομοθετικής σας παρέμβασης. Κοιτάξτε, η δική μας πολιτική και νομοθετική διαδρομή ανέκαθεν στήριζε κάθε βήμα προόδου, κάθε ανάσα ελευθερίας στην κατοχύρωση των ανθρωπίνων δικαιωμάτων. Ήρθε η ώρα να αποκατασταθεί το δίκαιο, ήρθε η ώρα να γίνει το αυτονόητο, να εφαρμοστεί επιτέλους το Σύνταγμα. Γιατί όλοι οι άνθρωποι είμαστε ίσοι, χωρίς αστερίσκους, τελεία και παύλα. Εμείς το ξέρουμε στον ΣΥΡΙΖΑ, γιατί ως κυβέρνηση το έχουμε εφαρμόσει. Γιατί εμείς δεν έχουμε ζητήματα ηθικής, ιδεολογικής συνέπειας. Εσείς να δούμε.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ πολύ την κυρία Ακρίτα.

Να δώσω τον λόγο στον Ειδικό Αγορητή του «ΠΑΣΟΚ-ΚΙΝΗΜΑ ΑΛΛΑΓΗΣ», στον κ. Παύλο Χρηστίδη για τη δική του τοποθέτηση.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ):** Κύριε Πρόεδρε, κυρίες και κύριοι συνάδελφοι, είναι μια πραγματικότητα τους τελευταίους μήνες, τόσο στο δημόσιο διάλογο, όσο και στην κοινή γνώμη, επικρατεί μια αντιπαράθεση σχετικά με τον γάμο των ομόφυλων ζευγαριών, σε αυτό το οποίο σήμερα αποκαλούμε την ισότητα στον πολιτικό γάμο.

Οι θέσεις που ακούγονται και τα επιχειρήματα, οι φόβοι και οι ανησυχίες μεγάλου μέρους της κοινής γνώμης ως ένα σημείο είναι δικαιολογημένες, από ένα σημείο όμως και μετά, υπερβαίνουν τη λογική και δημιουργούν εντάσεις.

Οι ευθύνες της Κυβέρνησης για τον διχασμό που επικρατεί στην κοινή γνώμη είναι πολύ μεγάλες. Οι ευθύνες αυτές δεν συνίστανται στη νομοθετική της πρωτοβουλία αυτή καθαυτή όπως σήμερα τη συζητάμε, αλλά με τη γνωστή επιπολαιότητα που τη χαρακτηρίζει στη μόνιμη πρακτική, θα έλεγα, να διαμορφώνει το επικοινωνιακό αφήγημα του επικεφαλής της αντί να φροντίζει να λύνει προβλήματα και να προτάσσει το συμφέρον της κοινωνίας έναντι του ατομικού συμφέροντος του κυρίου Μητσοτάκη. Το νομοσχέδιο για τον γάμο των ομόφυλων ζευγαριών, της ισότητας στον πολιτικό γάμο, δεν προέκυψε ως μια συνειδητή επιλογή της κυβέρνησης για να επιλύσει ένα σημαντικό, κατά τη γνώμη μου και κατά τη γνώμη μας, πρόβλημα υφιστάμενων διακρίσεων λόγω σεξουαλικού προσανατολισμού. Προέκυψε ως μια προσπάθεια του επικοινωνιακού επιτελείου της Κυβέρνησης να παρουσιάσουν τον κύριο Μητσοτάκη ως προοδευτικό και υπέρμαχο των ανθρωπίνων δικαιωμάτων, πολιτικό. Ένα υπέροχο «pink washing», ένα pink washing το οποίο αφορά τον ίδιο άνθρωπο, ο οποίος δεν φοβάται να προχωρήσει σε υποκλοπές παραβιάζοντας τη συζήτηση που έχει να κάνει με τα δικαιώματα των πολιτών της πατρίδας μας, αλλά θέλει να καλύψει αυτή του την επιλογή φέρνοντας ένα νομοσχέδιο, το οποίο θα αποτελεί επιχείρημα, λέγοντας ότι «Εντάξει, με κατηγορείται για τις υποκλοπές, αλλά εγώ ξέρετε έκανα και την ισότητα στον πολιτικό γάμο». Είμαι σίγουρος κυρίες και κύριοι συνάδελφοι, ότι αν οποιοσδήποτε άλλος Πρωθυπουργός ή οποιαδήποτε άλλη κυβέρνηση έφερνε αυτό ή κάποιο αντίστοιχο νομοσχέδιο, το πιθανότερο είναι ο κ. Μητσοτάκης να πρωταγωνιστούσε στη διατύπωση θέσεων αντίστοιχες με του κ. Σαμαρά και του κ. Βορίδη, όπως και συνολικά η Νέα Δημοκρατία, ανεξάρτητα με το τι τελικά θα πράξουν οι Βουλευτές της σημερινής συμπολίτευσης.

Σε κάθε όμως, περίπτωση, ανεξάρτητα από τους λόγους που οδήγησαν την Kυβέρνηση να καταθέσει αυτό το νομοσχέδιο, θεωρώ ότι είναι υποχρέωσή μας κυρίες και κύριοι συνάδελφοι, να ξεκαθαρίσουμε σήμερα ορισμένα πράγματα και να σταθούμε όλοι μας στο ύψος των περιστάσεων. Είμαστε όλοι υποχρεωμένοι να σεβόμαστε το Σύνταγμα που επιβάλλει, χωρίς εξαιρέσεις, τον απόλυτο σεβασμό στα ανθρώπινα δικαιώματα, μεταξύ των οποίων είναι η ισότητα και οποιαδήποτε απαγόρευση διάκρισης λόγω φύλου ή φυλής ή σεξουαλικού προσανατολισμού. Η πρόνοια αυτή του Συντάγματος είναι μια κατάκτηση του ελληνικού λαού και κανένας άνθρωπος, Βουλευτής ή θεσμός, δεν έχει το δικαίωμα να θεσπίσει εξαιρέσεις, να τρομοκρατεί και να απειλεί για να θεσμοθετηθούν εξαιρέσεις. Ο γάμος αποτελεί μια κατάσταση πολιτική, έναν πολιτειακό θεσμό, που από τη στιγμή της τέλεσής του, με όποιο τρόπο, αποτελεί μια αναγνώριση της ελεύθερης απόφασης δύο ενηλίκων να συμβιώσουν. Σε αυτή τη νέα νομική κατάσταση που διαμορφώνεται για το κράτος δεν μπορούν να υπάρχουν διακρίσεις στη βάση του σεξουαλικού προσανατολισμού, όπως ευτυχώς δεν υπάρχουν διακρίσεις στην περίπτωση του γάμου προσώπων που, για παράδειγμα, δεν έχουν την ίδια θρησκεία.

Κανείς δεν μπορεί να επιβάλλει τι θα αναγνωρίζει και τι όχι ως πολιτικό γάμο καμία θρησκεία και δεν μπορεί να επιβάλλει σε ένα σύγχρονο κράτος τι θα αναγνωρίζει και τι όχι ως πολιτικό γάμο. Η μόνη διάκριση και απαγόρευση, που είναι θεμιτή και οφείλουμε να διατηρήσουμε, είναι η απαγόρευση τέλεσης γάμου προφανώς ανάμεσα σε ανηλίκους. Η ελευθερία δύο ενηλίκων να συνάψουν μεταξύ τους πολιτικό γάμο, δεν έχει καμία επίπτωση στις ελευθερίες άλλων ανθρώπων, δεν διαταράσσει την κοινωνία, δεν προσβάλει κανέναν και καμία. Η οικογένεια σήμερα και νομίζω ότι σε αυτό αξίζει να δώσουμε σημασία, δεν εξαντλείται στη λεγόμενη παραδοσιακή οικογένεια, δηλαδή σε αυτό το οποίο μάθαμε ως πατέρας, μητέρα και παιδιά. Η πλειοψηφία των οικογενειών είναι πράγματι παραδοσιακές, αλλά υπάρχουν οικογένειες με έναν μόνο γονέα, υπάρχουν οικογένειες χωρίς παιδιά, υπάρχουν και οικογένειες ομόφυλων ζευγαριών με ή χωρίς παιδιά και υπάρχουν και παιδιά που, όπως ξέρετε όλες και όλοι, ανήκουν σε παραπάνω από μία οικογένειες.

**Η απουσία σχετικής νομοθετικής αναγνώρισης δεν σημαίνει ότι δεν υπάρχουν και η ύπαρξή τους εδώ και αρκετά χρόνια, κανένα θεσμό της οικογένειας δεν έχουν πλήξει.**

**Και θέλω να πω, με πολύ καθαρό τρόπο ότι η οικογένεια, ο ελληνικός πολιτισμός και η ελληνική κοινωνία, δεν διαλύθηκαν επειδή οι γυναίκες κράτησαν το επίθετό τους, επειδή οι γυναίκες εργάζονται έξω από το σπίτι και τις παραδοσιακές οικογενειακές επιχειρήσεις, όπως δεν διαλύθηκαν με την αναγνώριση του διαζυγίου, την κατάργηση του προικοσύμφωνου, τη δυνατότητα των γυναικών να έχουν ατομική περιουσία.**

**Και όταν αυτές οι πρόνοιες ήρθαν σαράντα σχεδόν χρόνια πριν από το ΠΑ.ΣΟ.Κ., οι αντιδράσεις και τότε, όπως και τώρα, κάποιων ήταν ακραίες. Σκεφτείτε όμως συνάδελφοι, πώς θα ήταν σήμερα η ελληνική κοινωνία, αν επικρατούσε η άποψη ότι μόνο o θάνατος μπορεί να χωρίσει ένα αντρόγυνο. Πόσες γυναίκες, ή και πόσοι άντρες, θα ήταν αναγκασμένοι και αναγκασμένες να υπομένουν τη βία μέχρι το θάνατο και πόσα παιδιά θα μεγάλωναν σε οικογένειες χωρίς αγάπη. Ευτυχώς, σήμερα ο γάμος, δεν αποτελεί και δεν θα έπρεπε να αποτελεί για κανέναν και για καμία, μέσο κοινωνικής αποδοχής ή κοινωνικής αναγνώρισης.**

**Το ότι δύο ενήλικες αποφασίζουν να συνάψουν γάμο, αποτελεί μια επίσημη συμφωνία δύο ανθρώπων να συμβιώσουν, να έχουν κοινές υποχρεώσεις και να δημιουργήσουν μέσα στο κράτος και τις δημόσιες υπηρεσίες για το κράτος και τις δημόσιες υπηρεσίες. Όχι μόνο μια συγγένεια πρώτου βαθμού με τις νομικές συνέπειες που αυτή εμπεριέχει.**

**Θέλω να πω ότι σε καμία περίπτωση, ένας γάμος δεν συνεπάγεται και το δικαίωμα της τεκνοθεσίας. Και επίσης, θέλω να πω ότι το δικαίωμα για να υποβάλλουν σήμερα αίτηση τεκνοθεσίας έχουν όλοι οι ενήλικες άνθρωποι ανεξάρτητα, αν είναι παντρεμένοι ή παντρεμένες, ανεξάρτητα από το σεξουαλικό τους προσανατολισμό. Δεκαετίες τώρα, πολύ πριν ιδρυθεί η Νέα Δημοκρατία, το ΠΑ.ΣΟ.Κ. ή ο ΣΥΡΙΖΑ. Αυτό που εξετάζεται από τους κατάλληλους επιστήμονες είναι σε κάθε περίπτωση τεκνοθεσίας, να υπηρετούνται με το βέλτιστο δυνατό τρόπο τα συμφέροντα των ανηλίκων. Και αυτό είναι που δεν πρόκειται και δεν μπορεί να αλλάξει, γιατί θα είναι σε βάρος των δικαιωμάτων των παιδιών.**

**Υπάρχουν σήμερα ομοφυλόφιλοι που έχουν παιδιά, είτε βιολογικά, είτε μέσω τεκνοθεσίας σε χώρες που επιτρέπονται. Υπάρχουν επίσης, ομοφυλόφιλοι που έχουν τεκνοθετήσει ως πλησιέστεροι συγγενείς βιολογικών γονέων που απεβίωσαν, διότι κρίθηκαν ως οι καταλληλότεροι για την ανατροφή αυτών των παιδιών.**

**Τα παιδιά αυτά, δεν διαφέρουν σε κάτι από τα υπόλοιπα παιδιά, με εξαίρεση, κατά περίπτωση του ψυχολογικού υπόβαθρου που έχει δημιουργηθεί από την απουσία των βιολογικών γονέων. Πράγμα τραγικό. Η αναγνώριση ως κηδεμόνα, του ή της συντρόφου του γονέα ανηλίκου, διέπεται ακριβώς από τις ίδιες διατάξεις που διέπουν και τα ετερόφυλα ζευγάρια που προκύπτουν και ένας εκ των δύο, έχουν ήδη παιδιά.**

**Το μόνο που αλλάζει με το συγκεκριμένο νομοσχέδιο, είναι πλέον τα ομόφυλα ζευγάρια θα μπορούν να υποβάλλουν αίτηση από κοινού, όπως ακριβώς και τα ετερόφυλα ζευγάρια. Και πάλι και αυτό είναι κάτι πάρα πολύ σημαντικό, να το έχουμε στο μυαλό μας, η εξέταση θα γίνεται από τους ίδιους ακριβώς επιστήμονες και η έγκριση θα υποβάλλεται σε εξαιρετικά απαραίτητες και δύσκολες διαδικασίες, τις οποίες όλοι γνωρίζουμε ότι δεν είναι εύκολο να υλοποιηθούν. Πάντα με γνώμονα τα συμφέροντα του παιδιού.**

**Επομένως, σήμερα που συζητάμε και ανοίγουμε μια κουβέντα για τα πρότυπα και για τον τρόπο με τον οποίο ενδέχεται η συζήτηση να αφορά το μπούλινγκ που θα δέχονται τα παιδιά των ομόφυλων ζευγαριών σε ένα σχολείο, σε ένα φροντιστήριο, ή οπουδήποτε αλλού πρέπει να αναλογιστούμε, από ποιους θα δέχονται αυτό το μπούλινγκ, από ποιων τα παιδιά; Και μπορούμε έτσι απλά να αποδεχτούμε τη βία και το σχολικό εκφοβισμό, ή μήπως έχει έρθει η ώρα να κάνουμε κάτι επιτέλους, για να σταματήσουμε τα όλο και συχνότερα ντροπιαστικά αυτά φαινόμενα.**

Θα κάνουμε κάτι όλοι μαζί για να δούμε αν η συζήτηση η οποία αφορά τα πρότυπα, αφορά τις εικόνες τις οποίες βλέπουμε από τα ξημερώματα μέχρι αργά τη νύχτα στις τηλεοράσεις και αφορούν τις γυναικοκτονίες, τη βία των ανηλίκων, τη βία μέσα στα σχολεία, τη βία παντού στην κοινωνία μας ή θα υποκρινόμαστε ότι αυτό αφορά μόνο το συγκεκριμένο νομοσχέδιο; Θα επενδύσουμε σε μια παιδεία κοινωνικής ειρήνης χωρίς διακρίσεις ή θα συνεχίσουμε να ανεχόμαστε νταήδες μέσα και έξω από οποιοδήποτε σχολικό εργασιακό περιβάλλον;

Κυρίες και κύριοι συνάδελφοι, ολοκληρώνω, λέγοντας ότι η ελληνική οικογένεια δεν απειλείται, όπως κάποιοι λένε, για να κερδίσουν λίγες ψήφους από την ισότητα στον πολιτικό γάμο. Η ελληνική οικογένεια και το μέλλον των νέων ανθρώπων, απειλείται από τις εκάστοτε κυβερνητικές πολιτικές, από το κόστος ζωής, από την έλλειψη προοπτικών, από την απογοήτευση και τη διάψευση προσδοκιών, οι οποίες είναι κυρίαρχες σήμερα στην ελληνική κοινωνία και οι ευθύνες αυτές, είναι πάντα και πρωτίστως, κυβερνητικές.

Η αδυναμία νέων ανθρώπων να ανοίξουν το δικό τους σπίτι μεμονωμένα ή ως ζεύγη, η στεγαστική κρίση, η μετανάστευση στο εξωτερικό, η εγκατάλειψη της επαρχίας, η έλλειψη εμπιστοσύνης στο κράτος και τους θεσμούς που αυτό έχει με τη διαρκή υποβάθμιση της δημόσιας υγείας και της δημόσιας παιδείας, ο τρόπος λειτουργίας της οικονομίας, ο οποίος εξυπηρετεί τις λίγες ελίτ και όχι τους πολλούς, αυτές είναι οι πραγματικές απειλές για την ελληνική οικογένεια όπως την ξέρουμε και εκεί κρύβεται στην πραγματικότητα η αιτία του δημογραφικού προβλήματος. Αυτή είναι η πραγματικότητα και δεν αλλάζει ούτε προς το καλύτερο ούτε προς το χειρότερο με αυτό το νομοσχέδιο για τη συντριπτική πλειοψηφία των συμπολιτών μας σε οικονομικό επίπεδο.

Η μόνη περίπτωση για να στηριχθεί πραγματικά η ελληνική οικογένεια, να αντιμετωπιστεί το δημογραφικό και να διασφαλιστεί η κοινωνική ειρήνη, είναι να αλλάξουμε ως χώρα κατεύθυνση και ως κοινωνία και ως οικονομία, να αναπτύξουμε θεσμούς, που να παρέχουν κοινωνική και οικονομική ασφάλεια σε όλο τον πληθυσμό. Να συγκροτήσουμε ένα κράτος δικαίου για όλους, χωρίς εξαιρέσεις και χωρίς διακρίσεις. Η Νέα Δημοκρατία και ο κ. Μητσοτάκης, όπως και οι υπόλοιπες ομάδες, οι οποίες το τελευταίο χρονικό διάστημα νομίζουν ότι βρίσκουν την ευκαιρία να διαμορφώσουν έναν πολιτικό άξονα στη συντήρηση, έχουν αποδείξει ότι δεν πιστεύουν στο κράτος, τους θεσμούς, την κοινωνική και οικονομική δικαιοσύνη.

Ο ελληνικός λαός, έχει ανάγκη από άλλες επιλογές και εμείς στο ΠΑ.ΣΟ.Κ., όπως διαχρονικά κάναμε εδώ και 50 χρόνια, είμαστε εδώ για να καταθέσουμε προτάσεις οι οποίες διαμορφώνουν μια δημοκρατία πιο συμπεριληπτική, πιο δυνατή και πιο ισχυρή. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ πολύ τον κ. Χρηστίδη.

Τον λόγο έχει η κυρία Δάγκα.

**ΠΑΡΑΣΚΕΥΗ (Βιβή) ΔΑΓΚΑ(Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ομολογουμένως, όλο το προηγούμενο διάστημα με ευθύνη της Κυβέρνησης της Νέας Δημοκρατίας, είχατε και συμπρωταγωνιστές και τον ΣΥΡΙΖΑ και το ΠΑ.ΣΟ.Κ. και την Νέα Αριστερά, αλλά και την Ελληνική Λύση, τη ΝΙΚΗ και το κόμμα Σπαρτιάτες, άνοιξε μια συζήτηση. που ουσιαστικά διαστρέβλωνε το ίδιο το περιεχόμενο της συγκεκριμένης νομοθετικής πρωτοβουλίας της Νέας Δημοκρατίας, δηλαδή τι λύνει και τι όχι. Όπως είχαμε εκτιμήσει ως Κ.Κ.Ε., δεν αφορά τη ρύθμιση των προσωπικών, οικονομικών, κοινωνικών σχέσεων των ομόφυλων ζευγαριών, την κοινωνική αναγνώριση της συμβίωσης τους. Ούτε αφορά στην ανάγκη να σπάσει η κοινωνική προκατάληψη σε βάρος τους, που μπορεί να δυσκολεύει την επιλογή τους στη συμβίωση, τις δυσκολίες να νοικιάσουν σπίτι, να προσληφθούν σε δουλειά κτλ.

Με βάση τα άρθρα, λοιπόν, του νομοσχεδίου, ο πολιτικός γάμος στα ομόφυλα ζευγάρια, έρχεται να ρυθμίσει την αναγνώριση της κοινής γονικής τους ευθύνης και δεν έρχεται μόνο να ρυθμίσει κάτι το οποίο ήδη υπάρχει.

Γιατί τίθεται το εξής ερώτημα, δε συζητάμε σε κοινωνικό κενό, υπάρχει μια συγκεκριμένη πραγματικότητα.

Από τη στιγμή που τα παιδιά προς υιοθεσία στις δομές παιδικής προστασίας είναι ελάχιστα και πολλαπλάσιες χιλιάδες οι αιτήσεις, είτε από ζευγάρια είτε από μεμονωμένους ανθρώπους να υιοθετήσουν, θα είχε ένα ενδιαφέρον η Κυβέρνηση να φέρει και τα συγκεκριμένα στοιχεία, γιατί δημοσιευμένα είναι μόνο αυτά που αφορούν το δεύτερο τρίμηνο του 2023.

Πώς ακριβώς θα αποκτήσουν αυτό το δικαίωμα, όπως λέτε, στην κοινή γονική μέριμνα; Είτε με ιδιωτικές υιοθεσίες ακόμα και από το εξωτερικό, ανοίγοντας παραπέρα το δρόμο – ουσιαστικά - για εμπορία παιδιών ή προσφύγων ή άλλων ευάλωτων οικογενειών, π.χ. Ρομά, αλλά και από χώρες που λιμοκτονούν, είτε μέσω της εμπορευματοποιημένης ιατρικώς υποβοηθούμενης αναπαραγωγής και αυτό ακριβώς κάνει το άρθρο 11, νομιμοποιεί και τροφοδοτεί παραπέρα, την εμπορική παρένθετη μητρότητα για ομόφυλα ζευγάρια ανδρών.

Στην αρχή, προφανώς θα γίνεται στο εξωτερικό και στη συνέχεια, όπως άλλωστε το ομολογήσατε και εδώ, το ομολογούν και όλοι οι νομικοί επιστήμονες, θα θεσμοθετηθεί και στην Ελλάδα. Όπως, επίσης, νομιμοποιεί και το εμπόριο της εξωσωματικής γονιμοποίησης από τράπεζα σπέρματος για ομόφυλα ζευγάρια γυναικών.

Η ιατρικώς υποβοηθούμενη αναπαραγωγή είναι ένας κερδοφόρος τομέας με παγκόσμια διάσταση, ιδιαίτερα για την εμπορική παρένθετη μητρότητα, που είναι μία ακραία μορφή εμπορευματοποίησης του γυναικείου σώματος και εκμετάλλευσης των γυναικών, ιδιαίτερα των πιο ευάλωτων. Και δεν γίνεται να επικαλούμαστε τις γυναικείες οργανώσεις «a la carte», γιατί έχουν βγει δεκάδες γυναικείες οργανώσεις στη χώρα μας, οι οποίες αντιδρούν στη συγκεκριμένη διαδικασία.

Μόνο από μία μελέτη του 2018, αναφέρεται, ότι μόλις το 2% των παγκόσμιων συμφωνιών παρένθετης μητρότητας είναι αλτρουιστικές, όλες οι υπόλοιπες είναι εμπορικές. Και αλήθεια, τις διαφημίσεις κολοσσών ιατρικώς υποβοηθούμενης αναπαραγωγής από την Ουκρανία, της ΗΠΑ, τον Καναδά και από άλλες χώρες, με τιμοκατάλογο γι’ αυτή τη διαδικασία, δεν τις έχει δει η Κυβέρνηση και τα άλλα Κόμματα;

Ούτε τις αγγελίες σε site και γραφεία ευρέσεως εργασίας, ακόμα και σε στάσεις λεωφορείων κοντά σε πανεπιστήμια, για να γίνουν γυναίκες παρένθετες ή δότριες ωαρίων;

Γι’ αυτό, μη λέμε ότι η Ελλάδα, θα αποτελέσει μία εξαίρεση.

Είναι χαρακτηριστικό ότι και στη χώρα μας, καταργήθηκαν μία σειρά ασφαλιστικές δικλείδες του νόμου του 2002, που δεν παρέμεινε έτσι όπως είχε τότε, με αλλεπάλληλες νομοθετικές διατάξεις.

Το 2014, καταργήσατε την υποχρέωση να έχει μόνιμη κατοικία την Ελλάδα, τόσο η παρένθετη όσο και το ζευγάρι που θέλει να ακολουθήσει αυτή τη διαδικασία. Έτσι, άνοιξε ο δρόμος και για την εκμετάλλευση γυναικών μεταναστριών.

Μόνο τη 10ετία 2005 – 2015, από τις 173 αποφάσεις του Πρωτοδικείου Αθηνών, οι 113 υποψήφιες παρένθετες ήταν μετανάστριες, ενώ μόνο 39 περιπτώσεις είχαν δεσμούς συγγένειας.

Το 2022, τώρα πρόσφατα, βάλατε και μεσάζοντες για να βρει ένα ζευγάρι υποψήφια κυοφορούσα και μπορούμε μετά από αυτά να μιλάμε για αλτρουιστική πράξη;

Προφανώς και το Κ.Κ.Ε. αυτά τα καταψήφισε και για τα ετερόφυλα ζευγάρια. Και βέβαια, μη λέτε και μεγάλα λόγια, κύριοι και κυρίες της Κυβέρνησης, ότι δεν θα αποδεχτείτε οι γυναίκες να γίνονται μηχανές αναπαραγωγής παιδιών, από άλλο δρόμο, έρχεστε να νομοθετήσετε την πρόταση νόμου του ΣΥΡΙΖΑ, που επανέφερε και η Εισηγήτριά του σήμερα. Εξάλλου σας πιέζουν και οι διάφοροι εκπρόσωποι των ιδιωτικών μεγαθηρίων της ιατρικώς υποβοηθούμενης αναπαραγωγής, να προχωρήσετε πιο άμεσα αυτές τις αλλαγές στο πλαίσιο, όπως βέβαια και άλλοι. Στην πραγματικότητα, με αυτούς τους νόμους, το κράτος, τροφοδότησε και τροφοδοτεί, όχι τις ανάγκες των υπογόνιμων ζευγαριών και τα λοιπά, αλλά τα κέρδη των αντίστοιχων επιχειρηματικών κολοσσών, τον αναπαραγωγικό ιατρικό τουρισμό στην Ελλάδα.

Όλα τα παραπάνω επιβεβαιώνουν ότι στα πλαίσια της καπιταλιστικής αγοράς, δεν μπορούν να μπουν κανόνες, σε αυτή τη διαδικασία.

Επομένως, πρώτος και βασικός λόγος για την άρνησή μας στο νομοσχέδιο, είναι ακριβώς η εμπορευματοποίηση της τεκνοποίησης και της τεκνομοθεσίας.

Δεύτερος εξίσου σημαντικός λόγος και αλληλένδετος είναι ότι με τη νομοθετική ρύθμιση υπονομεύεται το δικαίωμα του παιδιού, δηλαδή η κοινωνική του ανάγκη να έχει δεσμούς με τη μητέρα και τον πατέρα. Και αυτή η ανάγκη να μας επιτρέψετε έχει αντικειμενική βάση την αλλοσυμπληρούμενη σχέση μητρότητας – πατρότητας και προφανώς αυτή η σχέση έχει κοινωνικό χαρακτήρα, περιλαμβάνοντας και τη βιολογική σχέση ανδρικού και γυναικείου οργανισμού στην αναπαραγωγή του είδους. Δηλαδή, βάση της τοποθέτησης του Κ.Κ.Ε. είναι τα δικαιώματα του παιδιού.

Από διάφορους, ομολογουμένως, στα Μέσα Μαζικής Ενημέρωσης έχουμε ακούσει πάρα πολλά μαργαριτάρια, που μάλλον θεωρούν συντηρητισμό, να μιλάει κανείς για τα δικαιώματα του παιδιού και προοδευτικό, να ξεμπερδεύει το κράτος με κάθε έννοια κρατικής στήριξης της παιδικής προστασίας. Στην ουσία, στο νόμο, η γονική ευθύνη αποκτά πλήρη απόσπαση από την αντικειμενική της βάση κοινωνική και βιολογική. Όταν λέτε ότι τα παιδιά επί της ουσίας χρειάζονται μόνο φροντίδα, έρχεστε να διαμορφώσετε ένα νέο πρότυπο. Εμείς, δεν υπερασπιζόμαστε ούτε όλα αυτά που αναπαράγατε περί μητρικού και πατρικού προτύπου, όπως δεν θα υπερασπιστούμε και το πρότυπο της γονικής ευθύνης, που είναι το πρότυπο του φροντιστή. Όμως, τα παιδιά τον 21ο αιώνα δεν χρειάζονται φροντιστές, έχουν ανάγκη από εκείνο το δημιουργικό περιεχόμενο του δεσμού με τη μητέρα και τον πατέρα στο παιχνίδι, στη βόλτα, στο θέατρο, στον αθλητισμό, στη συζήτηση. Αυτό το δημιουργικό περιεχόμενο στερούν από τους γονείς διαχρονικά οι Κυβερνήσεις, η Ευρωπαϊκή Ένωση και βέβαια η μεγαλοεργοδοσία με τα 12ώρα, τα σπαστά και ακανόνιστα ωράρια, ακόμα και τη δουλειά τις Κυριακές.

Και πάλι η Ευρωπαϊκή, όμως, πείρα δεν είναι α λα καρτ την οποία επικαλείστε. Ήδη, μπορούμε να δούμε πού πάει το πράγμα με βάση την Απόφαση του Ευρωκοινοβουλίου για το Ευρωπαϊκό Πιστοποιητικό Γονικής Σχέσης, που όταν γίνει Κανονισμός, αυτόματα ισχύει σε όλα τα κράτη – μέλη. Δηλαδή, υποχρεωτικά θα αναγνωριστεί το γονέας 1, γονέας 2 ακόμα και γονικής σχέσης του παιδιού με περισσότερα από δύο άτομα, ακόμα και με κάποιον που ισχυρίζεται ότι είναι γονιός. Το νομοσχέδιο ανοίγει τέτοιους δρόμους με συγκεκριμένα άρθρα που μπορούμε να τα συζητήσουμε και σε επόμενες Επιτροπές.

Υπάρχει όμως και η πείρα των ΗΠΑ, γιατί σε Πολιτείες των ΗΠΑ ήδη αναγνωρίζονται οι πολυγονεϊκές οικογένειες και το κίνητρο για να αναγνωριστούν ποιο είναι;

Ότι αναγνωρίζεται η γονική σχέση του παιδιού και με κάποιον ή κάποια που για μεγάλο χρονικό διάστημα συμβάλλει στη φροντίδα του.

Ποιες είναι, όμως, οι συνέπειες αυτής της θολής γονεϊκότητας στο παιδί ακόμα και στην οργάνωση της καθημερινότητας του παιδιού;

Ήδη, σε έρευνες αποτυπώνεται ότι υπάρχει μεγαλύτερη αστάθεια και αβεβαιότητα για τα παιδιά που μεγαλώνουν σε αυτές τις πολυγονεϊκές οικογένειες, ενώ είναι πολύ πιο πιθανόν να επιδράσει το συγκρουσιακό περιβάλλον καθώς αυξάνεται ο αριθμός των εμπλεκομένων σε αποφάσεις που αφορούν το παιδί. Πιο πολλοί γονείς - για να το ξεκαθαρίζουμε - σημαίνει λιγότερες υποχρεώσεις του κράτους απέναντι στο παιδί ενώ η ατομική οικογενειακή ευθύνη απογειώνεται.

Ας πάμε όμως και σε αυτό που έρχεται να ανοίξει δρόμους ο νόμος και σας κουνάει το δάχτυλο ο ΣΥΡΙΖΑ ότι πρέπει να το φέρετε πιο γρήγορα. Για μια γονεϊκότητα ουδέτερη ως προς το φύλο. Είναι χαρακτηριστικό ότι στην πρόταση νόμου του ΣΥΡΙΖΑ δεν υπάρχει η έννοια πατρότητα, έχει αντικατασταθεί από τη γονεϊκότητα και άλλα. Αυτό αναδεικνύεται και από ορισμένες διατάξεις του νομοσχεδίου της Νέας Δημοκρατίας. Και εδώ τίθεται ένα ζήτημα, ένα ερώτημα.

Αν πάμε σε μία γλώσσα ουδέτερη ως προς το φύλο ανοίγει ή δεν ανοίγει ένας δρόμος για να καταργηθούν και μια σειρά δικαιώματα π.χ. προστασίας της μητρότητας στο όνομα της ισότητας και της μη διάκρισης. Και πάλι δεν είναι ένα μακρινό μέλλον γιατί πάλι η ευρωπαϊκή πήρα δεν είναι a la cart. Υπάρχει η πείρα των χωρών της Ευρωπαϊκής Ένωσης και των ΗΠΑ. Στην Ισπανία στη Συλλογική Σύμβαση Εργασίας η άδεια μητρότητας έχει αντικατασταθεί από την άδεια στο πρόσωπο που κυοφορεί. Αυτό που περιλαμβάνεται και στην πρόταση νόμου του ΣΥΡΙΖΑ. Έτσι, όμως, αντικειμενοποιείται η γυναίκα και χάνετε κυρίως η ουσία της ανθρώπινης φύσης. Γι’ αυτό λοιπόν, τα επιχειρήματα της Κυβέρνησης και βέβαια και άλλων κομμάτων περί δικαιώματος στο γάμο και την τεκνοθεσία είναι παραπλανητικά. Θα έχουμε ευκαιρία να τα κουβεντιάσουμε. Ένα μόνο παράδειγμα αναφέρω. Η ουσία είναι ότι υπερασπίζεστε με τον νόμο, το δικαίωμα πλούσιων ζευγαριών, να πηγαίνουν στο εξωτερικό για να αποκτήσουν παιδί, την ίδια στιγμή που νέοι άνθρωποι δεν μπορούν να φύγουν από το σπίτι των γονιών τους, δεν μπορούν να προγραμματίσουν αν και πότε θα κάνουν οικογένεια. Γιατί η αλήθεια είναι ότι το παιδί χρειάζεται οπωσδήποτε αγάπη και φροντίδα, αλλά θέλει και 250 ευρώ το μήνα για να πάρει βρεφικό γάλα και πάνες.

Έχει ανάγκη από βρεφονηπιακό σταθμό, από σχολείο που δεν θα πέφτει το ταβάνι ούτε θα πλημμυρίζει. Έχει ανάγκη από ψυχολόγους και κοινωνικούς λειτουργούς στα σχολεία, δημόσια παιδιατρικά νοσοκομεία που είναι υποστελεχωμένα, κάποια κλείνουν κιόλας. Έχει ανάγκη από δωρεάν κρατική κοινωνική στήριξη, όπως αντίστοιχα και η μητρότητα και η πατρότητα. Και γι’ αυτά προφανώς και δεν γίνεται συζήτηση, γιατί αναδεικνύει τις διαχρονικές ευθύνες όλων των κυβερνήσεων, που λογαριάζουν την κοινωνική προστασία της βρεφικής, νηπιακής, παιδικής, εφηβικής ηλικίας ως κόστος για το κράτος.

Όλο αυτό το διάστημα, με ευθύνη της Κυβέρνησης, διαμορφώθηκε μία κάλπικη διαχωριστική γραμμή. Όποιος συμφωνεί με το νομοσχέδιο είναι προοδευτικός, όποιος διαφωνεί είναι με την ακροδεξιά και την Εκκλησία. Και καταλαβαίνουμε την προσπάθειά σας να συσκοτίσετε το πραγματικό σας κίνητρο, αλλά και την προσπάθεια να ντύσετε τη συντήρηση και τη νέα αντιδραστικοποίηση του καπιταλισμού με προοδευτικό μανδύα. Εξάλλου πώς αλλιώς, θα ξεπλύνετε την αντιλαϊκή σας πολιτική, ιδιαίτερα στη συνείδηση της νεολαίας, όταν την ίδια ώρα φέρνετε απανωτά νομοσχέδια που τσακίζουν κάθε κοινωνικό της δικαίωμα, π.χ. για τα ιδιωτικά πανεπιστήμια.

Είναι πρόκληση όμως, η προσπάθεια που γίνεται να ταυτίζεται η επιστημονική θέση του Κ.Κ.Ε., που περιλαμβάνει και την ταξικότητα, με την αναχρονιστική σκοταδιστική τοποθέτηση της Εκκλησίας, για να κρυφτεί, επί της ουσίας, η συντηρητική λογική του νομοσχεδίου, που υπερασπίζεται την πυρηνική οικογένεια ως θεμελιακή οικονομική κοινωνική μονάδα, που απλώς εσείς θέλετε να την επεκτείνεται και σε άλλες μορφές συμβίωσης. Και πραγματικά αναρωτιόμαστε, τι σχέση έχει το Κ.Κ.Ε. που έχει πάρει μια σειρά πρωτοβουλίες ενάντια στην κοινωνική απομόνωση ανθρώπων με κριτήριο τον σεξουαλικό προσανατολισμό ή άλλα προσωπικά γνωρίσματα της σεξουαλικότητας, με την Εκκλησία, που θεωρεί την ομοφυλοφιλία ως αμάρτημα. Τι σχέση έχει το Κ.Κ.Ε. που υποστηρίζει την ισότιμη ελεύθερη συμβίωση δύο ανθρώπων χωρίς οικονομικό και κοινωνικό καταναγκασμό. Τι σχέση έχουν οι πρωτοποριακές του θέσεις, για το παρωχημένο θεσμό του γάμου, που δεν στηρίχθηκε ούτε στην ικανοποίηση της σεξουαλικότητας του ανθρώπου, ούτε πολύ περισσότερο στον αμοιβαίο έρωτα, στα αισθήματα, στη συντροφικότητα, με τη θέση της Εκκλησίας ό τι πολιτικός γάμος των ομόφυλων ζευγαριών αντιβαίνει στη δοσμένη από το Θεό συμπληρωματικότητα άνδρα ή γυναίκας και στον δοσμένο από το Θεό θεσμό του γάμου.

Άρα, λοιπόν, σκοταδισμός και συντήρηση είναι να θεωρείται η γυναίκα μηχανή αναπαραγωγής παιδιών. Και ξέρετε αυτή η λογική έχει δύο όψεις· ελέω θεού και ελέω κέρδους. Το Πατρίς, Θρησκεία, Οικογένεια ή την εμπορική παρένθετη μητρότητα.

Και για να κλείνω. Αν θέλαμε να δώσουμε ένα τίτλο στο νομοσχέδιο, θα ήταν όχι μόνο ένα νομοσχέδιο εμπορευματοποίησης της τεκνοποίησης και της τεκνοθεσίας για την καπιταλιστική κερδοφορία, όχι μόνο νομοσχέδιο ανορθολογισμού, αλλά και νομοσχέδιο που όχι μόνο δεν συμβάλλει στην εξάλειψη των καταδικαστέων κοινωνικών πρακτικών σε βάρος ατόμων με ομόφυλη ή αμφίφυλη σεξουαλικότητα, αλλά αντίθετα τροφοδοτεί ακόμα και την ένταση τέτοιων αποκρουστικών, ομοφοβικών, ρατσιστικών επιθέσεων και αυτό επιβεβαιώνεται και από τη διαβούλευση και τα σχόλια που κυριαρχούν. Γι’ αυτό επί της αρχής, με βάση τους παραπάνω λόγους, το Κ.Κ.Ε. καταψηφίζει το νομοσχέδιο.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε πολύ την κυρία Παρασκευή Δάγκα από το Κομμουνιστικό Κόμμα Ελλάδος.

Να καλέσω στο βήμα τώρα τον κ. Παύλο Σαράκη από την Ελληνική Λύση.

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος»):** Κύριε Πρόεδρε, κύριε Υπουργέ, αξιότιμοι συνάδελφοι, αξιότιμες συναδέλφισσες, η Νέα Δημοκρατία, με το παρόν νομοσχέδιο έρχεται να διχάσει την κοινωνία και σε κάθε περίπτωση, να αλλοιώσει νοήματα και αξίες αιώνων. Η επέκταση του πολιτικού γάμου στα ομόφυλα ζευγάρια, τουλάχιστον ως εισάγεται, συνεπάγεται κατ’ ανάγκην και το επιτρεπτό της υιοθεσίας τέκνων από αυτά. Συνεπώς, τα δύο ζητήματα δεν μπορούν να αντιμετωπιστούν ξεχωριστά.

Η συντριπτική πλειοψηφία των σχολίων στη διαβούλευση, ήταν επικριτική και αποδοκίμασαν το νομοσχέδιο, κάτι που ομολογείται ανερυθρίαστα και στην έκθεση ανάλυσης συνεπειών. Έχουμε, δηλαδή, ένα νομοσχέδιο που έρχεται σε ευθεία αντίθεση με την κοινωνία, η οποία εκφράστηκε στη διαβούλευση και θα έπρεπε, να ληφθεί υπόψιν από την πλειοψηφία.

Ακόμα και οι δημοσκοπήσεις, δείχνουν ότι το 69,7 των πολιτών είναι, αντίθετοι με την υιοθεσία, τεκνοθεσία, από τα ομόφυλα ζευγάρια. Είναι, πρόσφατη δημοσκόπηση, της GPO και αναφέρομαι συγκεκριμένα σε εκείνη της 25ης Ιανουαρίου το 2024. Είναι, ένα νομοσχέδιο το οποίο, θα πρέπει να υπενθυμίζουμε σε όλους και έχουμε, ευθύνη να το λέμε και να το υπερασπίζουμε, γιατί έχουμε δώσει όρκο στο Σύνταγμα ότι το παρόν νομοσχέδιο έρχεται, σε αντίθεση με το άρθρο 21, παράγραφος 1 του Συντάγματος, το οποίο αναφέρει ρητά και είμαστε υποχρεωμένοι, να υπερασπιστούμε αυτή την Αρχή. Η οικογένεια είναι, θεμέλιο της συντήρησης και προαγωγής στο έθνος, καθώς ο γάμος η μητρότητα και η παιδική ηλικία, τελούν υπό την προστασία του κράτους.

Μόνο η γυναίκα κυοφορεί, τίκτει, τρέφει, θηλάζει δηλαδή, προστατεύει και μέχρι κάποιο σημείο, φροντίζει το παιδί της. Ας λάβουμε υπόψη μας ότι, αυτή η αλυσίδα η κυοφορία, τοκετός, θηλασμός η προστασία, η φροντίδα, δεν είναι τεχνικού τύπου διαδικασίες, αλλά φυσικές λειτουργίες ζωής, που σχετίζονται τόσο με την ψυχολογία της γυναίκας, όσο και με τη σωματική και ψυχοπνευματική ανάπτυξη του παιδιού. Ο γάμος και η οικογένεια είναι, θεσμοί κοινωνικοί, που οργανώνουν και διευκολύνουν την κοινωνική συμβίωση. Απαραίτητη, προφανώς και διαχρονικά ισχυρή, αλλά δευτερογενής, σε σχέση με το μοναδικό φυσικό γεγονός, της γέννησης ενός παιδιού και του άμεσου δεσμού, με τη μητέρα του.

Τα περί υιοθεσίας από ζευγάρια στα οποία δεν υπάρχει το μητρικό πρότυπο, άγουν σε λάθος προσανατολισμό της οικογένειας. Ακολουθείται βέβαια, σε κάποιες χώρες αυτή η κατεύθυνση, αλλά δεν μπορεί να αποτελέσει ένα επιχείρημα ουσίας. Πρόκειται, για έναν μετα μοντερνισμό της δύσης, που παρακμάζει, που αλλοιώνει βασικές αξίες του Ελληνικού, αλλά και του Ευρωπαϊκού Πολιτισμού.

Ο γάμος, αποτελεί ένωση μεταξύ ετεροφυλόφιλων, γιατί από τη φύση του στοχεύει στην αναπαραγωγή και στη διαιώνιση του είδους. Το ανθρώπινο είδος. Η λέξη υπάρχει, στη γλώσσα μας με τη σημασία αυτή, από την εποχή του Ομήρου, μέχρι σήμερα. Η σύναψη γάμου, δεν αποτελεί απλά εμφατική αναγνώριση της συμβίωσης δύο ετερόφυλων ατόμων, αλλά και έκφραση επιθυμίας εκ μέρους τους. Υπόσχεση και ανάληψης υποχρέωσης, για την φροντίδα και στήριξη των παιδιών, που θα γεννηθούν.

Επειδή, στα ομόφυλα ζευγάρια διαχωρίζεται εξ ορισμού η ανάγκη συμβίωσης και συντροφικότητας από τη δυνατότητα τεκνοποίησης, θα περίμενε κανείς, ότι ο γάμος ως ένας παραδοσιακός θεσμός με πολύ συγκεκριμένα χαρακτηριστικά, δεν θα αφορούσε τα ζευγάρια αυτά και ότι θα τα ενδιέφερε, μια νομική αναγνώριση της συμβίωσης. Όπως, το σύμφωνο συμβίωσης, που ήδη υπάρχει ή μια ποιο ισχυρή νομική κατοχύρωση, που θα κάλυπτε τις ανάγκες τους.

Το δικαίωμα ενός ενήλικου να συ ζήσει, με όποιον ή όποιαν επιθυμεί, με την προϋπόθεση ότι και οι δύο συναινούν σε αυτό, είναι αναφαίρετο δικαίωμα του ατόμου και δεν επιτρέπεται στην κοινωνία, μέσω της πολιτείας, να βάζει όρους και περιορισμούς, Π.χ. φύλου, ηλικίας, καταγωγής κλπ.

Επίσης, είναι προφανώς δικαίωμα της γυναίκας, να τεκνοποιήσει και εκτός γάμου αν το επιθυμεί, δεδομένου ότι αυτό αφορά την ίδια και το σώμα της. Εξάλλου, η μητρότητα είναι συνυφασμένη με τη γυναικεία φύση. Η υιοθεσία όμως, δεν είναι δικαίωμα ή δεν είναι ατομικό δικαίωμα της ίδιας μορφής. Σε καμία περίπτωση η γυναίκα, δεν μπορεί να μετατραπεί σε μία εμπορική μηχανή αναπαραγωγής παιδιών. Να γεννά, με έλλειψη συναισθήματος, αλλά με μοναδικό κίνητρο το χρήμα. Αυτός, είναι ο ευτελισμός της γυναίκας, η εμπορικότητα της μήτρας και αυτό θα πρέπει να το λάβουμε σοβαρά υπόψιν μας.

Στην περίπτωση της υιοθεσίας, που μπορεί να υπάρχει η επιθυμία του ομόφυλου ζεύγους, να προχωρήσει σε υιοθεσία, αλλά δεν είναι δυνατόν αυτό να στοιχειοθετήσει δικαίωμα.

Γιατί;

Γιατί υπάρχει και η άλλη πλευρά που είναι, η προς το υιοθεσία τέκνο, το οποίο, με απόφαση τρίτων, θα στερηθεί το δικαίωμά του, να είναι μαζί με τη μητέρα του, κάτι που από τη φύση το έχει ανάγκη. Θα μπορούσε, να υπάρχει τέτοιο δικαίωμα υιοθεσίας, αν το παιδί μπορούσε να συναινέσει σε αυτό. Όμως, τέτοια συναίνεση, δεν μπορεί να δοθεί, για προφανείς λόγους.

Επομένως, εδώ συνάδελφοι, ζητείται, με απόφαση της πολιτείας, η οποία θα υποκαταστήσει δια νόμου καθολικά τη βούληση των ανήλικων, να επιτραπεί η υιοθεσία και τεκνοθεσία στα ομόφυλα ζευγάρια. Εδώ, όμως, δε μιλάμε για αναγνώριση δικαιώματος, αλλά για δημιουργία ειδικού προνομίου εκεί που δεν υπάρχει και, μάλιστα, σε βάρος των δικαιωμάτων των παιδιών. Αναφέρομαι στην ανάγκη και στο φυσικό δικαίωμα του παιδιού να βρίσκεται δίπλα στη μάνα που το γέννησε.

Στο ερώτημα, γιατί στα ετερόφυλα ζευγάρια να αναγνωρίζεται το δικαίωμα της υιοθεσίας; Η απάντηση είναι ότι και εδώ το ζήτημα σχετίζεται με τα δικαιώματα του παιδιού και όχι του ετερόφυλου ζεύγους.

Από τη στιγμή που ένα ανήλικο παιδί χάνει τους γονείς του ή για τον οποιονδήποτε λόγο τη στήριξη τους, η πιο πρόσφορη λύση στο πρόβλημα είναι να ενταχθεί σε μια οικογένεια αντίστοιχη, με αυτή, από την οποία από τη φύση προήλθε. Αν πάλι πρόκειται για ένα παιδί που το έχει εγκαταλείψει τη μητέρα του, θεωρείται βάσιμο ότι θα βρει τη μητρική στοργή και την οικογενειακή θαλπωρή σε μια παραδοσιακή οικογένεια. Είναι, λοιπόν, υποχρέωση της πολιτείας, να σεβαστεί αυτό το δικαίωμα του παιδιού. Οι πολιτικές και νομικές προσεγγίσεις ασχολούνται με τα δικαιώματα όσων πιέζουν με τις διεκδικήσεις τους.

Για αναρωτηθείτε, όμως, τα παιδιά μας, που δεν έχουν γεννηθεί ακόμα, πώς θα υπερασπιστούν το δικαίωμά τους; Ποιος θα διεκδικήσει τα δικαιώματά τους; Αυτό το κάνει η πολιτεία και οφείλει να το κάνει.

Πολλοί, λοιπόν, δικαιολογούν την αναθεώρηση του γάμου, με το επιχείρημα ότι το κράτος δεν υποχρεούται να νομοθετεί κατά τα πρότυπα και τις αξίες των θρησκειών, γιατί καμία θρησκεία δεν υπάρχει και δεν αναγνωρίζει αυτό το προνόμιο της τενκοθεσίας στα ομόφυλα ζευγάρια ή των πολιτών του. Ενοχεύει εδώ, μια στρεβλή αντίληψη σχετικά με το γάμο. Για την πολιτεία ο γάμος δεν θεσμοθετήθηκε ως υπόδειγμα ζωής ή ως ένα ηθικό αγαθό που χορηγείται στα ετερόφυλα ζευγάρια λόγω της ηθικής κανονικότητάς τους.

Ο γάμος είναι αναπαραγωγικός και παιδοκεντρικός θεσμός που εξυπηρετεί την προοπτική της κοινωνίας και του έθνους και το συμφέρον των παιδιών και προβλέπεται για τα ετερόφυλα ζευγάρια, επειδή είναι οι φυσικοί φορείς της αναπαραγωγής και συνιστούν το πλέον κατάλληλο ανθρώπινο περιβάλλον ανατροφής των παιδιών, τα οποία έχουν ανάγκη, τόσο της πατρικής όσο και της μητρικής παρουσίας. Οι αποτιμήσεις αυτές, καθορίζονται τις φυσικές ανάγκες των παιδιών και όχι από μία συντηρητική ηθική, ώστε να επιδέχονται εκσυγχρονισμού. Λόγω, λοιπόν, της αναπαραγωγικής και παιδοκεντρικής τους σκοποθεσίας ο γάμος επιτρέπεται εξίσου και για όλους, με τον περιορισμό να συνάπτεται με άτομα του αντίθετου φύλου. Ο όρος αυτός, δεν αποτελεί στέρηση του δικαιώματος γάμου, αλλά περιορισμό επιλογών κατά την άσκησή του και ισχύει για όλους, ασχέτου σεξουαλικού προσανατολισμού. Ούτε ένας ομοφυλόφιλος αποκλείεται από τον γάμο με άτομο του αντίθετου φύλου, ούτε ένας ετεροφυλόφιλος μπορεί να συνάψει γάμο με άτομα του ιδίου φύλου, λ.χ. επειδή θέλει να τον κληρονομήσει ή να τον διαδεχθεί στη σύνταξή του.

Η διεκδίκηση του ομόφυλου γάμου δεν αποβλέπει στη χορήγηση ενός στερούμενου δικαιώματος, αλλά στην αλλαγή των εννοιών του γάμου και του γονέα, στην κατάργηση της πατρότητας και της μητρότητας, αλλά και στη χορήγηση ειδικού προνομίου. Είναι λάθος να λέμε, ότι τους αναγνωρίζουμε δικαίωμα, γιατί δεν το έχουν από τη φύση, τους χορηγούμε ειδικά προνόμια. Το ετερόφυλο ζευγάρια είναι φορέας της αναπαραγωγικής ικανότητας και ως εκ τούτου εξ ορισμού το κατάλληλο γονεϊκό περιβάλλον για την ανατροφή των παιδιών. Το ομόφυλο ζευγάρι δεν είναι φορέας αυτών των ιδιοτήτων. Οπότε, η έλλειψη δυνατότητας απόκτησης παιδιών, από αυτό αποτελεί και μόνο μια δικαιολογημένα διαφορετική μεταχείριση ανόμοιων περιπτώσεων. Με άλλα λόγια, αυτό που διεκδικείται, εν προκειμένω, δεν είναι η απάλειψη της στέρησης ενός υφιστάμενου δικαιώματος, αλλά η εγκαθίδρυση, όπως προείπα και όπως τονίζω, ενός ειδικού προνομίου αποκλειστικά για τα ομόφυλα ζευγάρια.

Σε περίπτωση θανάτου του μοναδικού γονέα ανηλίκου, ο οποίος συμβιώνει με σύντροφο του ιδίου φύλου ισχύει η δυνατότητα υπέρ του συντρόφου να γίνει επίτροπος του παιδιού μετά από δήλωση ή διαθήκη του γονέα ή ανάδοχος του παιδιού ή ακόμα και γονέας του μέσω υιοθεσίας, με συναίνεση του επιτρόπου του ανηλίκου.

Η υφιστάμενη νομοθετικά διαδικασία σε αυτές τις περιπτώσεις μπορεί να βελτιωθεί χωρίς να υφίσταται η ανάγκη να θεσπιστεί συνολικά για το μέλλον ομόφυλος γάμος και ομόφυλη γονεϊκότητα. Ο ελληνικός λαός δεν είναι λιγότερο προοδευτικός επειδή στο ζήτημα της ανατροφής των παιδιών ιεραρχεί τη φυσική ανάγκη του παιδιού για πατέρα και μητέρα πάνω από τις επιθυμίες ενός ομοφυλόφιλου ενήλικα. Δεν ανταποκρίνεται στην πραγματικότητα ο ισχυρισμός ότι επειδή η πολιτεία έδωσε το δικαίωμα της υιοθεσίας των παιδιών από έναν γονέα, να το αποδέχεται να γίνεται το ίδιο και στις ομόφυλες οικογένειες. Γιατί αυτό το δικαίωμα χορηγήθηκε το 1946 όταν είχαμε χιλιάδες παιδιά ορφανά, τα οποία έχασαν τους γονείς τους στη διάρκεια του πολέμου και της κατοχής. Και αυτό ήταν η αιτία για τη δημιουργία, το 1946, να τους δοθεί η δυνατότητα να αποκτήσουν, αν θέλετε, να μπορούν να έχουν και ένας γονέας να μπορεί να υιοθετεί και ένα παιδί.

Δεν επιτρέπεται η απόκτηση των παιδιών, λοιπόν, να γίνει εργαλείο αντιρατσιστικής ή εξισωτικής πολιτικής υπέρ των ομοφυλόφιλων ατόμων. Υπάρχουν άλλες λύσεις και κυρίως η καλλιέργεια παιδείας για την αξία κάθε ανθρώπου αδιακρίτως. Η υιοθεσία παιδιών οφείλει πρώτιστα να υπηρετεί το συμφέρον του παιδιού και όχι τις επιθυμίες του υποψήφιου γονέα. Το νομοσχέδιο, λοιπόν, καταργεί την πατρότητα και τη μητρότητα, ουδετεροποιεί τα φύλα στο πλαίσιο της σχέσης γονέων και παιδιών, μετατρέπει τους γονείς από πατέρα και μητέρα σε ουδετερόφυλους κηδεμόνες και τοποθετεί τις επιθυμίες των ενηλίκων πάνω από τα συμφέροντα των μελλοντικών παιδιών, που θα επιτρέψει να έχουν ως γονείς ομόφυλα ζευγάρια και θα μεγαλώσουν χωρίς πατέρα ή μητέρα σε ένα περιβάλλον σύγχυσης των ρόλων των δύο φύλων.

Η μονογονεϊκή οικογένεια είναι μία διαφορετική περίπτωση. Προκαλεί στέρηση του γονέα του ενός φύλου χωρίς, μάλιστα, να αποκλείει την είσοδο στη ζωή του παιδιού αργότερα, αλλά δεν προκαλεί στη σύγχυση των ρόλων των γονέων. Η δυαδικότητα των δύο φύλων και η συμπληρωματικότητα τους δεν αποτελούν κοινωνικές επινοήσεις ρόλων, αλλά προέρχονται από τη φύση και τον δημιουργό της. Προπαγανδίζεται, επίσης, ότι υφίσταται ξεκάθαρη συμφωνία στη διεθνή βιβλιογραφία ότι δεν υπάρχουν ουσιώδεις διαφοροποιήσεις με παιδιά ετερόφυλων οικογενειών σε ότι αφορά την γνωστική ανάπτυξη και τις σχολικές επιδόσεις, δεύτερον, στην κοινωνική τους ανάπτυξη, στην ψυχολογική ανάπτυξη και τέταρτον, στο σεξουαλικό προσανατολισμό. Πρόκειται, αξιότιμοι συνάδελφοι και συναδέλφισσες για χονδροειδέστατο ψέμα. Θα το αναφέρω και θα καταθέσω στην επόμενη συνεδρίαση της Επιτροπής συγκεκριμένες μελέτες, που αποδεικνύουν τα ακριβώς αντίθετα. Και μελέτες οι οποίες έχουν γίνει από επιστήμονες, οι οποίοι, οι επικεφαλής τους ήταν δεδηλωμένοι ομοφυλόφιλοι και αποδεδειγμένα συμβίωναν με άτομα του ιδίου φύλου.

Η Ελληνική Λύση είναι κάθετα και βροντερά όχι σε αυτό το νομοσχέδιο. Λέμε όχι στην κατάργηση της πατρότητας και της μητρότητας και θέλουμε να αποσύρετε αυτό το νομοσχέδιο. Θέλουμε τα παιδιά να έχουν γονείς, να έχουν πατέρα και μητέρα και όχι αφύσικα, «γονέας 1» και «γονέας 2». Θέλουμε τα παιδιά μας να έχουν γονείς και όχι γονείς - νούμερα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Να καλέσω στο βήμα τον Ειδικό Αγορητή από την Νέα Αριστερά, τον κύριο Δημήτριο Τζανακόπουλο, για τη δική του εισήγηση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Υπουργέ, κυρίες και κύριοι συνάδελφοι, νομίζω ότι σήμερα είναι μια μέρα νίκης των κινημάτων υπεράσπισης και κατοχύρωσης ΛΟΑΤΚΙ δικαιωμάτων σε ολόκληρη τη χώρα. Μετά από συγκεκριμένα βήματα που έγιναν τα προηγούμενα χρόνια, άλλοτε πιο αποφασιστικά, άλλοτε πιο δειλά, όπως το σύμφωνο συμβίωσης, η νομική αναγνώριση της ταυτότητας φύλου, ο νόμος για την αναδοχή του 2018, είναι εδώ και η κυρία Φωτίου, η οποία τον εισηγήθηκε αυτόν τον νόμο, βρισκόμαστε σήμερα ένα βήμα πριν από την αναγνώριση του γάμου για όλα τα άτομα θα πω εγώ και όχι για τα ομόφυλα ζευγάρια και αυτό είναι μια παρατήρηση την οποία πρέπει να την δείτε, κύριε Σκέρτσο. Θα επανέλθουμε και όταν θα μιλήσουμε επί των άρθρων.

Αυτό, όμως, δεν σημαίνει σε καμία περίπτωση ότι έχουμε ξεπεράσει τους περιορισμούς, τις αγκυλώσεις, τις στρεβλώσεις αυτού που στην σύγχρονη επιστημονική θεωρία, στη σύγχρονη θεωρία του φύλου ονομάζουμε ετεροκανονικότητα. Δηλαδή, μια μορφή δόμησης των κοινωνικών σχέσεων, η οποία υπακούει στο κανονικό της σχέσης μεταξύ των δύο διαφορετικών φύλων και όλα τα υπόλοιπα, όλες τις υπόλοιπες σχέσεις οι οποίες αναπτύσσονται μέσα στην κοινωνική συμβίωση τις κρίνει στη βάση ακριβώς αυτής της κανονικότητας. Η κοινωνική και ιδεολογική πραγματικότητα βρίσκονται πολύ πιο πίσω λοιπόν από αυτό το «σε λίγο καιρό, λίαν συντόμως» νομικό κεκτημένο.

Θα συμφωνήσω με προλαλήσαντα ότι έχουμε ακούσει σήμερα πάρα πολλά μαργαριτάρια και από αλλού, δεν προκαλούν εντύπωση, όταν έρχονται για παράδειγμα από κόμματα της ακραίας συντηρητικής δεξιάς όπως είναι η Ελληνική Λύση, φαντάζομαι θα ακούσω και άλλα μαργαριτάρια στη συνέχεια, όπως και όλοι μας, από τη Νίκη και από τους Σπαρτιάτες. Προκαλούν, όμως, απορία, προβληματισμό όταν προέρχονται από το Κομμουνιστικό Κόμμα Ελλάδος. Διότι, κοιτάξτε, άκουσα με προσοχή την ομιλία σας και θα προσπαθήσω να μιλήσουμε σε αυτό το επίπεδο. Η γνώμη μου είναι ότι ήταν μια ομιλία που χαρακτηριζόταν από απόλυτη ουσιοκρατία, ξένη προς το διαλεκτικό υλισμό. Ο θεός αντικαταστάθηκε από τη φύση, όπου η φύση μάλιστα, έγινε και θεμέλιο κανονιστικότητας. Η φύση απονέμει δικαιώματα, αρνείται δικαιώματα, γίνεται δικαστήριο. Προσέξτε, μετά το Σπινόζα και το 16ο αιώνα και τον 17ο αιώνα, για να το πούμε μια και έξω, η φύση δεν απονέμει δικαιώματα, δεν αποτελεί κανονιστικό θεμέλιο, δεν είναι δικαστήριο, δεν έχει σκοπούς. Δεν έχει η φύση σκοπούς, από τους οποίους μπορούμε να αντλούμε ηθικά επιχειρήματα.

Να πάμε σε μία συγκεκριμένη αν θέλετε απαρίθμηση κάποιων από τα επιχειρήματα που έχουν ακουστεί, τα οποία είναι κατά τη γνώμη μου βαθιά ουσιοκρατικά. Έχουν θρησκευτικό χαρακτήρα. Με την πρόβλεψη ότι τα ομόφυλα ζευγάρια μπορούν να τεκνοθετήσουν βάλλεται δήθεν το πατρικό ή το μητρικό πρότυπο και δεν μπορεί να επιτραπεί. Ερώτημα πρώτο, σήμερα επιτρέπεται η τεκνοθεσία σε έναν μόνο γονέα; Επιτρέπεται. Μπορεί αυτός ο γονέας να είναι μόνο άντρας ή μόνο γυναίκα; Μπορεί. Σε αυτή την περίπτωση δεν βάλλεται το μητρικό ή το πατρικό πρότυπο; Δηλαδή, στην περίπτωση των μονογονεϊκών οικογενειών, οι οποίες δεν έχουν προκύψει από μια αντικειμενική πραγματικότητα, όπως είναι για παράδειγμα ο θάνατος ενός γονέα, αλλά έχουν προκύψει επειδή ένας άντρας ή μια γυναίκα που δεν είναι σε γάμο με κάποιον άλλον ή κάποια άλλη, τεκνοθετούν. Εκεί δε βάλλεται το μητρικό ή το πατρικό πρότυπο; Πρέπει να το καταργήσουμε και αυτό; Εκεί πού είναι η βιολογική συμπληρωματικότητα; Πρέπει να την καταργήσουμε αυτή τη μορφή τεκνοθεσίας;

Όποιος το λέει ή όποιος το υπονοεί να το δηλώσει ευθέως, ότι πρέπει να καταργηθεί αυτό το δικαίωμα.

Επιχείρημα 2ο. Εδώ η παραδοξολογία χτυπάει κόκκινο. Το παιδί λέει, δεν μπορεί να συναινέσει. Αλήθεια; Εγώ συναίνεσα όταν οι γονείς μου αποφάσισαν να με γεννήσουν; Εσείς συναινέσατε; Το παιδί εξ ορισμού δεν μπορεί να συναινέσει στο ποιοι θα είναι οι γονείς του, διότι διαφορετικά θα πρέπει να αρχίσουμε να σκεφτόμαστε με λίγο μεταφυσικό τρόπο και νομίζω, ότι καλό είναι τουλάχιστον σε αυτό το επίπεδο του κοινοβουλίου να μην πέσουμε σε αυτό το επίπεδο.

Ζήτημα 3ο. Ας αναρωτηθούμε, αν η έννοια της πατρότητας και της μητρότητας για την οποία κόπτεστε, είναι αμετάβλητη μέσα στο χρόνο; Ήταν το ίδιο η πατρότητα στις αρχές του 20ου αιώνα, το 19ο αιώνα, τον 18ο αιώνα, με την πατρότητα σήμερα; Εδώ επανέρχομαι στα ζητήματα της ετεροκανονικότητας. Τα ίδια πράγματα όφειλε να κάνει ένας πατέρας στις αρχές του 19ου αιώνα με αυτά που οφείλει να κάνει σήμερα, με αυτά τα οποία σήμερα θεωρούνται ηθικώς απαιτητά από τον ίδιο; Μία μητέρα στις αρχές του 20ου αιώνα είχε τις ίδιες κοινωνικές υποχρεώσεις και αντιμετώπιζε τις ίδιες ηθικές κοινωνικές απαιτήσεις, με αυτές που αντιμετωπίζει σήμερα; Δηλαδή, θέλετε να μου πείτε ότι αυτά τα επιχειρήματα δεν τα έχετε ξανακούσει; Τα έχετε ξανακούσει πάρα πολλές φορές, καθόλη τη διάρκεια των αγώνων των γυναικών για κατοχύρωση της ισότητας με τους άντρες. Είναι ακριβώς τα ίδια επιχειρήματα, με ακριβώς την ίδια ηθική και ουσιοκρατική οσμή που ακούμε και σήμερα εδώ απέναντι στην μεταρρύθμιση αυτή για τον γάμο, για όλα τα άλλα.

Μην κρυβόμαστε κυρίες και κύριοι συνάδελφοι, πίσω από το δάχτυλό μας. Ο μοναδικός λόγος για τον οποίο κάποιος αρνείται την υπερψήφιση του νομοσχεδίου, είναι γιατί θεωρεί ηθικά κατακριτέα τη σχέση μεταξύ ομόφυλων ζευγαριών. Είναι κατώτερης ηθικής ποιότητας σχέση και γι’ αυτόν ακριβώς το λόγο, οδηγείται στην άρνηση να ψηφίσει αυτό το νομοσχέδιο. Δεν υπάρχει καμία άλλη δικαιολογία, καμία απολύτως άλλη δικαιολογία.

Μου κάνει τρομερή εντύπωση για το κομμουνιστικό κόμμα, το οποίο φαντάζομαι στις περγαμηνές και στις παρακαταθήκες του εντάσσει και τη σφοδρότατη κριτική τόσο του Μαρξ όσο και του Ένγκελς απέναντι στην πυρηνική οικογένεια, στην οικογένεια δηλαδή η οποία εντάσσει στο εσωτερικό της όλη την υποκρισία των ξεπεσμένων αστικών θεσμών - έτσι λέει το κομμουνιστικό μανιφέστο - που μιλά σήμερα για βιολογική συμπληρωματικότητα, αρνούμενη επί της ουσίας όλη την ανάλυση, η οποία έχει γίνει στο πλαίσιο και του μνημειώδους εμβληματικού έργου περί της προέλευσης της οικογένειας, της ατομικής ιδιοκτησίας και του κράτους, όπου πουθενά δεν αναφέρεται η έννοια της βιολογικής συμπληρωματικότητας μεταξύ μητέρας και πατέρα. Μου κάνει λοιπόν, πολύ μεγάλη εντύπωση η υπεράσπιση ακριβώς αυτής της πυρηνικής οικογένειας, από τη μεριά του κομμουνιστικού κόμματος και με τον τρόπο που γίνεται.

Το γεγονός ότι θεώρησε το Κομμουνιστικό Κόμμα ότι πρέπει να διαχωρίσει τόσο σαφώς τη θέση του από την Εκκλησία, εγγράφει και μία πολιτική ενοχή, κατά τη γνώμη μου. Διότι, αν δεν νιώθατε και εσείς οι ίδιοι ότι κάπου ταυτίζεστε με τα όσα η Εκκλησία επιχειρηματολογεί σε σχέση με το γάμο των ομόφυλων ζευγαριών, δεν θα νιώθατε την ανάγκη να μας πείτε πόσο πολύ διαφέρουν οι θέσεις σας από τις θέσεις της Εκκλησίας.

Περνάω τώρα σε κάποια συγκεκριμένα ζητήματα τα οποία αφορούν το νομοσχέδιο και κάποια προβληματικά στοιχεία, τα οποία εμείς θεωρούμε ότι έχει. Το πρώτο αφορά το ζήτημα της αλλαγής της φράσης «ομόφυλα ζευγάρια» από τη φράση «γάμος για όλα τα άτομα ή ανεξαρτήτως φύλου».

Πάμε τώρα στη δεύτερη «πηγή μαργαριταριών» που είναι η παρένθετη μητρότητα. Η παρένθετη μητρότητα, η παρένθετη κυοφορία για να το πούμε σωστά, η ιατρικώς υποβοηθούμενη αναπαραγωγή. Τι συμβαίνει λοιπόν εδώ; Στην Ελλάδα, με το νόμο του 2002, επιτρέπεται η παρένθετη κυοφορία υπό συγκεκριμένους όρους, μετά από δικαστική απόφαση, η οποία εν πάση περιπτώσει πρέπει να καλύπτει συγκεκριμένες τυπικές και ουσιαστικές προϋποθέσεις που προβλέπονται στο νόμο. Αυτός ο νόμος κάνει λόγο - και ορθώς - για αποκλειστικά αλτρουιστική παρένθετη κυοφορία. Δηλαδή, μια γυναίκα μπορεί να δεχθεί να κυοφορήσει, για αλτρουιστικούς λόγους και εφόσον αποδειχθεί ενώπιον του δικαστηρίου η στενή σχέση με το ζευγάρι ή το πρόσωπο, το οποίο στη συνέχεια θα αναλάβει το τέκνο. Προσέξτε τώρα. Το γεγονός ότι παραβιάζεται ο νόμος, δεν σημαίνει ότι ο νόμος είναι λανθασμένος, αλλά ότι κάποιος παρανομεί. Κατ’ αυτόν τον τρόπο θα μου πείτε ότι το γεγονός ότι γεννήθηκα, δημιουργεί την πιθανότητα κάποιος να με σκοτώσει. Δηλαδή, να παραβιάσει το νόμο. Καταλαβαίνετε το παράδοξο του επιχειρήματος; Ο νόμος απαγορεύει την παρένθετη κυοφορία με αντίτιμο. Άρα, λοιπόν, αυτή τη στιγμή ο ελληνικός νόμος την απαγορεύει. Αυτό το οποίο λέτε, ότι δήθεν ανοίγει η πόρτα για την με αντίτιμο παρένθετη κυοφορία, την εμπορευματοποίηση δηλαδή αυτής της διαδικασίας, είναι απολύτως λάθος. Αντίθετα την κλείνει την πόρτα. Δηλαδή, αν καταργηθεί ο νόμος, δεν θα μπορούν κάποιοι να συνεχίσουν να παρανομούν; Δηλαδή, πέραν των ορίων του νόμου, να βρίσκουν τη δυνατότητα για παρένθετη κυοφορία;

Πάμε τώρα στο άρθρο 11, που αφορά το εξωτερικό. Σήμερα, εφόσον ένα ζευγάρι πάει στο εξωτερικό και σε χώρα στην οποία έχει τη δυνατότητα να μπει σε αυτή τη διαδικασία, αναγνωρίζεται το παιδί εφόσον το ζευγάρι είναι ετερόφυλο. Ορθώς; Ορθώς. Να το καταργήσουμε; Το ερώτημα είναι ευθύ, άμεσο. Πρέπει να καταργηθεί; Διότι, ή θα ισχύει για όλους ή δεν θα ισχύει για κανέναν. Διότι τα επιχειρήματα πράγματι δεν μπορεί να είναι a la carte, ότι σε ό, τι αφορά τα ετερόφυλα ζευγάρια επιτρέπεται η παρένθετη κυοφορία, αλλά σε ότι αφορά τα ομόφυλα ζευγάρια, απαγορεύεται η παρένθετη κυοφορία. Διότι εκεί ξανά υποπίπτουμε στο λάθος να μετατρέψουμε τη φύση σε κανονιστικό θεμέλιο.

Άρα, εδώ υπάρχει μια πραγματική συζήτηση. Ακούω τα επιχειρήματα των φεμινιστικών οργανώσεων, είναι κατά κύριο λόγο αυτό το οποίο ονομάζουμε φεμινισμό του δεύτερου κύματος, που λένε καθαρά ότι η παρένθετη κυοφορία πρέπει να καταργηθεί για όλους. Από την άλλη μεριά, υπάρχουν τα φεμινιστικά κινήματα του τρίτου και του τέταρτου κύματος, που επιμένουν στην ανάγκη να προβλεφθεί η παρένθετη κυοφορία για όλα τα άτομα. Εδώ υπάρχει μια πραγματική συζήτηση, την οποία εμείς και την ακούμε, και την παρακολουθούμε, και τη σεβόμαστε, αλλά αυτό που είναι δεδομένο είναι ότι δεν μπορούμε να καταλήξουμε σε νομική ρύθμιση, η οποία θα είναι νομική ρύθμιση, που θα οδηγεί σε διακρίσεις, δηλαδή, άλλο για τους μεν και άλλο για τις δε.

Όλα αυτά θα τα δούμε και στη συζήτηση επί των άρθρων.

Απαιτούνται μια σειρά από παρεμβάσεις για την πρόβλεψη που αφορά τα τρανς άτομα, τη μεταβολή των εγγράφων των τέκνων, ώστε οι ληξιαρχικές πράξεις να συνάδουν με αυτές των γονέων τους, αφ’ ης στιγμής έχει προβλεφθεί η νομική αναγνώριση της ταυτότητας φύλου και να υπάρχει ορθή καταγραφή ως προς το φύλο των γονέων, χωρίς περιοριστικές ερμηνείες του νόμου.

Δύο τελευταία σχόλια. Όλα αυτά δεν θα είχαν καμία σημασία να τα συζητάμε, εφόσον στο Σύνταγμα, και αυτό είναι πρόβλημα που αφορά όλους και όλες μας, είχε προβλεφθεί ότι δεν επιτρέπονται διακρίσεις για λόγους σεξουαλικού προσανατολισμού. Τότε, το Σύνταγμα από μόνο του θα οδηγούσε σε μία αναγνώριση πραγματική ίσων δικαιωμάτων για όλους. Σήμερα, ακριβώς το γεγονός ότι από το Σύνταγμα λείπει αυτή η μικρή φράση οδηγεί σε όλη αυτή την διαρκή αμφιταλάντευση και την αναπαραγωγή διακρίσεων μέσω της νομοθετικής διαδικασίας.

Τώρα πραγματικά κλείνω και θα πω το εξής. Το ζήτημα των δικαιωμάτων είναι κρίσιμο, αντίστοιχα κρίσιμο είναι το ζήτημα και της οικονομικής δημοκρατίας. Αυτή τη στιγμή η οικογένεια δεν βάλλεται από το νομοσχέδιο αυτό, αυτή τη στιγμή η οικογένεια, τα παιδιά, οι γονείς βάλλονται από την πολιτική των ταξικών ανισοτήτων, από την πολιτική των νεοφιλελεύθερων αναδιαρθρώσεων, αλλά και από μία πολιτική, η οποία όλο το προηγούμενο διάστημα τροφοδότησε, και αυτή ήταν πολιτική της Νέας Δημοκρατίας, εθνικιστικά αντανακλαστικά, συντηρητικά αντανακλαστικά, ρατσιστικά αντανακλαστικά.

Αυτό είναι απολύτως δεδομένο, αν παρακολουθήσει κανείς τη στάση σας σε μια σειρά από ζητήματα, από το 2017 και τη στάση σας στη Συμφωνία των Πρεσπών, μέχρι άλλα ζητήματα που σχετίζονται με μειονότητες στη χώρα. Έχετε δείξει συγκεκριμένα δείγματα γραφής για τον τρόπο με τον οποίο αντιλαμβάνεστε εν πάση περιπτώσει τη συζήτηση περί δικαιωμάτων.

Ακριβώς το γεγονός ότι τροφοδοτήσατε αυτά τα αντανακλαστικά της ελληνικής κοινωνίας οδηγεί και στη μεγάλη αντίφαση ένα νομοσχέδιο που εισηγείται σήμερα η Κυβέρνηση να είναι διατεθειμένοι 60 - 70 βουλευτές σας είτε να το καταψηφίσουν είτε να απέχουν. Γι’ αυτό το αδιέξοδο, για αυτή την αντίφαση δεν είναι άμοιρος ευθυνών ο κ. Μητσοτάκης με την πολιτική που έχει ακολουθήσει όλα τα προηγούμενα χρόνια.

Αυτό ως επισήμανση, θα έχουμε τη δυνατότητα να τα πούμε αναλυτικότερα και στην Ολομέλεια και στις υπόλοιπες επιτροπές. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, κυρίες και κύριοι συνάδελφοι βουλευτές, θα ξεκινήσω κάνοντας ένα εισαγωγικό σχόλιο. Εάν κάποιος τρίτος ερχόταν στην Ελλάδα σήμερα από το εξωτερικό, θα νόμιζε ότι η Ελλάδα έχει λύσει όλα της τα προβλήματα, ότι πάμε πάρα πολύ καλά, ότι είμαστε ένας παράδεισος και το μόνο που μας απασχολεί είναι πώς θα παντρεύονται τα ομόφυλα ζευγάρια, πώς θα παντρεύονται οι ομοφυλόφιλοι.

Την ώρα που έχουμε πλειστηριασμούς πρώτης κατοικίας, την ώρα που υπάρχει ακρίβεια, την ώρα που οι Έλληνες πεινάνε, εμείς ασχολούμαστε με ένα θέμα που, κατά την άποψή μου, είναι δευτερεύον, διότι πρωτεύον είναι να υπάρχει ευημερία στην κοινωνία, πρωτεύον είναι να μη φεύγουν οι νέοι στο εξωτερικό, αυτό είναι το πρωτεύον για εμάς, πρωτεύον είναι να ευημερεί το Ελληνικό Έθνος, έτσι το βλέπουμε εμείς, αν αυτό θεωρείται ρατσιστικό ή ομοφοβικό, λυπάμαι, αλλά εμείς αυτό πιστεύουμε.

Δεύτερον, ένα άλλο παράδοξο, γίνεται αυτή η συζήτηση στο δίπολο πρόοδος-σκοταδισμός. Όποιος είναι υπέρ του γάμου των ομοφυλοφίλων είναι προοδευτικός και όποιος είναι εναντίον, είναι σκοταδιστής. Ακούστε λίγο, κύριοι συνάδελφοι, πρόοδος για μένα είναι να υπάρχει ευημερία, πρόοδος για μένα είναι να επιβιώνει ο Έλληνας, πρόοδος για μένα είναι η οικογένεια να μπορεί να επιβιώνει και να πληρώνει τους λογαριασμούς της, πρόοδος για μένα είναι ο Έλληνας να μην έχει απελπισία, αλλά να πιστεύει στο κράτος - κάτι το οποίο δεν γίνεται. Όταν δεν υπάρχουν αυτά εδώ, μία κοινωνία μονίμως θα νοσεί και μονίμως δεν θα προοδεύει.

Επειδή μιλήσατε για σκοταδισμό, σκοταδισμός για εμένα είναι να πηγαίνεις σε έναν τόπο λατρείας, όπως έγινε στον Άγιο Αχίλλειο στη Λάρισα, και να γράφεις υβριστικά συνθήματα, καταπατώντας την πίστη κάποιων ανθρώπων, συμπολιτών σου. Αυτό για μένα είναι σκοταδισμός και αυτό είναι μισαλλοδοξία και περιμένω κάποια καταδίκη, εκτός εάν, επειδή έγινε από άτομα του λεγόμενου προοδευτικού χώρου, δεν μας πειράζει, γιατί αν γινόταν αυτό σε κάποιον άλλο τόπο λατρείας, θα γινόταν χαμός τώρα. Μην έχουμε, λοιπόν, δύο μέτρα και δύο σταθμά.

Ας περάσουμε τώρα στο νομοσχέδιο. Πρώτον, μου κάνει μεγάλη εντύπωση ένα πράγμα - και επειδή μιλήσαμε για παράδοξα - μου κάνει εντύπωση πως η ΛΟΑΤΚΙ Κοινότητα, η οποία μας έχει πει δημοσίως, ότι επιλέγει να ζει εκτός των κοινωνικών συμβάσεων και αψηφά κάποιους παρωχημένους θεσμούς, όπως είναι αυτός του γάμου, σήμερα θέλει, δια του παρόντος νομοσχέδιου και φυσικά και τα κινήματα αυτά εδώ, να αντιγράψει ακριβώς ό,τι κάνουν οι υπόλοιποι - εμείς δηλαδή οι ετεροφυλόφιλοι - οι συμβατικοί, πράγμα το οποίο για μας συνιστά παράδοξο, δεν γίνεται να μου λες ότι «θέλω να ζήσω αντισυμβατικά, εκτός των κοινωνικών συμβάσεων» και την ίδια στιγμή να θες να κάνεις οικογένεια και να κάνεις και γάμο. Αυτό πραγματικά, συνιστά παράδοξο για μένα.

Κατά την άποψή μας λοιπόν - και θα πω κάτι το οποίο μπορεί να φανεί σκληρό - όταν κάποιος επιλέγει να ζήσει αντισυμβατικά, να ζήσει εκτός των συμβάσεων της κοινωνίας, θα έχει κι ένα τίμημα, κάθε επιλογή έχει και ένα τίμημα. Επιλέγεις αυτό τον δρόμο; Δικαίωμά σου, σεβαστό, όμως θα έχει και ανάλογο τίμημα.

Ένα δεύτερο, επειδή άκουσα ότι θα ακούσουμε πολλά «μαργαριτάρια» και παράδοξα και από εμάς και από άλλα Κόμματα, θέλω να ρωτήσω, ο άνθρωπος δεν δημιουργείται από την ένωση ανδρός και γυναικός, πως δημιουργείται αλλιώς; Εγώ έχω μάθει από τη βιολογία, ότι έτσι δημιουργείται ο άνθρωπός, έκτος και αν τα έμαθα λάθος. Δεν μπορώ, λοιπόν, να καταλάβω, όταν κάποιος μας λέει, «μα πώς το λέτε αυτό, αυτό είναι ρατσισμός». Είναι ρατσισμός κάτι το οποίο θέσπισε η Βιολογία και η φύση; Τι να κάνουμε, έτσι θεσπίστηκε, να το αλλάξω για να μη με πουν ρατσιστή και ομοφοβικό;

Ένας άλλος άξονας που γίνεται στη συζήτηση του νομοσχεδίου είναι, ότι όποιος διαφωνεί με το νομοσχέδιο είναι ομοφοβικός. Κοιτάξτε, εμείς δεν είπαμε να κρεμάσουμε ή να κάψουμε κάποιον ζωντανό, επειδή είναι ομοφυλόφιλος, ούτε να τον κυνηγήσουμε, τίποτα από όλα αυτά εδώ. Έχει το δικαίωμα να κάνει ότι θέλει, όμως ο γάμος είναι ένας συγκεκριμένος θεσμός, ο οποίος έχει θεσπιστεί για κάποιο συγκεκριμένο λόγο και ο λόγος αυτός είναι κυρίως, η συμβίωση ανδρός και γυναικός και κυρίως η τεκνοθεσία, γιατί ακριβώς θέλει να προστατεύσει την αναπαραγωγή του είδους και τα παιδιά τα οποία δημιουργούνται εντός του γάμου και αυτό δεν το λέω εγώ, ο ορισμός του γάμου δόθηκε για πρώτη φορά από τον Ρωμαίο νομομαθή Μοδεστίνο, που είχε πει ότι: «Γάμος εστί συνάφεια ανδρός και γυναικός». Είναι ένας ορισμός ο οποίος διαπνέει όλα τα αστικά Δίκαια πάρα πολλών χωρών, μεταξύ των οποίων και το δικό μας και ουσιαστικά, ακόμα και σήμερα, γίνεται αποδεκτός και αποτυπώνεται και στον Αστικό Κώδικα στο άρθρο 1367, που μιλά για δύο είδη γάμου, θρησκευτικό και πολιτικό.

Εδώ μάλιστα, δε, να τονίσω, ότι ακόμα και ο συνταγματικός νομοθέτης στο άρθρο 21 παράγραφος 1 του Συντάγματος λέει, ότι «Η οικογένεια, ως θεμέλιο της συντήρησης του έθνους, καθώς και ο γάμος, η μητρότητα και η παιδική ηλικία, τελούν υπό την προστασία του κράτους», επομένως εδώ πέρα, ρητά ο νομοθέτης μιλάει για μητρότητα, άρα δηλαδή, για ένα άτομο που είναι θηλυκού γένους - γιατί ξέρετε η πατρότητα προϋποθέτει αρσενικό γένος, η μητρότητα θηλυκού. Δεν μπορώ εγώ να πω κάποιον «πατέρα» που είναι θηλυκού γένους και δεν μπορώ να πω «μητέρα» κάποιον που είναι αρσενικού γένους, είναι παράδοξο αυτό.

Όταν λοιπόν, το ίδιο το Σύνταγμα, που προφανώς, δεν νομίζω ότι είναι ομοφοβικός ο συνταγματικός νομοθέτης, λέει κάτι τέτοιο, λέει ότι είναι θεμέλιο συντήρησης του έθνους - το λέει το Σύνταγμα - λυπάμαι αν προσβάλω κάποιους, αλλά έτσι είναι, η οικογένεια είναι ένας θεσμός, ο οποίος συντηρεί το Ελληνικό Έθνος.

Είναι ο λόγος για τον οποίο επιβιώσαμε επί δεκαετίες και επί αιώνες ενάντια σε κατακτητές, ενάντια σε σφαγές, ενάντια σε διωγμούς. Αν δεν υπήρχε αυτός ο θεσμός της παραδοσιακής οικογένειας, τον οποίο εμείς στηρίζουμε δεν είχαμε επιβιώσει σήμερα. Μπορεί να μας φαίνονται κάποια πράγματα αυτονόητα, κάποια πράγματα παράλογα, αλλά έτσι μας έχει δείξει η ιστορία, η ιστορική πορεία του έθνους μας.

Εμείς, λοιπόν, θεωρούμε ότι η οικογένεια υπάρχει για να διαιωνίζεται και το ανθρώπινο είδος και κυρίως να προασπίζεται και το ελληνικό έθνος εν προκειμένω πράγμα το οποίο υπερασπιζόμαστε ως πατριώτες εθνικιστές.

Ακούστηκε από τον κ. Τζανακόπουλο ότι ενεργοποιήθηκαν εθνικιστικά αντανακλαστικά. Κοιτάξτε κύριοι, το να αγαπάς το έθνος, γιατί αυτό σημαίνει εθνικισμός, δεν είναι κακό. Δεν είναι κακό ούτε έχει σχέση με ρατσισμούς ούτε με διωγμούς ούτε τίποτα. Το να θες να κυνηγήσεις κάποιον άλλον, γιατί είναι κάτι διαφορετικό, είναι κακό. Εμείς αγαπάμε το έθνος μας, γι’ αυτό και στηρίζουμε την ελληνική οικογένεια, γι’ αυτό και στηρίζουμε το θεσμό του γάμου, ο οποίος συμβάλλει στη συντήρηση του έθνους.

Γι’ αυτό το λόγο ξέρετε ακόμα και το ΠΑ.ΣΟ.Κ., επειδή αναφέρθηκε ο συνάδελφος του ΠΑ.ΣΟ.Κ. για τη μεταρρύθμιση του 1983, ακόμα και τότε με το ν.1329 γινόταν αναφορά σε πατέρα και μητέρα. Ακόμα και τότε που έγινε αυτή η τομή στο οικογενειακό δίκαιο δεν έλεγε πουθενά για ομόφυλα ζευγάρια, για ζευγάρια του ίδιου φύλου.

Φυσικά είναι κάτι το οποίο διαπνέει όλο το οικογενειακό μας δίκαιο. Γι’ αυτό λέω ότι ακόμη και σήμερα, σύμφωνα με την ελληνική έννομη τάξη, γάμος μεταξύ δύο ατόμων του ιδίου φύλου είναι ανυπόστατος σύμφωνα με αστικό κώδικα. Έτσι θεσπίστηκε από το δίκαιο.

Ένα άλλο που θα ήθελα να πω είναι πως για μένα προσωπικά με το παρόν νομοσχέδιο ουσιαστικά η κυβέρνηση, στο όνομα ενός δικαιωματισμού, προσπαθεί να δημιουργήσει έναν αντιπερισπασμό από τα πραγματικά προβλήματα της κοινωνίας τα οποία μας ταλανίζουν. Ας λύσουμε πρώτα τα άλλα προβλήματα και μετά ας έρθουμε να το συζητήσουμε. Φυσικά εμείς είμαστε αρνητικοί.

Μάλιστα να πω και κάτι άλλο. Εάν όντως ο γάμος προβλεπόταν για τα ομόφυλα ζευγάρια τότε δεν θα προβλεπόταν και το σύμφωνο συμβίωσης. Το σύμφωνο συμβίωσης ακριβώς επινοήθηκε ως όρος και ως θεσμός ακριβώς. γιατί ο γάμος στο αστικό δίκαιο δεν προβλέπεται μεταξύ δύο ατόμων του ιδίου φύλου. Γι’ αυτό υπήρξε το σύμφωνο συμβίωσης το οποίο όμως είναι κάτι εντελώς διαφορετικό.

Εμείς, λοιπόν, ως «ΣΠΑΡΤΙΑΤΕΣ» επειδή στηρίζουμε την παραδοσιακή ελληνική οικογένεια, επειδή θεωρούμε ότι ο θεσμός της οικογένειας είναι ιερός και συμβάλλει στην προάσπιση και στη διαιώνιση του ελληνικού έθνους είμαστε κάθετα κατά αυτού του νομοσχεδίου. Το καταψηφίζουμε όχι από μίσος προς κάποιους αλλά από αγάπη για την πατρίδα και το έθνος και επειδή θέλουμε και πιστεύουμε στην παραδοσιακή ελληνική οικογένεια, έναν θεσμό, ο οποίος έχει στηρίξει το έθνος διαμέσου των αιώνων. Αν αυτό θεωρείται ρατσιστικό, αν θεωρείται ομοφοβικό λυπάμαι πάρα πολύ ποσώς με ενδιαφέρει. Αυτά πιστεύουμε και αυτά λέμε.

Γι’ αυτούς τους λόγους και για όσους θα αναφέρω στην Ολομέλεια εμείς είμαστε κατά του νομοσχεδίου. Ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Γεώργιος Αποστολάκης από τον Δημοκρατικό Πατριωτικό Κίνημα «ΝΙΚΗ», για τη δική του εισήγηση.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»):** Κύριοι συνάδελφοι, η «ΝΙΚΗ» από τώρα και με πολύ καθαρή φωνή δηλώνει ότι όχι μόνο θα καταψηφίσει το νομοσχέδιο του κυρίου Μητσοτάκη για τον γάμο των ομόφυλων, αλλά και μετά την τυχόν υπερψήφισή του, θα αγωνιστεί να το ακυρώσει μέσα στην κοινωνία με κάθε νόμιμο μέσο, ακόμη και με την οργάνωση απαίτησης του λαού για να αποφανθεί με δημοψήφισμα. Του λαού που δεν ερωτήθηκε προεκλογικά και στην συντριπτική του πλειοψηφία δεν θέλει την καθιέρωση ενός τέτοιου «γάμου», τον οποίο η θρησκευτική και εθνική παράδοσή του απορρίπτει.

Η θέση της Κυβέρνησης, ότι τα ζητήματα δικαιωμάτων δεν λύνονται με δημοψήφισμα, φανερώνει τον πολιτικό και κοινοβουλευτικό αυταρχισμό της, αφού μας λέει ότι τα δικαιώματα των ομοφυλόφιλων είναι ανώτερα από κάθε προβλεπόμενη συνταγματική διαδικασία που κατοχυρώνει την ελεύθερη έκφραση βούλησης των Ελλήνων πολιτών.

Προκαταβολικά θέλω να ξεκαθαρίσω τούτο: Η «ΝΙΚΗ» και οι άνθρωποί της με την αντίθετη θέση τους δεν αντιμαχόμαστε όσους και όσες από τους συμπολίτες μας αποκλίνουν σεξουαλικά από την παραδοσιακή και ευλογημένη ετερόφυλη σχέση.

Δεν επιζητούμε τον κοινωνικό αποκλεισμό τους, ούτε κάθε είδους διακρίσεις σε βάρος τους. Το κυριότερο, δεν διακατεχόμαστε από πνεύμα αποστροφής ή μίσους. Αντίθετα, τους αγαπούμε ως εικόνες Θεού, το ίδιο πολύτιμες. Την απόκλιση τους, όμως, την απορρίπτουμε, γιατί κατά την ορθόδοξη πατερική διδασκαλία, γεννά ένα πάθος που είναι εμπόδιο στη σωτηρία.

Τώρα θα εξηγήσω, γιατί η «ΝΙΚΗ» απορρίπτει αυτόν τον γάμο και την τεκνοθεσία που συνεπάγεται. Τον αποκαλώ γάμο ΛΟΑΤΚΙ, γιατί γάμος κανονικός δεν είναι. Στην έννοια του γάμου, η προϋπόθεση της διαφοράς φύλου, λογίζεται ως πανανθρώπινο κεκτημένο, γιατί είναι τόσο αυτονόητη, τόσο βαθιά ριζωμένη στη συνείδηση των ανθρώπων, ώστε αντανακλά τις ηθικές και κοινωνικές αξίες και παραδόσεις σύμπασας της ανθρωπότητας. Η διαφορά φύλου σε ένα γάμο, αποτελεί τόσο βαθιά εδραιωμένη πεποίθηση μεταξύ των ανθρώπων όλων των λαών, φυλών και θρησκειών, όσο το γεγονός, ότι ο ήλιος ανατέλλει από την Ανατολή.

Απορρίπτουμε το γάμο ΛΟΑΤΚΙ, πρώτον, γιατί είναι αντίθετος στο νόμο του Ευαγγελίου και εμείς στη «ΝΙΚΗ» ποτέ δε ντραπήκαμε να πούμε, ότι οι πολιτικές μας επιλογές στοιχούνται στο πνεύμα του Ευαγγελίου και της Ορθοδοξίας. Δύο είναι οι βασικές αναφορές για τον άνθρωπο στη βιβλική δημιουργία: άρσεν και θήλυ εποίησεν ο Θεός και αυξάνεστε και πληθύνεστε. Μπορεί να ισχύσει η εντολή του Δημιουργού, το αυξάνεστε και πληθύνεστε σε ένα ομόφυλο ζευγάρι;

Δεύτερον, απορρίπτουμε τον γάμο ΛΟΑΤΚΙ, γιατί είναι αντίθετος στον υγιή ευρωπαϊκό πολιτισμό και στις διαχρονικές αξίες του. Ο ευρωπαϊκός πολιτισμός στηρίζεται σε τρεις πυλώνες: την ελληνική φιλοσοφία, το ρωμαϊκό δίκαιο και τον Χριστιανισμό. Ο Αριστοτέλης, στο «Περί Οικονομίας» έργο του, δύο - τρεις αιώνες πριν τον Μοδεστίνο είπε: ούτω προοικονόμειται υπό του θείου εκατέρου η φύσης του τε ανδρός και της γυναικός προς την κοινωνία. Δηλαδή, έτσι τα οικονόμησε ο Θεός να υπάρχουν δύο φύλλα, του ανδρός και της γυναικός, για να είναι δυνατή η μεταξύ τους κοινωνία. Για το ρωμαϊκό δίκαιο, παραπέμπω στον κλασικό ορισμό του γάμου από τον Μοδεστίνο. Και για τον Χριστιανισμό, ήδη αναφέρθηκα. Δεν θα είναι περιττό να πω, ότι τα ίδια λένε όλες οι θρησκείες και τα φιλοσοφικά συστήματα. Γι’ αυτό είπαμε ότι ο γάμος άνδρα και γυναίκας, είναι ένα πανανθρώπινο κεκτημένο.

Τρίτον, απορρίπτουμε τον γάμο ΛΟΑΤΚΙ, γιατί είναι πρόδηλα αντισυνταγματικός, αντίθετος στο άρθρο 21. Χαίρομαι, που την ίδια γνώμη έχει και ο κορυφαίος Υπουργός της Κυβέρνησης, ο κ. Βορίδης. Απορώ, όμως, πώς μπορεί να παραμένει μέλος σε μια κυβέρνηση που, κατά την ομολογία του, παραβιάζει το Σύνταγμα, σε τόσο κρίσιμο για τον ηθικό του κόσμο, ζήτημα. Θα αναπτύξουμε την ένσταση αντισυνταγματικότητας αναλυτικότερα στην Ολομέλεια, όπου θα την υποβάλλουμε.

Επί του παρόντος, λέμε μόνο τα εξής: Με το άρθρο 21, παράγραφος 1 του Συντάγματος, ορίζονται τα ακόλουθα: η οικογένεια, ως θεμέλιο της συντήρησης και προαγωγής του έθνους – όσο και αν θέλουμε κι όσο ας μην το αγαπάμε το έθνος, το Σύνταγμα αγαπάει το έθνος - καθώς και ο γάμος, η μητρότητα και η παιδική ηλικία, τελούν υπό την προστασία του κράτους. Με τη διάταξη αυτή, δεν καθορίζονται ρητά οι προϋποθέσεις τέλεσης έγκαιρης και υπόστασης του γάμου και ειδικότερα, ότι απαιτείται ένωση άνδρα και γυναίκας. Όμως, από το γραμματικό και νοηματικό περιεχόμενο της διάταξης, αυτό είναι πρόδηλο. Τούτο, διότι, αυτά που τίθενται υπό την προστασία του κράτους, δηλαδή, γάμος, οικογένεια, μητρότητα, παιδική ηλικία και που είναι το θεμέλιο της συντήρησης και προαγωγής του έθνους, που είναι το προστατευτέο αγαθό, προϋποθέτουν ύπαρξη πατέρα και μητέρας, άνδρα και γυναίκας, δηλαδή, ύπαρξη γονέων διαφορετικού φύλου.

Κατά λογική αναγκαιότητα, τα ανωτέρω προϋποθέτουν τέλεση γάμου μεταξύ προσώπων διαφορετικού φύλου. Akontrario και χωρίς αμφιβολία, συνάγεται, ότι το Σύνταγμα δεν αποδέχεται ύπαρξη δικαιώματος τέλεσης γάμου μεταξύ προσώπων του ιδίου φύλου, αφού αυτός, απλούστατα, δεν μπορεί να οδηγήσει σε μητρότητα, παιδιά και εντεύθεν σε οικογένεια, που αποτελούν θεμέλιο συντήρησης και προαγωγής του έθνους και τα έχει θέσει υπό την προστασία του.

Ως οικογένεια νοείται ομάδα ανθρώπων, που συνδέονται μεταξύ τους με δεσμούς αίματος, γάμου ή υιοθεσίας, αποτελούμενη από τον πατέρα, τη μητέρα και τα παιδιά, που ζουν, κατά κανόνα, υπό την αυτή στέγη. Για τη σπουδαιότητα, εξάλλου, της οικογένειας κάνει λόγο και το άρθρο 23 παράγραφος 1, του Διεθνούς Συμφώνου για τα ατομικά και πολιτικά δικαιώματα του ΟΗΕ, που το ξεχάσαμε εδώ πέρα στις προοδευτικές φωνές. Εκεί ορίζονται επί λέξει τα ακόλουθα. Μιλάμε για δικαιώματα από τα διεθνή κείμενα και αυτό το ξεχνάμε.

Τι λέει εκεί το 21. «Η οικογένεια είναι φυσικό και θεμελιώδες στοιχείο της κοινωνίας. Τα μέλη της δε απολαύουν την προστασία της κοινωνίας και του κράτους». Όπως είναι προφανές, η διάταξη αυτή έχει ευρύτερο περιεχόμενο από τη διάταξη του άρθρου 21 του Συντάγματος. Και τούτο, διότι, σύμφωνα με το Σύμφωνο αυτό, η οικογένεια δεν απολαμβάνει της προστασίας μόνο του κράτους, αλλά και ολόκληρης της κοινωνίας, επειδή είναι το φυσικό και θεμελιώδες κύτταρό της. Έτσι ο θεσμός του γάμου, υπό τη ρηθείσα μορφή, δηλαδή μεταξύ προσώπων διαφορετικού φύλου και η απορρέουσα από αυτών οικογένεια, αποτελούν τον πυρήνα και το θεμέλιο των οργανωμένων κοινωνιών, καθόσον συντελούν στην αέναη ύπαρξή τους.

Τέλος, το δικαίωμα συνάψεως γάμου και ιδρύσεως οικογένειας, προβλέπεται και από το άρθρο 12 της ΕΣΔΑ, που ορίζει ότι άμα τη συμπληρώσει ηλικίας γάμου, ο ανήρ και η γυνή έχουν το δικαίωμα να συνέρχονται εις γάμον και να ιδρύουν οικογένεια, συμφώνως προς τους διέποντας τούτου εθνικούς νόμους. Επομένως, κοινός νόμος, σαν αυτό που επιχειρείτε τώρα, που προβλέπει τη δυνατότητα τελέσεως γάμου μεταξύ προσώπων του ιδίου φύλου, θα είναι, αναγκαστικά, αντισυνταγματικός. Θα είναι επιπλέον και ανίσχυρος, ως ερχόμενος σε αντίθεση με το άρθρο 12 της ΕΣΔΑ, που κυρώθηκε με το νομοθετικό διάταγμα - σας είναι γνωστά αυτά - 53 του 1974, αλλά και το άρθρο 23 παράγραφος 1 και 2, του Διεθνούς Συμφώνου για τα Ατομικά και Πολιτικά Δικαιώματα του ΟΗΕ, που κυρώθηκε, επίσης, με τον νόμο 2462 του 1997, τα οποία με βάση το άρθρο 28 του Συντάγματος, έχουν υπερ νομοθετική ισχύ.

Με άλλα λόγια, δεν είναι επιτρεπτή, από το συνταγματικό νομοθέτη, η αναγνώριση με νόμο δυνατότητας τελέσεως γάμου, ο οποίος δεν θα μπορεί να λειτουργήσει ως θεμέλιο της συντηρήσεως και προαγωγής του έθνους. Είναι δε πέραν πάσης αμφιβολίας ότι ο καθιερούμενος από το συζητούμενο νομοσχέδιο γάμος, μεταξύ προσώπων του ιδίου φύλου, δεν πληροί την παραπάνω προϋπόθεση, αφού από ζευγάρι ομοφύλων δεν μπορεί να προκύψει οικογένεια, που θα συντηρήσει και θα προάγει το έθνος. Τέτοια οικογένεια, μόνο από ζευγάρι που μπορεί να τεκνοποιήσει δημιουργείται. Γι’ αυτό, το άρθρο 3 του παρόντος νομοσχεδίου, είναι αντισυνταγματικό, διότι με αυτό ιδρύεται δικαίωμα γάμου μεταξύ και προσώπων του ιδίου φύλου, ισότιμο με τον προστατευόμενο από το άρθρο 21, γάμο άνδρα και γυναίκας, καίτοι από ζευγάρι ομόφυλο δεν γεννιούνται παιδιά και δεν μπορεί να προκύψει οικογένεια, που θα συντηρήσει και θα προάγει το έθνος.

Αντισυνταγματικά, φυσικά, είναι και τα υπόλοιπα άρθρα του νομοσχεδίου, διότι είναι παράγωγα και προϋποθέτουν το κύρος του άρθρου 3.

Υπενθυμίζουμε και τούτο. Στη διακήρυξη του ΟΗΕ, για τα δικαιώματα του παιδιού, ως πρώτο δικαίωμα ορίζεται το να μεγαλώνει το παιδί με τους φυσικούς γονείς του. Γιατί το ξεχνάτε αυτό; Τη μητέρα και τον πατέρα του. Αυτό το διακηρυγμένο ανθρώπινο δικαίωμα, κάθε παιδιού, να μεγαλώσει με τη μητέρα του και τον πατέρα του, ποιος θα το υπερασπιστεί εδώ μέσα και ποιος θα τολμήσει να το ακυρώσει, για χάρη αμφιλεγόμενων δικαιωμάτων συγκεκριμένων ανηλίκων;

Τέταρτον, απορρίπτουμε τον γάμο ΛΟΑΤΚΙ, γιατί θα γίνει μια βραδυφλεγής βόμβα στα θεμέλια της ελληνικής κοινωνίας. Ο γάμος και η δυνατότητα της τεκνοθεσίας που παρέχει στα ομόφυλα ζευγάρια, θα οδηγήσει ολόκληρη την κοινωνία σε μια πολύ επικίνδυνη ατραπό, σχετικά με τη διατήρηση της οικογενειακής συνοχής, καθώς διευρύνεται ανεξέλεγκτα το πλαίσιο της οικογενειακής συμβίωσης. Θα αποτελέσει μια βραδυφλεγή βόμβα στα θεμέλια της παραδοσιακής οικογένειας. Κι αυτό, γιατί θα γίνει η αφετηρία της θεσμικής αναγνώρισης ως γάμου και άλλων περίεργων μορφών συμβίωσης. Ενός κακού μύρια έπονται.

Είναι σφόδρα πιθανό το ίδιο κίνημα των επιθετικών δικαιωματιστών του ΛΟΑΤΚΙ για χάρη του οποίου ο κ. Μητσοτάκης με τη συνεργασία και του ΣΥΡΙΖΑ, του κυρίου Κασσελάκη και σήμερα είδα και με τη συνέργεια του ίδιου του ΠΑ.ΣΟ.Κ. που ανήκει στο ίδιο τόξο δικαιωματιστών, προωθεί τον γάμο, του νομοσχεδίου αυτού, να αξιώσει την αναγνώριση ως γάμο και της πολυπρόσωπης πολυσυντροφικής σχέσης. Ήδη έχει εμφανιστεί στις ΗΠΑ και στη Δυτική Ευρώπη. Πολυπρόσωπος γάμος, λοιπόν, μεταξύ ενηλίκων, οι οποίοι έχουν ανήλικα τέκνα και για να έχουμε μια εικόνα του απόλυτου ηθικού εκμαυλισμού. Δύο άνδρες και μια γυναίκα ή δύο γυναίκες και ένας άνδρας να μοιράζονται την ίδια κλίνη, ενώ τα ανήλικα παιδιά τους θα παρακολουθούν τηλεόραση στο σαλόνι. Ήδη τέτοιες προτάσεις άρχισαν να προωθούνται από τους επικριτές ΛΟΑΤΚΙ. Πολύ γρήγορα οι θιασώτες της πολυσυντροφικότητας, πολυαμωρία το λένε, αλλά και κάθε άλλης σεξουαλικής διαστροφής, γιατί όχι και οι παιδόφιλοι; Υπάρχει τέτοιο κίνημα στην Εσπερία, θα διεκδικήσουν και θα απαιτήσουν ως δήθεν αυτονόητη υποχρέωση της Πολιτείας τη νομιμοποίηση της δικής τους αυτόνομης και ακραίας σεξουαλικής συμπεριφοράς, η οποία θα προπαγανδιστεί κατάλληλα από τους νεοταξίτες πολιτικούς και ακαδημαϊκούς με τη συνδρομή φυσικά των δικών τους μέσων ως δήθεν θεσμική υποχρέωση της έννομης τάξης.

Και ακούστε το νέο και ευχαριστώ τους Ευρωβουλευτές, δύο, του ΚΚΕ που μας δώσανε την πληροφορία. Δεν είναι εδώ, αλλά θα ακούνε σίγουρα. Η Ευρωπαϊκή Ένωση ήδη φροντίζει γι’ αυτό. Ακούστε τα νέα. Στις 14/12/2023 προτάθηκε προς έγκριση από το Ευρωπαϊκό Συμβούλιο Κανονισμός για το Ευρωπαϊκό Πιστοποιητικό Γονεϊκής Σχέσης. Τόσο το κείμενο της Ευρωπαϊκής Επιτροπής, όσο και αυτό του Ευρωκοινοβουλίου, απαλείφουν κάθε αναφορά στη μητρότητα και την πατρότητα, ενσωματώνοντας ευθέως το «Γονέας 1» και «Γονέας 2». Οι τροπολογίες μάλιστα, του Ευρωκοινοβουλίου προχωράνε ακόμη πιο πέρα, στην απαίτηση αναγνώρισης γονικής σχέσης του παιδιού ακόμη και με περισσότερους από δύο γονείς, μέχρι και με πρόσωπα που ισχυρίζονται ότι είναι γονείς. Αυτό δεν το κατάλαβα; Που αναφέρεται, σε πνευματική πατρότητα; Πάει το μυαλό μου κάπου σε αιρέσεις; Που είναι πατέρες και παιδιά, υιοθετώντας τις πιο ανορθολογικές κατασκευές με κριτήριο την κατοχύρωση των πολυγονικών οικογενειών. Τι άλλο είναι αυτό που ετοιμάζει να αναγνωρίσει η Ευρωπαϊκή Ένωση; Παρά, η νομιμοποίηση πολυπρόσωπης πολυσυντροφικής σχέσης; Θα μας ζητηθεί σε λίγο να εγκρίνουμε και νόμο για τα χαρέμια, αρσενικά, θηλυκά ή και μικτά.

Πέμπτον, απορρίπτουμε, κύριε Υπουργέ το νόμο ΛΟΑΤΚΙ, γιατί ο κ. Μητσοτάκης ψεύδεται προς το λαό εν γνώσει του λέγοντας, πρώτον, ότι το νομοσχέδιο εισάγει δήθεν ισότητα μόνο στον πολιτικό γάμο. Εδώ, στην πραγματικότητα, κύριε Υπουργέ, το νομοσχέδιο εισάγει ισότητα και στον θρησκευτικό γάμο και αυτό το αποκρύπτετε, διότι όντως παρέχει δυνατότητα στους ομόφυλους και για θρησκευτικό γάμο. Δεύτερο ψέμα ότι δεν επεκτείνει το δικαίωμα της ιατρικώς υποβοηθούμενης αναπαραγωγής για την παρένθετη μήτρα στα ζευγάρια ανδρών, ενώ την επεκτείνει, με το τέχνασμα της παροχής τέτοιας δυνατότητας εκτός Ελλάδος. Σε τρίτη χώρα, με παράλληλη αναγνώριση της γονεϊκότητας που θα προκύψει στην Ελλάδα. Βλέπε άρθρο 11.

Και τρίτον. Το νομοσχέδιο καταργεί εντελώς τις έννοιες «Πατέρας» και «Μητέρα» που υπάρχει στον Αστικό Κώδικα, ακόμη και για τα ετερόφυλα ζευγάρια και μέσω του άρθρου 4 για το διπλό επώνυμο των παιδιών και του άρθρου 5 για τη σειρά των υπόχρεων προσώπων για τη δήλωση γεννήσεως, εισάγει, από την πίσω πόρτα, τις έννοιες «Γονέας 1» και «Γονέας 2», για τις οποίες έχει δεσμευτεί ο Πρωθυπουργός ότι δε θα νομοθετηθούν.

Επιφυλασσόμαστε να τα πούμε αναλυτικότερα στην κατ’ άρθρον συζήτηση. Είναι πολύ σοβαρά αυτά. Σήμερα περιοριζόμαστε να επισημάνουμε τα κατά συρροή αυτά ψέματα που και μόνο αυτά μας δικαιολογούν να καταψηφίσουμε επί της αρχής το νομοσχέδιο.

Ψέματα, λοιπόν, είπε ο κ. Πρωθυπουργός. Ψέματα λέτε κι εσείς, κύριε Υπουργέ. Στον τίτλο του νομοσχεδίου περί της ισότητας στον πολιτικό γάμο και στα επεξηγηματικά κείμενα, αυτά εδώ, τα ξέρετε ποια. Όπου αναφέρεστε ότι δήθεν αφορά ισότητα στον πολιτικό γάμο. Η αλήθεια είναι ότι δεν θεσπίζει μόνο δικαίωμα πολιτικού γάμου, θεσπίζει και δικαίωμα θρησκευτικού γάμου, μεταξύ ομόφυλων ζευγαριών για όσα φυσικά δόγματα ή θρησκευτικές κοινότητες επιτρέπουν στους λειτουργούς τους να τον τελέσουν και αυτά δεν είναι λίγα. Ούτε μόνο στον χριστιανικό χώρο. Ενδεικτικά αναφέρω ότι οι Αγγλικανοί και διάφορες Προτεσταντικές Ομολογίες, το επιτρέπουν. Έτσι εξέρχεστε και τροποποιείτε μόνο το βασικό άρθρο, το 1350 και ορίζετε ότι ο γάμος μπορεί να συνάπτεται μεταξύ δύο προσώπων διαφορετικού ή ίδιου φύλου.

Το άρθρο, όμως, 1367 που προβλέπει ότι ο γάμος μπορεί να γίνει είτε πολιτικός, είτε θρησκευτικός, δεν θίγεται. Παραμένει ως έχει. Άρα η δυνατότητα, κύριε Υπουργέ, τελέσεως και των δύο τύπων γάμου παρέχεται στα ζευγάρια κάθε είδους – διαφορετικού ή ίδιου φύλου. Διορθώστε, κύριε Υπουργέ, τουλάχιστον το τίτλο του νομοθετήματος και τα συνοδευτικά κείμενα.

Ψέματα, επίσης, είπε ο κ. Πρωθυπουργός ότι δεν θα προβλέπεται, από το νομοσχέδιο, η τεκνοθεσία με τη χρήση παρένθετης μητέρας – δηλαδή, ότι θα είναι μόνον η υιοθεσία. Στο νομοσχέδιο δεν υπάρχει ευθεία και σαφής απαγορευτική διάταξη για τεκνοθεσία στην Ελλάδα ή σε τρίτη χώρα, με τη χρήση παρένθετης μητέρας. Στην ουσία, πρόκειται για νοίκιασμα μήτρας.

Αντίθετα, στο άρθρο 11, με τη νέα ρύθμιση ρητά νομιμοποιείται μια τέτοια δυνατότητα σε τρίτη χώρα. Λέει το άρθρο «σχέση γονέα ή γονέων και τέκνου που έχει καταχωριστεί σε δημόσια έγγραφα ή δικαστική απόφαση τρίτης χώρας, αναγνωρίζεται στην Ελλάδα τηρουμένων και των διατάξεων για την αναγνώριση δικαστικών αποφάσεων όπου αυτή είναι απαραίτητη, ανεξαρτήτως του φύλου του ενός ή και των δύο γονέων και ανεξαρτήτως πάλι της πρόβλεψης ή μη του τρόπου δημιουργίας της άνω σχέσης στο εσωτερικό Δίκαιο». Ο καθένας καταλαβαίνει ότι η δυνατότητα αυτή θα είναι για τα λίγα και εκλεκτά ζευγάρια, που το βαλάντιο τους θα τους επιτρέπει να πάνε στην Ολλανδία, να το κάνουν εκεί, να το εγγράψουν στα δημοτολόγια και να φέρουν το πιστοποιητικό εδώ. Αλλά ακόμη και για την εξωσωματική γονιμοποίηση, μέσω τράπεζας σπέρματος για ομόφυλα ζευγάρια, γυναικών, σε τρίτη χώρα ανοίγει ο δρόμος.

Το νομοσχέδιο, επιτρέποντας, με το άρθρο 11, την αναγνώριση της εμπορευματοποιημένης χρησιμοποίησης της εντός εισαγωγικών «παρένθετης μητρότητας» από ομόφυλα ζευγάρια ανδρών, σε άλλη χώρα, καθώς και την αναγνώριση της εξωσωματικής γονιμοποίησης, μέσω τράπεζας σπέρματος για ομόφυλα ζευγάρια γυναικών, ουσιαστικά, τροφοδοτεί παραπέρα την εμπορευματοποίηση της διαδικασίας απόκτησης παιδιών. Αυτό ακριβώς που είπε και το Κ.Κ.Ε. Αλήθεια, οι γυναικείες φεμινιστικές οργανώσεις πού είναι, για να διαμαρτυρηθούν για την επί χρήμασι μετατροπή της γυναικείας μήτρας σε κατά παραγγελία παιδοποιητική μηχανή, χάριν ικανοποίησης του «θέλω» και του «εγώ» των επίδοξων ομόφυλων γονέων;

Το ίδιο αφορά και στην τεκνοθεσία -υιοθεσία τη λέγαμε παλιότερα. Είναι γνωστό ότι οι αιτήσεις για υιοθεσία, από παραδοσιακά ζευγάρια, είναι πολλαπλάσιες από τα παιδιά που είναι διαθέσιμα για υιοθεσία, από τις δομές παιδικής προστασίας. Έτσι, οι αυξημένες ανάγκες, που θα προκύψουν και από τη ζήτηση των ομόφυλων ζευγαριών, θα καλυφθούν από πηγές έξω από τις κρατικές δομές. Διαπλατύνετε, στην ουσία, τον ήδη ανοιγμένο δρόμο για εμπορία παιδιών προσφύγων, αλλά και από χώρες που είναι σε πόλεμο ή λιμοκτονούν, όπου δεν υπάρχουν ή δεν εφαρμόζονται μέτρα αντισύλληψης, Και, γενικότερα, η ανθρώπινη ζωή –και ειδικότερα η βρεφική ή παιδική- είναι ευτελής.

Κύριοι συνάδελφοι, η ΝΙΚΗ, ο Πρόεδρός της και οι βουλευτές της, την ύστατη αυτή στιγμή, καλούμε τον Πρωθυπουργό να μην προχωρήσει. Αρκετά διαίρεσε την κοινωνία και το κόμμα του. Να αποσύρει το νομοσχέδιο.

Καλούμε, επίσης, τους Υπουργούς και βουλευτές της Νέας Δημοκρατίας και των άλλων κομμάτων, που για λόγους συνειδήσεως είναι αντίθετοι, να μην υποχωρήσουν. Να έρθουν στην Ολομέλεια και να μιλήσουν. Να καταψηφίσουν. Να μην κρυφτεί κανένας στην αποχή ή πίσω από καμία ίωση.

Είμαστε στο όριο. Δέστε το όλο ζήτημα, κύριοι συνάδελφοι, και υπό όρους ιστορικής, εθνικής επιβίωσης. Δημογραφικά, φθίνουμε. Σήμερα, έχουμε δείκτη γεννήσεως 1,36 - είμαστε λίγο πριν το χείλος του αφανισμού- ενώ για να σωθεί ένα έθνος χρειάζεται δείκτης γεννήσεων 2,1.

Εμείς μιλήσαμε, όπως η φωνή της συνειδήσεως σας. Η ευθύνη δική σας.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Και να ολοκληρώσουμε με τους Ειδικούς Αγορητές, με την τοποθέτηση του κυρίου Μπιμπίλα, από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ(Ειδικός Αγορητής της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, σας ευχαριστώ πολύ.

Χαιρόμαστε ιδιαίτερα που επιτέλους έστω και μετά από σημαντικές καθυστερήσεις και έστω μετά από πιέσεις από την Ευρωπαϊκή Ένωση, έρχεται εδώ ένα νομοσχέδιο που προσπαθεί να λύσει προβλήματα που πηγάζουν από την έως τώρα επιδερμική αντιμετώπιση που αντιμετωπίζονταν μεγάλες κοινωνικές ομάδες όπως αυτή των ΛΟΑΤΚΙ συνανθρώπων μας. Εγώ θα σας μιλήσω με λόγο ανθρώπινο. Ποιος σας είπε ότι η ΛΟΑΤΚΙ κοινότητα θέλει να ζει μόνο αντισυμβατικά και δεν θέλει να έχει οικογένεια, δεν θέλει να έχει παιδιά, όπου θα διοχετεύει την αγάπη της;

Επίσης, θα ήθελα να κάνω μια επισήμανση, ο όρος ομόφυλος είναι λάθος. Ομόφυλος είναι αυτός που είναι στην ίδια φυλή. Ομοφυλόφιλος είναι αυτός που έλκεται από το ίδιο του το φύλο από τη φύση του.

Η κυβέρνηση έφερε τώρα αυτό το νομοσχέδιο για να ξεχάσει ο κόσμος και την ακρίβεια και τα σκάνδαλα και τα Τέμπη και έχει ανοίξει μια συζήτηση στα media που αποπροσανατολίζει τον κόσμο από τα πολύ μεγάλα προβλήματα. Όχι ότι δεν είναι αυτό πολύ μεγάλο πρόβλημα. Γνωρίζετε όλοι σας εδώ ότι «Πλεύση Ελευθερίας», η Πρόεδρός μας και όλοι εμείς οι Βουλευτές, είμαστε εδώ και υποστηρίζουμε και προασπιζόμαστε τα αναφαίρετα δικαιώματα όλων των ανθρώπων ανεξαρτήτως φυλής, φύλου, θρησκεύματος, έθνους, γλώσσας, σεξουαλικού προσανατολισμού και οποιασδήποτε άλλης ιδιαιτερότητας ή κατηγορίας. Είμαστε όλοι παιδιά του ίδιου σύμπαντος, της ίδιας φύσης με την πολυποικιλότητά της, άρα απόλυτα φυσιολογικοί, του ίδιου Θεού για όσους ενστερνίζονται αυτή την έννοια. Η ίδια η φύση δημιούργησε την ομοφυλόφιλη έλξη των ανθρώπων, άρα πρέπει να τυγχάνει από όλους μεγάλου σεβασμού.

Η «Πλεύση Ελευθερίας» δίνει καθημερινά αγώνες για αυτές τις αξίες και αρνούμαστε κατηγορηματικά κάθε ρατσιστική πράξη ή λόγο. Πρόκειται για μια προάσπιση συλλογικών, ανθρωπίνων δικαιωμάτων συγκεκριμένης ομάδας ανθρώπων. Λυπούμαστε που δυστυχώς μέσα στη Βουλή, όπως και στην κοινωνία έξω, υπάρχουν ακόμη ρατσιστικές, απάνθρωπες φωνές και παραληρήματα, που μας φέρνουν όπισθεν ολοταχώς και δείχνουν ότι οι κοινωνίες δεν πήραν δυστυχώς ακόμη μαθήματα από τα τραγικά γεγονότα που έχουν συμβεί σε όλο το διάβα της παγκόσμιας ιστορίας. Είναι σαν να ξεχνούν αυτές οι ακραίες φωνές, τα στρατόπεδα συγκέντρωσης από τους Ναζί, όπου μαζί με τους εβραίους και τους κομμουνιστές οδηγήθηκαν στα κρεματόρια οι ομοφυλόφιλοι με τα ροζ τρίγωνα, είναι σαν να ξεχνούν ότι στα θεοκρατικά μουσουλμανικά κράτη, όπως το Ιράν, οι ομοφυλόφιλοι άνθρωποι με απλές καταγγελίες οδηγήθηκαν στις κρεμάλες προς αποκεφαλισμό. Είναι σαν να ξεχνούν ότι ο γυναικείος πληθυσμός του πλανήτη απέκτησε πολιτικά δικαιώματα στον 20ο αιώνα και ως τότε φαινόταν φυσικό να έχουν αποκλειστεί οι γυναίκες από βασικά, ανθρώπινα δικαιώματα. Όπως μιλούν τώρα κάποιοι για τα ΛΟΑΤΚΙ δικαιώματα, έτσι μιλούσε η συντηρητική, πατριαρχική, ανδροκρατούμενη κοινωνία κάποτε για τις γυναίκες. Είναι σαν να ξεχνούν ότι η λευκή φυλή μιλούσε για τους έγχρωμους ανθρώπους σαν να μην ήταν άνθρωποι. Είναι σαν να ξεχνούν το καθεστώς του Απαρτχάιντ στη Νότια Αφρική. Δεν έχουν θέση αυτές οι φωνές πλέον στον σύγχρονο, δημοκρατικό κόσμο της Δύσης για αυτό και μας ξένισαν κάποιες αναφορές του Κομμουνιστικού Κόμματος. Οι ομοφυλόφιλοι άνθρωποι και οι τρανς άνθρωποι είναι το ίδιο με όλους τους υπόλοιπους ανθρώπους και μάλιστα γεννήθηκαν από ετεροφυλόφιλους ανθρώπους. Γιατί δεν έγιναν ετεροφυλόφιλοι και αυτοί; Πιστέψτε με, ότι και οι ομοφυλόφιλοι άνθρωποι αγαπούν και ερωτεύονται το ίδιο με όλους τους ανθρώπους και πολλοί από αυτούς θέλουν να αποκτήσουν παιδί για να διοχετεύσουν την αγάπη τους. Για αυτό και πρέπει να υπάρχει σεβασμός στη ΛΟΑΤΚΙ κοινότητα. Δεν είναι παρίες, δεν ανήκουν σε κανένα περιθώριο, δεν είναι απόβλητα, δεν είναι πολίτες δεύτερης κατηγορίας για να τους απαξιώνει κανένας. Πληρώνουν τους ίδιους φόρους με όλους τους πολίτες και απαιτείται σεβασμός και από την Πολιτεία και κυρίως από την Εκκλησία, αφού ακόμη στη δημοκρατική μας χώρα η Εκκλησία είναι αλληλένδετη με το κράτος, όπως συμβαίνει μόνο σε τέσσερα κράτη ακόμη της Ευρώπης.

Μισαλλοδοξία και ρατσισμός μακριά μας, για αυτό επικροτούμε την ισότητα στον πολιτικό γάμο ανεξάρτητα από το φύλο και επικροτούμε τη νομική προστασία των οικογενειών, ώστε να υπάρξει και ισότητα στα δικαιώματα των γκέι ζευγαριών που ήδη υπάρχουν, όπως υπάρχουν και τα παιδιά τους, γιατί αυτά τα παιδιά δεν είναι αόρατα. Βρισκόμαστε μπροστά σε ένα αποφασιστικό βήμα προς την κατεύθυνση της εμπέδωσης της ισότητας και της άρσης του κοινωνικού αποκλεισμού και των διακρίσεων σε βάρος των γκέι ζευγαριών, στο πλαίσιο μιας κοινωνίας χωρίς διακρίσεις, πράγμα που ήδη έχει γίνει σε 36 πολιτισμένες χώρες, κυρίως, της Ευρώπης και της Αμερικής. Ήλθε η ώρα για την κατοχύρωση της δυνατότητας των γκέι ζευγαριών να συνάπτουν γάμο, να ρυθμίζονται οι σχέσεις συγγένειας και αλλοδαπότητας, να προστατευθεί η κοινότητα αυτή από διακρίσεις, να υπάρχει ίση μεταχείριση στους τομείς κοινωνικής προστασίας, εκπαίδευσης και πρόσβασης στην παροχή υπηρεσιών.

**H ισότητα όλων των πολιτών απέναντι στο νόμο, είναι πρωταρχικό στοιχείο της δημοκρατίας, γι’ αυτό και η «Πλεύση Ελευθερίας» είναι και υπέρ της υιοθεσίας και της τεκνοθεσίας για όλους τους πολίτες, κάτι που ισχύει σήμερα σε ανθρώπους μόνους άνδρες ή γυναίκες. Δεν μπορεί να γίνεται διαχωρισμός των φύλων, ειδικά όσον αφορά στην παρένθετη μητέρα στην τεκνοποιία, γιατί τότε μειώνονται τα δικαιώματα των γκέι ανδρών έναντι των γυναικών. Και εμείς αυτό το θεωρούμε απάνθρωπη διάκριση.**

**Εδώ να τονίσουμε ότι η επιστήμη που είναι δημιούργημα του νοός του ανθρώπου ο οποίος πηγάζει από τη φύση, έρχεται να βοηθήσει διά των μεθόδων της ώστε να γίνει δυνατή η απόκτηση παιδιού από ανθρώπους που ήταν αδύνατον βιολογικά να αποκτήσουν παιδί.**

**Αν αυτή η δυνατότητα, δίνεται μόνο σε ετεροφυλόφιλα ζευγάρια που αδυνατούν λόγω προβλήματος να τεκνοποιήσουν, τότε υπάρχει διάκριση σε βάρος των γκέι ανδρικών ζευγαριών οι οποίοι και αυτοί δεν μπορούν να αποκτήσουν παιδί αφού δεν μπορούν να συνευρεθούν με το αντίθετο φύλο από τη φύση τους γιατί δεν τους ελκύει.**

**Εδώ το νομοσχέδιο κατά την άποψή μας, είναι ελλιπές και ατελές και παραβιάζεται το σύνταγμα. Όμως πρέπει να θεσμοθετηθούν όροι και προϋποθέσεις ούτως ώστε κανείς να μην εργαλοποιεί το σώμα μιας γυναίκας, ούτε η ίδια ως αναπαραγωγική μηχανή παιδιών, αλλά να μην αποκλείεται όμως το δικαίωμα μιας γυναίκας που θέλει να βοηθήσει αλτρουιστικά για να αποκτήσουν άλλοι συνάνθρωποί της παιδί, είτε συγγενείς, είτε φίλοι της ή κάποιοι ξένοι. Ασφαλώς και θα πρέπει να προβλέπεται η οικονομική της ενίσχυση για το διάστημα της κύησής της και για ένα χρονικό διάστημα μετά.**

**Όσον αφορά ειδικά στην παρένθετη μητρότητα, θα πρέπει να θεσπιστούν ειδικές και αυστηρές δικλείδες ασφαλείας, ώστε το σώμα της γυναίκας να μη μετατρέπεται σε εμπόρευμα με σκοπό τη γέννηση τέκνων. Το βασικό διακύβευμα του νομοσχεδίου δεν είναι μόνο η νομοθέτηση του δικαιώματος των ΛΟΑΤΚΙ να αποκτούν παιδιά αλλά και τα δικαιώματα των ίδιων των παιδιών τους. Γιατί έως τώρα αυτά τα παιδιά έχουν λιγότερα δικαιώματα από τους όμοιους τους, τους συμμαθητές, τους φίλους τους. Το θεωρείτε αυτό σωστό; Το θεωρείτε ανθρώπινο; Αν μπουν σε νοσοκομείο δεν μπορεί ο δεύτερος γονέας να τα επισκεφθεί. Εάν πεθάνει η βιολογική τους, μητέρα θα οδηγηθούν σε ίδρυμα και όχι στον δεύτερο γονέα, με τον οποίο έχουν μάθει να ζουν και έχουν βιώσει την αγάπη του. Αυτό το πράγμα είναι εντελώς απάνθρωπο για εμάς.**

**Εδώ εγείρεται η αντίφαση, γι’ αυτούς που αντιτίθενται στο γάμο των γκέι ζευγαριών που κόπτονται δήθεν για τα παιδιά, ενώ αυτά τα παιδιά πλήττονται περισσότερο με τη μη νομοθέτηση του γάμου. Την ίδια ώρα δεν κόπτεται το ίδιο για τις μονογονεϊκές οικογένειες που είναι πάμπολλες. Δεν κόπτονται για την υιοθεσία που μπορεί να γίνει σχεδόν μόνο από εύπορους και όχι από ανθρώπους με ισχνή οικονομική επιφάνεια. Δεν κόπτονται για τις διαλυμένες οικογένειες. Δεν κόπτονται για τα παιδιά που γεννήθηκαν εκτός γάμου ή εντός δήθεν γάμου, που δεν έγινε για να μπορεί η σύζυγος να απολαμβάνει τη σύνταξη του θανόντος πατρός της.**

**Αρκετές επιστημονικές μελέτες, επιβεβαιώνουν ότι δεν υπάρχει καμία επίδραση στην ψυχοσύνθεση και τη σεξουαλική συμπεριφορά του παιδιού, αν έχει μεγαλώσει σε περιβάλλον από ομοφυλόφιλους γονείς, όπως και το αντίθετο.**

**Επίσης, εν γένει είναι αρρύθμιστο το πλαίσιο της γονεικότητας. Είναι ικανοί όλοι οι άνθρωποι να γίνουν γονείς; Έχουν την οικονομική δυνατότητα, να μεγαλώσουν πολλά παιδιά χωρίς εισόδημα; Παίρνουν καλά οικογενειακά επιδόματα ώστε να μπορούν να τα μεγαλώσουν; Έχει επιδοτηθεί αδρά η γέννηση ενός νέου ανθρώπου, ώστε να μπορούν τα νέα ζευγάρια να παράγουν παιδιά; Για κάποιους, με τον ρατσιστικό τους λόγο, μόνο τα μέλη της ΛΟΑΤΚΙ κοινότητας είναι ακατάλληλα για να γίνουν γονείς και είναι σαν να κουνάνε το δάχτυλο ότι το παιδί του γκέι ανθρώπου, πρέπει να υφίσταται λιγότερα δικαιώματα γιατί ήρθε στον κόσμο από γκέι άτομα.**

**Η Κυβέρνηση, οφείλει να μην κάνει καμία νομοθετική έκπτωση στο θέμα της τεκνοθεσίας και να ικανοποιήσει το δίκαιο αίτημα για ισονομία, ισοπολιτεία και ισότητα όλων των πολιτών, σε όλες τις εκφάνσεις της ζωής τους, όσο και αν οι αντιδραστικές φωνές από διάφορους κύκλους προσπαθούν να αποκλείσουν τις ευαίσθητες κοινωνικές ομάδες από το σύνολο της κοινωνίας.**

**Αυτές οι αντιδραστικές φωνές, προτιμούν αντί της ψήφισης του νομοσχεδίου να οδηγήσουν ανθρώπους σε σύναψη ψεύτικων εικονικών γάμων, για να μπορέσουν να αποκτήσουν παιδί πράγμα που έως τώρα ήταν ο συνήθης τρόπος για να απεγκλωβίζονται άνθρωποι από τις νομοθεσίες που τους απέκλειαν από την απόκτηση παιδιού. Γι’ αυτό και είναι κατά την άποψή μας, λάθος που δεν συμπεριλάβατε στο νομοσχέδιο, την παρένθετη μητέρα για όλους.**

**Αυτές οι αντιδραστικές φωνές, ήδη μέσα στο διαδίκτυο υβρίζουν καθημερινά τους υποστηρικτές της ισότητας. Προσωπικά, έχω δεχθεί σωρεία υβριστικών και σεξιστικών αναφορών οι οποίες είναι και μήνυσή μες και θα δούμε, πως θα το διαχειριστώ αυτό.**

**Η «Πλεύση Ελευθερίας» θα εργαστεί και θα συνεισφέρει ώστε το νομοσχέδιο να γίνει όσο γίνεται πιο συμπεριληπτικό και αφού ακούσει και τους φορείς, θα μιλήσουμε σε επόμενη συνεδρίαση και κατά άρθρο και ιδιαίτερα για τα προβλήματα που αντιμετωπίζει η ιατρικώς υποβοηθούμενη αναπαραγωγή.**

Επίσης, θα ήθελα να σας επισημάνω, ότι, όλα αυτά που συζητάμε σήμερα, σε λίγα χρόνια θα φαίνονται μακρινά και παρωχημένα, αφού η τεχνολογία φέρνει στο φως όπως τα έχετε δει πιθανόν αρκετοί, ότι σε δέκα χρόνια περίπου από σήμερα ή και νωρίτερα, θα είναι πραγματικότητα η τεχνητή μήτρα δια μέσω της οποίας οι γονείς ανεξαρτήτως σεξουαλικού προσανατολισμού θα παραγγέλνουν το παιδί τους και θα συνεχίζουν την υπόλοιπη ζωή τους εντελώς κανονικά. Τότε, η συζήτηση θα πρέπει να περιστραφεί πάνω στους ηθικούς φραγμούς που θα προκύψουν από μία τέτοια διά της τεχνολογίας αναπαραγωγή ανθρώπων, αφού θα μπορούν να παραγγέλνονται από γονείς που θα προσέρχονται σε τράπεζες ωαρίων και σπερματοζωαρίων από άγνωστους δότες που θα συμμετέχουν σε τέτοια προγράμματα. Τον πρώτο λόγο τότε θα έχει η βιοηθική και η αντιμετώπιση αυτών των ανθρώπων γονέων.

Ελπίζουμε οι βουλευτές της Συμπολίτευσης, να συναισθανθούν το ρόλο τους και να μη δείξουν το αληθινό της πρόσωπο μη ψηφίζοντας το νομοσχέδιο, που η ίδια η Κυβέρνησή τους το φέρνει προς ψήφιση. Εν κατακλείδι, για όλους μας και για μας, την Πλεύση Ελευθερίας, τα παιδιά χρειάζονται αγάπη ασφάλεια και αφοσίωση. Ένα τέτοιο υγιές σταθερό περιβάλλον, προϋποθέτει γονικές δεξιότητες που είναι τελικά αδιάφορες του σεξουαλικού προσανατολισμού. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών):** Και εμείς σας ευχαριστούμε. Με τη τοποθέτηση του κ. Μπιμπίλα, ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών και τώρα αρχίζει ο κύκλος των συναδέλφων ομιλητών.

Τον λόγο έχει η κυρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, κύριοι Εισηγητές, κύριοι συνάδελφοι, επισημαίνουμε ότι η Ελληνική Λύση είναι κάθετα αντίθετη ως προς το αντικείμενο, το περιεχόμενο και το πνεύμα και ως εκ τούτου και όλες τις επιμέρους διατάξεις του υπό επεξεργασία νομοσχεδίου. Η Ελληνική Λύση, θεωρεί, ότι το υπό επεξεργασία νομοσχέδιο αποτελεί όχι προαγωγή, αλλά ευθεία απειλή του θεσμού του γάμου και άμεση διαστρέβλωση της έννοιας του γάμου, ως ένωσης ως κοινωνία και εν τέλει ως μυστηρίου.

Το εν λόγω νομοσχέδιο, προσεγγίζει το γάμο ως κοινωνική συνθήκη και ως νομική διευθέτηση ζητημάτων σχετικών με περιουσιακά κυρίως ζητήματα. Τα νομικά δικαιώματα των ομοφύλων ζευγαριών, ήδη, έχουν διευθετηθεί στην Ελλάδα μέσω των διατάξεων περί του συμφώνου συμβίωσης, νόμου 4356/2015, στο οποίο εφαρμόζονται οι νομοθετικές διατάξεις περί γάμου. Από αυτά εξαιρούνται: Το δικαίωμα προσθήκης του επωνύμου του ενός συντρόφου από τον άλλο σύντροφο και κυρίως η δυνατότητα απόκτησης παιδιών με υιοθεσία και υποβοηθούμενη αναπαραγωγή, επί παραδείγματι μια παρένθετη κύηση.

Η ήδη ρυθμισμένη νομοθετικά σχέση των ομόφυλων ζευγαριών μέσω του νόμου περί συμφώνου συμβίωσης, σε συνδυασμό με το γεγονός ότι η Ελλάδα δεν υποχρεούται από το Σύνταγμα ή από οποιονδήποτε διεθνή σύμβαση, να θεσπίσει γάμο ομοφυλοφίλων και ομόφυλη γονιμότητα, μας οδηγεί στο συμπέρασμα, ότι η τόσο έντονη επιμονή στη χρήση του όρου γάμος για αυτή την ένωση προσώπων, οι κανόνες της οποίας είναι ήδη ρυθμισμένοι, έχει άλλες σκοπιμότητες για την Κυβέρνηση, η οποία προφανώς και είναι η ανεπανόρθωτη βλάβη της ιεράς έννοιας της οικογένειας, αδιαφορώντας πλήρως για την πλήρη διαστρέβλωση της έννοιας του όρου γάμος, έτσι όπως ίσχυε καθ΄ όλη τη διάρκεια της ανθρώπινης ιστορίας μέχρι και σήμερα για χιλιάδες χρόνια.

Ο γάμος, λοιπόν, δεν αποτελεί ούτε εταιρία, ούτε αστική ένωση προσώπων, ούτε κανενός είδους συνεταιρισμό, ούτε κοινωνική συνθήκη, ούτε σύμβαση. Ο γάμος αποτελεί μυστήριο, αυτό και τίποτε άλλο.

Με λυπεί για όσους δεν πιστεύουν.

Είναι τελείως αδιάφορο, αν κάποιος είναι άθρησκος και δεν τον ενδιαφέρει τι λέει η εκκλησία, αν αποδέχεται το θεσμό του γάμου ή αν τον βλέπει μόνο ως κοινωνική συνθήκη, είτε ως ευκαιρία για γλέντι και γιορτή, είτε και ως συνταξιοδοτική διασφάλιση. Αυτά είναι προσωπικές απόψεις, κατά τα άλλα σεβαστές, στα πλαίσια της συνταγματικής ελευθερίας έκφρασης.

Οι προσωπικές απόψεις όμως, δεν μπορούν να μετακινήσουν, ούτε να μεταβάλουν τις φυσικές σταθερές και εν προκειμένω η σταθερά, είναι ότι, ανεξάρτητα από προσωπικές προσεγγίσεις, ο γάμος είναι μυστήριο μεταξύ άνδρα και γυναίκα, με την ευλογία του θεού και τις ευχές της κοινωνίας, των μελών της εκκλησίας, είτε των εξ αίματος, είτε και εκ των πνεύματος συγγενών. Αυτό και τέλος.

Οτιδήποτε άλλο, απλώς δεν νοείται ως γάμος, δεν μπορεί για φυσικούς λόγους να αποτελεί γάμο.

Ελεύθερη συμβίωση; Ναι.

Συμφωνία μεταξύ ομοφυλοφίλων, η οποία διέπεται και από τις διατάξεις του νόμου περί συμφώνου συμβίωσης; Έγινε.

Γάμος, όμως, όχι.

Έτσι, λοιπόν, είναι τελείως άτοπο και σε καμία περίπτωση, δεν νοείται ο όρος γάμος ομόφυλων με τον ίδιο τρόπο αντίστοιχα και είναι ευνόητο ότι δεν νοείται ο όρος π.χ, δικαίωμα του άνδρα στην κυοφορία και στον τοκετό.

Ο παραλογισμός στους δύο όρους είναι ο ίδιος, διότι αμφότεροι, είναι αντίθετοι με τη φύση. Δεν υφίστανται οι όροι, ούτε έχουν τις προϋποθέσεις να ενταχθούν, ως εναλλακτική επιλογή των όρων αυτών και σε καμία περίπτωση, δεν νοείται να τίθεται ζήτημα μόδας, είτε κοινωνικών εξελίξεων. Αποτελεί εκτροπή, από τη φυσική τάξη και την πανανθρώπινη εμπειρία, οι λεγόμενες εναλλακτικές μορφές οικογένειας.

Το νεογέννητο ξέρετε, έχει την πρώτη του επικοινωνία όταν το βάζουμε στο στήθος να θηλάσει, είτε γιατί θέλει να φάει, γιατί πεινάει, ή γιατί θέλει κάτι παραπάνω, θέλει την παρηγοριά στον πόνο, θέλει την ασφάλεια.

Ποιος θα του τα δώσει αυτά σε ένα ζευγάρι ομοφυλόφιλων ανδρών;

Ο όρος γονέας 1 και γονέας 2, είναι εφεύρημα της κοινοφανούς πολιτικής ορθότητας, για να στηρίξουν το γάμο ομοφυλόφιλων ζευγαριών.

Επιδίωξη του κινήματος, είναι και η υιοθεσία τεκνοποίηση.

Τεκνοθεσία, βαφτίστηκε τελευταία ή η απόκτηση παιδιών μέσω της παρένθετης μητρότητας.

Ας σημειώσουμε όμως, ότι το ετερόφυλο ζευγάρι και μόνο είναι ο φορέας της αναπαραγωγικής ικανότητας και αποτελεί το κατάλληλο γονεϊκό περιβάλλον για την ανατροφή παιδιών.

Το ομοφυλόφιλο ζευγάρι, δεν είναι φορέας αυτών των ιδιοτήτων, οπότε, η έλλειψη δυνατότητας απόκτησης παιδιών από αυτό, αποτελεί μια δικαιολογημένα διαφορετική μεταχείριση ανόμοιων περιπτώσεων.

Η πολιτεία εν προκειμένω, υπηρετώντας τη συνταγματική επιταγή για την προστασία της οικογένειας, οφείλει να φανεί συνεπής στο ότι η υιοθεσία πάνω απ’ όλα, θα πρέπει να εξασφαλίζει τα δικαιώματα και το συμφέρον του παιδιού να μεγαλώσει σε μια κανονική οικογένεια, με πρότυπο πατέρα και μητέρα.

Η υιοθεσία εντέλει, σημαίνει ότι υπό την αυστηρή επίβλεψη της πολιτείας -και το λέω, πολύ αυστηρή- παρέχεται μια οικογένεια σε ένα παιδί και όχι το αντίστροφο. Δηλαδή, δεν προσφέρεται ένα παιδί σε μια οικογένεια ή ακόμα περισσότερο σε μια ομάδα προσώπων η οποία δεν μπορεί να νοηθεί ως οικογένεια, αλλά και η απόκτηση παιδιού με παρένθετη μητρότητα, δηλαδή, νοικιασμένη μήτρα από ανθρώπους του ίδιου φύλου, σε καμία περίπτωση δεν μπορεί να γίνει δεκτή η έλευση ενός παιδιού δεν μπορεί να γίνει αντικείμενο συναλλαγής και οφείλει να είναι αδιανόητο για τον πολιτισμό μας, η γυναίκα να καταντήσει μηχανή παραγωγής παιδιών επί χρήμασι.

Πέραν των φυσικών νόμων, προσκρούει στις θεμελιώδεις ηθικές αρχές με τις οποίες έζησε δια μέσου των αιώνων το γένος μας. Ο πλούτος της ελληνικής παράδοσης σε όλα τα επίπεδα, είναι η πολυτιμότερη συνεισφορά μας στην ενωμένη Ευρώπη.

Η αντιγραφή, λοιπόν, ξένων ηθών και η υιοθέτηση αντιλήψεων που διαμορφώθηκαν σε άλλα πολιτιστικά περιβάλλοντα, δεν θα μας κάνει πιο πολιτισμένους ή περισσότερο ευρωπαίους.

Σας ευχαριστώ και συγνώμη για όσους στεναχώρησα.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Ανδριανός Ιωάννης, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κτενά Αφροδίτη, Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Δημητριάδης Πέτρος, Κόντης Ιωάννης, Αποστολάκης Γεώργιος και Ρούντας Γεώργιος.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Μονογυιού Αικατερίνη, Κρητικός Νεοκλής, Λιάκος Ευάγγελος, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικεταρίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Μανωλάκου Διαμάντω, Παφίλης Αθανάσιος, Λαμπρούλης Γεώργιος, Δελής Ιωάννης, Αθανασίου Μαρία, Γραμμένος Βασίλειος, Αναγνωστοπούλου (Σία) Αθανασία, Φωτίου Θεανώ, Γαυγιωτάκης Μιχαήλ, Δημητριάδης Πέτρος, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Φλώρος Κωνσταντίνος και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Αθανάσιος Καββαδάς, Βασίλειος (Λάκης)Βασιλειάδης, Σταύρος Καλαφάτης, Δεληκάρη Αγγελική, Άννα Ευθυμίου, Κωνσταντίνος Κατσαφάδος, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Νίνα Κασιμάτη, Αχμέτ Ιχλάν, Κωνσταντίνα Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κύριος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, στα δύσκολα αυτά χρόνια που ζούμε - που προηγήθηκαν μνημόνια, προδοτικές συμφωνίες δημοψήφισμα, που τραυμάτισαν θανάσιμα τη δημοκρατία μας - ο καθηγητής και Συνταγματολόγος, μέγας Καθηγητής, Γεώργιος Κασιμάτης αναφωνεί «Ούτε με το πιστόλι στον κρόταφο δεν έπρεπε να ψηφίσουν αυτά τα πράγματα οι Έλληνες Βουλευτές, σκότωσαν την οικονομία μας για να τη σώσουν».

Στο ίδιο μήκος κύματος, κυρίες και κύριοι, ω της κατάπτωσης της Νέας Μητσοτακικής Δημοκρατίας το παρόν νομοσχέδιο έχει όλα τα χαρακτηριστικά συστατικά των τριών παραπάνω κατάπτυστων συμφωνιών – συνθηκών που ψήφισαν Έλληνες Βουλευτές - το Έλληνες ίσως θα έπρεπε να το βάλω εντός εισαγωγικών - και θυμίζει τα μνημόνια, θυμίζει τις Πρέσπες, θυμίζει την κωλοτούμπα για το δημοψήφισμα του Τσίπρα.

Έχει, δηλαδή, πρώτον μασάζ Βουλευτών. Έβαλαν Υπουργό, τον κύριο Σκέρτσο να κάνει μασάζ.

Που ακούστηκε σε δημοκρατία να κάνεις πλύση εγκεφάλου στους Βουλευτές που ψήφισε χιλιάδες κόσμος;

Τι σκέρτσα είναι αυτά;

Η Νέα Δημοκρατία πονηρά φερόμενη προτάσσει και κηρύσσει την αποχή. Λέει στους Βουλευτές δηλαδή απέχετε εσείς όσοι θέλετε ως Πόντιοι Πιλάτοι και εμείς οι ασεβείς θα κάνουμε το ορθό.

Που ακούστηκε αποχή στην πατρίδα μας;

Δεύτερον, κηρύσσει και βλέπουμε σύμπραξη όλων των κομμάτων όπως στις προηγούμενες τρεις περιπτώσεις που σας ανέφερα. Όπως στα μνημόνια βλέπουμε σύμπραξη Νέας Δημοκρατίας, Κασσελάκη και ΠΑ.ΣΟ.Κ.. Ο Κασσελάκης στην αρχή είπε κομματική πειθαρχία. Τώρα νομίζω το πήρε πίσω και λέει ότι και αυτός θα προτείνει την πειθαρχία. Ο στόχος τους κοινός, η ορθόδοξη Ελλάδα πρώτη απ’ όλες τις ορθόδοξες χώρες του κόσμου να διαπράξει τη μέγιστη ύβρη στο πρόσωπο του Τριαδικού Θεού. Του λέμε δηλαδή, κατάμουτρα δεν εποίησες μόνο άρρεν και θήλυ όπως κηρύσσουν οι Άγιες Γραφές, αλλά εποίησες 10, 20, 30, 80, 100 φύλλα κάθε σεξουαλική διαστροφή και φύλο. Δεν υπάρχει δηλαδή, για εσάς πατέρας και μητέρα, δεν υπάρχει γιος και κόρη, άνδρας και γυναίκα. Δεν υπάρχει το Ιερό Μυστήριο του γάμου, που ευλογεί την σωματική και ψυχική ένωση του άνδρα και της γυναίκας αιωνίως.

Όμως, ένα να ξέρετε, οι νόμοι όπως τους έθεσε σε όλο το σύμπαν η Τριαδική Αρχή δεν μπορεί να καταπέσουν από εωσφορικά νομοθετήματα. Το παρόν νομοσχέδιο του σκότους μας γυρίζει αιώνες πίσω, πολύ πιο πίσω από τον μεσαίωνα. Η Ελλάδα κυρίες και κύριοι δεν πέρασε μεσαίωνα. Τον μεσαίωνα τον πέρασε η δύση και τώρα περνάει ένα μεταμοντέρνο ψηφιακό μεσαίωνα. Μια νέα Βαβέλ ορθώνεται μπροστά μας. Γυρίζει στα χρόνια του Νέρωνα και του Καλιγούλα. Ο Νέρωνας αφού πρώτα έκαψε τη Ρώμη - κι εμείς εδώ είχαμε αντίστοιχες πυρκαγιές - μετά θέσπισε νομοσχέδιο γάμο ομοφυλοφίλων.

Το παρόν νομοσχέδιο της νέας τάξης, της νέας αταξίας μάλλον πραγμάτων, βάλθηκε να διαλύσει ότι απέμεινε όρθιο τα τελευταία αποκαλυπτικά χρόνια στη χώρα μας.

Πρώτον είναι ενάντια στο νόμο της Αγίας Τριάδας.

Δεύτερον διαλύει τους προαιώνιους θεσμούς της οικογένειας και εξαρθρώνει όλους τους υγιείς αρμούς της ανθρώπινης κοινωνίας. Είναι ένα αντεθνικό νομοσχέδιο.

Τι άλλωστε έχει να προσφέρει ο γάμος των ομοφυλοφίλων κυρίες και κύριοι στο μείζον πρόβλημα του δημογραφικού;

Πέμπτον. Άκρως αντιεπιστημονικό. Καταργεί όπως είπατε κάθε έννοια βιολογίας, ιατρικής επιστήμης που διδάσκει και βλέπει στα κύτταρα στο μικροσκόπιο τα δύο φύλα. Είναι άκρως παράνομο και αντισυνταγματικό όπως σημειώθηκε. Αντίκειται στην προμετωπίδα του συντάγματος που αναφέρει το Ελληνικό Σύνταγμα θα είναι σε αρμονία με την Τριαδική Αρχή, δηλαδή με τον Πατέρα, τον Υιό και το Άγιο Πνεύμα.

Αντίκειται πρώτον, στο άρθρο 3 που αναφέρει ότι επικρατούσα θρησκεία είναι αυτή του Χριστού της Ανατολικής Ορθόδοξης Εκκλησίας και οι νόμοι του πρέπει να είναι πλήρως εναρμονισμένοι με αυτή. Δηλαδή, πλήρως εναρμονισμένη με τις διδαχές των Αποστόλων. Όσοι ξέρετε, οι διδαχές των Αποστόλων σημαίνει με τα Ευαγγέλια, την Αγία Γραφή.

Δεύτερον, με τις οικουμενικές συνόδους, τις αποφάσεις δηλαδή.

Και τρίτον, με την εκκλησιαστική παράδοση. Αντιστέκεται και αντίκειται στο άρθρο 21 όπως πολύ σωστά σημειώθηκε που προστατεύει το γάμο, τη μητρότητα και το παιδί. Ποιο γάμο όμως; Αυτόν που προασπίζει το έθνος μας. Αντίκειται στην απόφαση 1428/17 του Αρείου Πάγου που κρίνει ανυπόστατο τον γάμο των ομοφυλοφίλων. Αντίκειται στην απόφαση 503/2020 του Εφετείου των Αθηνών που απαγορεύει την υιοθεσία παιδιών από τα ομόφυλα ζευγάρια. Ποιος νομοθέτης κυρίες και κύριοι θα προτάξει τα δικαιώματα ομοφυλόφιλων ανδρών που κατέκλυσαν το διαδίκτυο. Βλέπουμε άνδρες να παριστάνουν τις λεχώνες και να βάζουν ολίγων ωρών παιδιά πάνω στο στήθος τους όπως ανέφεραν προηγουμένως οι συνάδελφοι. Ξέρετε τι είναι αυτό; Οι μαίες και οι γυναικολόγοι κάνουν αυτή την κίνηση για να ακούσει το παιδί και την καρδιά της μάνας του και να σταματήσει να κλαίει μετά την έξοδό του από τη μητρική κοιλιά. Ασεβέστατοι και αμετανόητοι άρχοντες και βουλευτές του τόπου που τα μάθατε όλα αυτά; Ποια επιστήμη σας τα δίδαξε;

Με όλες μας τις δυνάμεις στη Νίκη δεν θα επιτρέψουμε και θα αγωνιστούμε τόσο στα σαλόνια της Βουλής, όσο και στα αλώνια όλης της Ελληνικής κοινωνίας για το επαίσχυντο αυτό νομοσχέδιο.

Σας ρωτάω. Πώς θα πάτε στις περιφέρειές σας; Τι θα πείτε σε αυτούς που σας ψηφίζουν; Πώς θα αντικρίσετε τις γυναίκες σας; Πώς αντικρίσετε τους άντρες σας; Πώς θα αντικρίσετε τα παιδιά σας, τις κόρες σας και τους γιους σας; Τι θα τους πείτε; Πως θα αντικρίσετε τον μπαμπά σας και τη μαμά σας; Τι θα τους πείτε; Δεν έχετε ντροπή καθόλου; Και τέλος, πώς θα πάτε στην Εκκλησία; Πώς θα ζητήσετε τη συμμετοχή σας στα ιερά μυστήρια; Πώς θα πάρετε την ευχή του πάπα; Τι θα του πείτε; Αναρωτιέμαι.

Εδώ είναι Ελλάδα αγαπητοί μου. Εδώ είναι Ορθοδοξία. Εδώ είναι το παλατάκι του Χριστού, το σπιτάκι της Παναγίας και των Αγίων.

Κι επειδή το θέμα να ξέρετε δεν είναι απλώς πολιτικό, είναι μείζον πνευματικό θέμα, αισθάνομαι την ανάγκη να αναφωνήσω ζήτω η Ελλάδα μας, ζήτω η Ορθοδοξία μας, ζήτω η Ελληνική ορθόδοξη οικογένεια. Ευχαριστώ πολύ κύριε Πρόεδρε και κύριοι συνάδελφοι.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Να καλέσω την κυρία Κουρουπάκη Ασπασία από τη Νίκη, για τη δική της εισήγηση.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι. Το υπό συζήτηση σχέδιο νόμου στοχεύει υποτίθεται στη διασφάλιση της αρχής της ισότητας μέσω της επέκτασης της δυνατότητας σύναψης γάμου και σε πρόσωπα του ιδίου φύλου, αλλά ενώ το νομοσχέδιο πραγματεύεται το γάμο, στην πραγματικότητα αφορά ένα διαζύγιο. Το διαζύγιο της Κυβέρνησης με την πραγματικότητα και τα κεφαλαιώδη ζητήματα που απασχολούν την ελληνική κοινωνία.

Έχω τονίσει επανειλημμένα ότι η πατρίδα μας βρίσκεται σε κρίση υπαρξιακή. Το 2023 καταγράφηκαν κάτω από 73.000 γεννήσεις. Δύο μόλις χρόνια πριν ήταν πάνω από 85.000. 12.000 λιγότερες γεννήσεις μέσα σε μόλις δύο χρόνια.

Επί ημερών Κυριάκου Μητσοτάκη, η Ελλάδα, γερνά και σβήνει με ταχύτατο ρυθμό. Η Κυβέρνηση, το περασμένο Δεκέμβριο, έδειξε πως θα λύσει το πρόβλημα. Με την αθρόα νομιμοποίηση μεταναστευτικών πληθυσμών και την αντικατάστασή του γηγενούς πληθυσμού, με πληθυσμούς, κυρίως Μουσουλμανικούς, Αφροασιατικής προέλευσης. Απαιτείται, εθνική ενότητα και επικέντρωση των προσπαθειών, στην ενίσχυση της ελληνικής οικογένειας που αποτελεί, το αναπαραγωγικό κύτταρο της πατρίδας μας. Αντί, για την εθνική ενότητα η Κυβέρνηση, επενδύει, για άλλη μια φορά τον διχασμό της ελληνικής κοινωνίας.

Για ποιο λόγο;

Ποια γραμμάτια εξοφλούνται και προς ποιους; Ώστε, να επιβάλλεται επί μήνες τώρα ως, μείζον ζήτημα στη δημόσια συζήτηση, ο ΛΟΑΤΚΙ γάμος και η ακραία « Wοκe- ατζέντα».

Μας λέτε ότι η πολιτεία, έρχεται απλώς να αναγνωρίσει ένα δικαίωμα των προσώπων του ιδίου φύλου στο γάμο. Αντιθέτως με αυτό, το Ευρωπαϊκό Δικαστήριο, Δικαιωμάτων του Ανθρώπου, έχει κρίνει ότι δεν υφίσταται υποχρέωση των κρατών, για τη θέσπιση γάμου, μεταξύ των ομοφυλοφίλων, με συνέπειες ισοδύναμες, με το γάμο άνδρα και γυναίκας.

Επίσης, η μεγάλη πλειοψηφία των δημοκρατικών χωρών του πλανήτη, δεν έχουν θεσπίσει τον ΛΟΑΤΚΙ γάμο, αλλά και κάποιες που το έχουν πράξει μόλις τα τελευταία χρόνια. Σταματήστε επιτέλους, την προπαγάνδα περί δήθεν κεκτημένων δικαιωμάτων στο γάμο και τη συστηματική στοχοποίηση, της αντίθετης άποψης.

Επίσης, μας λέτε ότι προστατεύονται τα δικαιώματα των παιδιών, των ομόφυλων ζευγαριών, που ήδη υπάρχουν. Δηλαδή, ξεθεμελιώνεται το πολυχιλιετή θεσμό του γάμου, για την αντιμετώπιση ενός προβλήματος λίγων δεκάδων παιδιών που έχουν υιοθετηθεί από ομοφυλόφιλα πρόσωπα και τα οποία κινδυνεύουν σε περίπτωση θανάτου, των προσώπων αυτών;

Γιατί η πολιτεία επέτρεψε, να δημιουργηθεί αυτό το πρόβλημα;

Γιατί δίδονται προς υιοθεσία παιδιά σε μη έγγαμα πρόσωπα, τη στιγμή που χιλιάδες άτεκνα παντρεμένα ζευγάρια, βρίσκονται επί έτη στις λίστες αναμονής των αρμόδιων υπηρεσιών.

Η Κυβέρνηση εργαλειοποιεί, με χυδαίο τρόπο τα δύσμοιρα αυτά παιδιά και ταυτόχρονα, επιτίθεται στο φυσικό δικαίωμα, να μεγαλώνουν με την παρουσία και του πατρικού και του μητρικού προτύπου στη ζωή τους.

Επιστημονικές έρευνες, καταδεικνύουν ότι τα αγόρια που θα μεγαλώσουν με δύο μπαμπάδες, έχουν διπλάσια πιθανότητα από το προκαθορισμένο, να αναπτύξουν ομοφυλοφιλική συμπεριφορά. Αντίστοιχα, κορίτσια που θα μεγαλώσουν με δύο μαμάδες, έχουν τριπλάσια πιθανότητα από το καθορισμένο, να αναπτύξουν ομοίως ομοφυλοφιλικές τάσεις.

Στις Ηνωμένες Πολιτείες, το ποσοστό των ΛΟΑΤΚΙ στην γενιά των Generation Z., έχει φτάσει στο 20%, σύμφωνα με στοιχεία του ΣΤΑΤΙΣΤΑ.

Στη Μεγάλη Βρετανία, σύμφωνα με επίσημα στοιχεία του NaHS, υπήρξε την περίοδο 2010 έως 2022, έκρηξη των διαγνώσεων διαταραχών ταυτότητας φύλου, σε ποσοστό 2.380%.

Να το ξαναπώ; Αύξηση 2.380%.

Αυτοί είναι οι καρποί, που θερίζουν οι χώρες, που επενδύουν στην αποδόμηση των διαχρονικών ταυτοτήτων και αξιών. Ασφαλώς, θα μας πείτε ότι υπάρχουν και αντίθετες μελέτες. Δεν μπορείτε όμως, να ισχυρίζεστε ότι επιστημονικός κόσμος έχει πάρει μια ξεκάθαρη θέση υπέρ της υιοθεσίας παιδιών από ΛΟΑΤΚΙ ζευγάρια.

Κυρίες και κύριοι της Νέας Δημοκρατίας, δεν έχουμε την πολυτέλεια για πειραματισμούς, τη στιγμή που η χώρα βουλιάζει δημογραφικά. Ήδη, κάποιοι μιλούν για την πολυαμωρία και το πολυσυντροφικό γάμο, για το γονέα 3, το γονέα 4 και ούτω καθεξής. Κάθε μέρα η Woke - ατζέντα, γεννά νέες έννοιες και δήθεν δικαιώματα.

Πότε θα μπει ένα τέλος σε αυτό τον παραλογισμό;

Να είστε σίγουροι ότι η “NIKH” θα υπερασπιστεί σθεναρά τις ταυτότητες και τις αξίες τις οποίες χρωστούμε, τη συλλογική μας επιβίωση απέναντι στις δυνάμεις του εκφυλισμού και της παρακμής.

Σας ευχαριστώ.

**ΛΑΖΑΡΟΣ ΤΣΑΒΛΑΡΙΔΗΣ (Προεδρεύων των Επιτροπών):** Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, στην Ελλάδα έχουμε δύο Ευαγγέλια, είναι το Ιερό Ευαγγέλιο και το Ευαγγέλιο των πολιτών που είναι το Σύνταγμα. Το Σύνταγμα μας, το οποίο όλοι οφείλουμε να σεβόμαστε, να τιμούμε και είναι η επιτομή της δημοκρατίας, αρχίζει με τη φράση «εις το όνομα της Αγίας και Ομοούσιου και Αδιαιρέτου Τριάδος». Το Σύνταγμα στα κεφάλαιά του περιγράφει τον ρόλο της μητέρας, της οικογένειας και προστατεύει το θεσμό τον οποίον εμείς σήμερα θέλουμε να νοθεύσουμε. Είτε, λοιπόν, προχωρούμε σύμφωνα με τις επιταγές του Συντάγματος, γιατί μιλάμε τώρα για ένα νομοσχέδιο καθαρά αντισυνταγματικό και στο οποίο δεν ακούσαμε τη φωνή των κατά τα άλλα λαλίστατων συνταγματολόγων, οι οποίοι δεν εξέφρασαν καμία άποψη. Και, μάλιστα, ένας από αυτούς, αναφερόμενος, στο άρθρο 16, στη δυνατότητα ίδρυσης ιδιωτικών πανεπιστημίων, είπε ότι το Σύνταγμά μας - το Σύνταγμα, το οποίο έχει αναθεωρηθεί πέντε φορές από το 1975, μετά την κατάρρευση της δικτατορίας - είναι χουντικό. Το είπε προβεβλημένος συνταγματολόγος και αν θέλετε μπορώ να σας πω ποιος είναι. Ένα κατεξοχήν δημοκρατικό Σύνταγμα, το οποίο προστατεύει τους Έλληνες επί πενήντα χρόνια, πλέον, τείνουμε να το ακυρώσουμε με απλά νομοθετήματα και με τρόπους, οι οποίοι δεν έρχονται καθόλου στη συζήτηση για να δούμε αν είναι συνταγματικοί ή όχι. Και, βέβαια, σίγουρα, εκλείπει ένα συνταγματικό δικαστήριο από την Ελλάδα, που τόσες φορές το έχουμε πει, γιατί συνταγματολόγους έχουμε πολλούς, άποψη πραγματική δεν έχουν εκφέρει ποτέ, πάντα πηγαίνουν ανάλογα με τα συμφέροντα ή τα δικά τους, είτε εκεί που πρόσκεινται.

Εγώ θα πω κάποια απλά πράγματα, για να διαχωρίσουμε την πραγματικότητα από το ψέμα. Κανείς από εμάς και νομίζω, δεν υπάρχει Έλληνας πολίτης, εκτός και αν είναι μισάνθρωπος, δεν έχει πρόβλημα με τους ομοφυλόφιλους. Κανείς. Μεγαλώσαμε όλοι με φίλους. Εγώ προσωπικά είχα πάρα πολλούς φίλους στο σχολείο. Έχω ακόμα φίλους, οι οποίοι είναι σοβαροί άνθρωποι, είναι πετυχημένοι στη ζωή τους, αξιοπρεπείς. Μη μας φορτώνετε, λοιπόν, ομοφοβία και ρατσισμό, όταν αντιστεκόμαστε σε ένα νομοσχέδιο σαν αυτό. Δεν υπάρχει. Ή νομίζετε ότι εμείς φεύγουμε από δω και έχουμε άλλη γλώσσα και στο σπίτι μας βρίζουμε οποιονδήποτε έχει άλλη σεξουαλική επιλογή από τη δική μας; Όχι, δεν μας ενδιαφέρει η σεξουαλική τους επιλογή, είναι άτομα σαν κι εμάς και πολλές φορές και καλύτεροι από εμάς κάποιοι. Το λέω ξεκάθαρα, για να μένει και εδώ.

Όμως, το να μεγαλώσεις, ένα παιδί και το λέω εγώ, που χήρεψα, όταν η κόρη μου ήταν 8 χρονών στη Βραζιλία. Έμεινα με μία μικρή κόρη και τρία υιοθετημένα παιδιά, που είχα υιοθετήσει τότε, τα οποία μεγάλωσα μέχρι σήμερα, ανήκουν στην οικογένειά μου, είδα από πρώτο χέρι ποιες είναι οι δυσκολίες στο να αναθρέψεις παιδί. Το τι ώρα πρέπει να ξυπνήσεις; Πώς πρέπει να το φροντίσεις; Τι πρέπει να του παρέχεις; Ποιες είναι οι ανησυχίες που έχεις κάθε μέρα;

Πιστεύω ότι δεν είναι έτοιμοι, κύριοι, δύο άνδρες, οι οποίοι είναι διαφορετικοί από τη φύση τους να υποκαταστήσουν τον ρόλο της μητέρας, όσο και αν το θέλουν. Δεν αμφισβητώ κανένα κίνητρό τους. Θεωρώ ότι, όντως μπορεί να κινούνται από τα μεγαλύτερα πατρογονικά ή ένστικτα μητρότητας, αν θέλετε να πούμε το υποκαθιστούν. Δεν υποκαθίσταται το αίσθημα της μητέρας, της μητρότητας. Έτσι, δεν είναι δυνατόν να δεχτούμε ότι με την ένωση αυτών των ανθρώπων σε γάμο, θα μπορέσει να προεκταθεί και η υιοθεσία, η τεκνοθεσία ή η ανάληψη παιδιών. Να σας πω γιατί, να πάρουμε και ένα διαφορετικό παράδειγμα. Δύο άνδρες είναι πιο δύσκολο να συμβιώσουν από έναν άνδρα και μία γυναίκα. Εάν στην πορεία χωρίσουμε οι δύο άντρες, ναι, γιατί οι άντρες είναι έντονοι χαρακτήρες, εύκολα νευριάζουν, τι θα γίνει με ένα παιδί;

Εάν δουν οι άντρες ότι δεν μπορούν να ανταπεξέλθουν στην καθημερινότητα της ανατροφής, τι θα κάνουν; Θα το γυρίσουν πίσω; Πατέρας και μάνα, αναγκαστικά, ακόμα και αν το παιδί βγει ζωηρό, αν δεν τους ακούει, το έχουν το παιδί και το μεγαλώνουν γιατί είναι το παιδί που δημιούργησαν. Το επίκτητο παιδί όμως, σε ανθρώπους οι οποίοι το έχουν υιοθετήσει, ίσως επιφέρει προστριβές.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Δηλαδή, εγώ που έχω υιοθετήσει το γιο μου, σε ποια κατηγορία εκπίπτω, κύριε συνάδελφε;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρία Ακρίτα, μην διακόπτετε παρακαλώ.

**ΙΩΑΝΝΗΣ ΚΟΝΤΗΣ:** Είστε μητέρα. Έχετε το μητρικό ένστικτο.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Κόντη, δεν κάνουμε διάλογο. Απευθύνεστε στη Βουλή, κύριε Κόντη.

**ΙΩΑΝΝΗΣ ΚΟΝΤΗΣ:** Δεν σας είπα τίποτα, κυρία. Μπορεί να υπάρχουν και άντρες σαν και εσάς και όντως να είναι και καλύτεροι και από πατέρα και μητέρα. Προσωπική άποψη εκφράζουμε και πραγματικά μου κάνει μεγάλη απορία το πώς κάποιοι εκφράζουν την αντίρρηση σε λεγόμενα δικά μας. Όλοι μιλάτε για τα δικαιώματα κάποιων και το δικαιωματισμούς και τι πρέπει να έχει δικαίωμα. Αύριο θα έχουμε τα δικαιώματα της κατσαρίδας, θα πρέπει να ζήσει ελεύθερη. Όταν εμείς εκφράσουμε μια αντίθετη άποψη δεν έχουμε δικαίωμα να την εκφράσουμε και, νομίζω, την εκφράζουμε σε θεσμικά πλαίσια χωρίς ακρότητες. Ούτε λέμε να τους αφαιρέσουμε δικαιώματα, ούτε τίποτα. Κι εγώ μπορώ να πω ότι συμφωνώ σε κάποια θέματα, αλλά διαφωνώ τελείως στην επιλογή αυτή ειδικά της τεκνοθεσίας.

Λοιπόν, ο γάμος αυτός ήδη καλύπτεται από το υπάρχον σύμφωνο συμβίωσης. Δεν νομίζουμε να αποκτά κάποια περισσότερα δικαιώματα αυτός που θέλει να παντρευτεί με το υπάρχον σύμφωνο συμβίωσης. Και δεν νομίζουμε ότι υπάρχουν τόσοι πολλοί πλέον οι οποίοι ξυπνάνε το πρωί και λένε πρέπει να σηκωθώ αύριο για να πάω να νυμφευθώ τον ή την ομοφυλόφιλη σύντροφό μου ή τον σύντροφό μου. Το σημαντικότερο όμως, επαναλαμβάνω, για μας, για να κλείσω, είναι ότι φτάνει στην προέκταση, στα παιδιά και όχι τόσο στο γάμο. Ο γάμος, είδατε ότι δεν μας ενόχλησε καν το σύμφωνο συμβίωσης. Δεν έχω εκφραστεί κατά. Ο καθένας μπορεί να έχει σύντροφο όποιον θέλει. Η υιοθεσία, όμως, παιδιού είναι πολύ μεγάλη απόφαση. Και να σας πω κάτι; Όταν εγώ έκανα την πράξη αυτή, όπως και εσείς κάνατε και σας τιμά, περάσατε από δικαστικούς, σίγουρα από λειτουργούς κοινωνικούς, σας επισκέπτονταν στον χώρο σας, παρότι όλοι όσοι είμαστε είχαμε μία οικονομική άνεση μεγαλύτερη. Επί ένα χρόνο ή δύο ερχόντουσαν στο σπίτι μου και έβλεπαν πως ζουν τα παιδιά, αν είναι καλά μαζί μου. Έτσι συμβαίνει. Και εγώ ήμουν με τη σύζυγο τότε, έτσι; Δεν ήμουν ένας άνδρας μόνος με έναν άλλο άνδρα.

Λοιπόν, νομίζω ότι υπάρχουν πολλά θέματα τα οποία δεν λύνει αυτό το σύμφωνο, αυτός ο νόμος, αντίθετα δημιουργεί περισσότερα θέματα, τα οποία θα βγουν στην πορεία και σίγουρα ξεχνάμε τα παιδιά. Εγώ δεν θα πιάσω το δικαίωμα των παιδιών, το οποίο είναι αναφαίρετο και μεγάλο, αλλά θα πω το εξής. Ξεχνάτε ότι τα παιδιά σήμερα στα σχολεία, γιατί το έχω υποστεί και αυτό και το έχω δει, όταν το ένα παιδί δεν έχει μητέρα ή πατέρα κάνουν ένα σκληρό bullying, στις περισσότερες περιπτώσεις, και λένε ότι: «Δεν έχεις μάνα, δεν έχεις» και δημιουργούνται πολλά προβλήματα στα παιδιά αυτά; Το λέω γιατί το έζησα. Αν δεν το έχετε ζήσει κάποιοι από εσάς είστε τυχεροί. Πρέπει, λοιπόν, να είμαστε πολύ προσεκτικοί να μην υπάρχουν τέτοια θέματα, γιατί ακόμα η ελληνική κοινωνία δεν είναι έτοιμη για αυτό.

Θα κλείσω, πιστεύοντας ότι υπάρχει, σύμφωνα με το άρθρο 15, νομίζω, ή το 21, θέμα συνταγματικότητας. Το άρθρο 21 προβλέπει τη σχέση οικογένειας και την προστασία της από το κράτος και θα πρέπει να το δούμε καλά και αυτό. Σας ευχαριστώ

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε, κύριε Κόντη. Σειρά έχει τώρα, για τη δική της εισήγηση, η κυρία Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το περιεχόμενο αυτού του νομοσχεδίου, η Κυβέρνηση, προσπάθησε να το επιβάλει ως μονόθεμα για μεγάλο χρονικό διάστημα, για να ξεχάσει και να μη συζητά ο λαϊκός κόσμος τι βιώνει από την ακρίβεια και τις δυσκολίες, από τους χαμηλούς μισθούς και συντάξεις, αλλά και τη φοροαφαίμαξη. Γι’ αυτό μετά από 19 μέρες που διαρκεί το μηνιάτικο, ο κάθε μισθωτός, συνταξιούχος, άνεργος νέος και νέα, όποιο σεξουαλικό προσανατολισμό και να έχει, δεν ξέρει πώς θα επιβιώσει, αφού δεν υπάρχει μία.

Είναι ζήτημα ταξικό οι λίγοι να συγκεντρώνουν όλο τον πλούτο και οι πολλοί που τον παράγουν να υποφέρουν. Αυτή είναι η καπιταλιστική εκμετάλλευση για το κέρδος. Δεν σας βγήκε, λοιπόν, η προσπάθεια, γιατί οι ιεραρχήσεις της λαϊκής οικογένειας είναι διαφορετικές. Ταυτόχρονα, όμως, συσκοτίσατε το κύριο, ότι η θεσμοθέτηση του πολιτικού γάμου ομόφυλων ζευγαριών, που προωθείται με αυτό το νομοσχέδιο, προχωράτε στην αναγνώριση της κοινής γονικής τους ευθύνης, όμως η αναγνώριση μπορεί να προκύψει μόνο με την παράκαμψη της επιστημονικής, αντικειμενικής συμπληρωματικότητας γυναίκας άνδρα στην αναπαραγωγή του είδους, στην τεκνοποίηση. Είμαστε, λοιπόν, αντίθετοι με την πολιτική πρακτική της από κοινού τεκνοθεσίας από ομόφυλο ζευγάρι, γιατί θεσμοθετεί τη διπλή γονική μητρότητα ή διπλή γονική πατρότητα αντίστοιχα. Από αυτή τη σκοπιά παίρνουμε θέση και για τον πολιτικό γάμο μεταξύ προσώπων του ίδιου φύλου.

Είναι, λοιπόν, καθαρό ότι το νομοσχέδιο δεν καταπιάνεται με τη δυνατότητα των ομόφυλων ζευγαριών να διαλέγουν μια μορφή συμβίωσης και ο νόμος να ρυθμίζει κάποιες μεταξύ τους προσωπικές, οικονομικές και κοινωνικές σχέσεις ούτε για να σπάσει την κοινωνική προκατάληψη σε βάρος τους, που μπορεί να δυσκολεύει την επιλογή τους στη συμβίωση. Αντίθετα, το νομοσχέδιο θεσμοθετεί την αναγνώριση της εμπορευματοποιημένης χρησιμοποίησης της παρένθετης μητρότητας από ομόφυλα ζευγάρια ανδρών σε άλλη χώρα, καθώς και την αναγνώριση της εξωσωματικής γονιμοποίησης μέσω τράπεζας σπέρματος για ομόφυλα ζευγάρια γυναικών. Ουσιαστικά τροφοδοτεί παραπέρα την εμπορευματοποίηση της διαδικασίας απόκτησης παιδιών. Και μη μας πείτε ότι αυτό είναι προστασία δικαιωμάτων παιδιών. Το ίδιο αφορά και στην υιοθεσία, την τεκνοθεσία. Με δεδομένο ότι οι αιτήσεις για υιοθεσία από ζευγάρια ή μεμονωμένα άτομα είναι πολλαπλάσιες των παιδιών που είναι προς υιοθεσία σε δομές παιδικής προστασίας ανοίγει ο δρόμος ουσιαστικά για εμπορία παιδιών από χώρες που γενικότερα η ανθρώπινη ζωή, ειδικότερα η βρεφική παιδική, είναι ευτελισμένη.

Επομένως, βασικός λόγος άρνησής μας στην επέκταση του πολιτικού γάμου σε ομόφυλα ζευγάρια είναι η εμπορευματοποίηση της τεκνοποίησης και της τεκνοθεσίας. Όπως εξίσου βασικός λόγος και αλληλένδετος είναι ότι με τα άρθρα του νομοσχεδίου παρακάμπτεται το κοινωνικό δικαίωμα του παιδιού στη σχέση μητρότητας πατρότητας ως μια εξελισσόμενη βιοκοινωνική σχέση. Τελικά μπορεί να λέτε ότι προστατεύετε δικαιώματα των παιδιών, όμως δεν είναι αλήθεια. Δεν διαλέγει το παιδί. Αντίθετα καταπατιέται το δικαίωμά του να έχει μάνα και πατέρα. Θα έχει δύο μαμάδες ή δύο μπαμπάδες έτσι απλά. Και βέβαια, στο σχολείο δεν υπάρχει κοινωνιολόγος ή ψυχολόγος για να μπορεί να βοηθάει από τυχόν ζητήματα που θα προκύπτουν με οποιαδήποτε μορφή, γιατί το σύστημά σας το θεωρεί κόστος να προσληφθούν και αυτές οι ειδικότητες.

Ωστόσο, το σύμφωνο συμβίωσης που ισχύει καθορίζει πολλά ζητήματα και όσα απομένουν και είναι στον αέρα, μπορούν με τροποποιήσεις και συμπληρώσεις να λυθούν και αφορούν το περιεχόμενο και αφορούν ακόμα και τα ετερόφυλα ζευγάρια. Έτσι θα είναι αχρείαστος ο πολιτικός γάμος, όπως υπάρχουν και άλλες επιπτώσεις εκτός από αυτές που ειπώθηκαν και από την Εισηγήτρια μας, την κυρία Δάγκα.

Η άρνηση της βιολογικής διαφοράς του αρσενικού και του θηλυκού, υπονομεύει δικαιώματα, κατακτήσεις και διεκδικήσεις του γυναικείου κινήματος, αφού η λέξη γυναίκα έχει αντικατασταθεί από το κοινωνικό φύλο, την ταυτότητα φύλου και από τη λεγόμενη συμπεριληπτική γλώσσα με ουδέτερους όρους. Έτσι, η έγκυος μητέρα έχει αντικατασταθεί με τον όρο «το άτομο που κυοφορεί». Έχει ανοίξει ο δρόμος για μια μεγάλη επίθεση στα δικαιώματα της γυναίκας και την προστασία της μητρότητας. Τελικά μια σειρά θετικά μέτρα προστασίας της μητρότητας και του γυναικείου οργανισμού, θα βρεθούν σε αμφισβήτηση στο όνομα της μη διάκρισης, στο όνομα της ισότητας, τη στιγμή που προχωράει ακάθεκτη η χρήση της παρένθετης μητρότητας, της πιο ακραίας μορφής εκμετάλλευσης και εμπορευματοποίησης του γυναικείου σώματος και της αναπαραγωγικής ικανότητας των γυναικών.

Επίσης, πρέπει να έχουμε υπόψη ότι η Ελλάδα μαζί με την Ουκρανία είναι πρώτα βιολιά σ’ αυτή την υπόθεση και στις πρώτες θέσεις παγκόσμια. Ταυτόχρονα, στις περισσότερες χώρες της Ευρωπαϊκής Ένωσης, Γερμανία, Γαλλία, Ισπανία, Αυστρία, αλλά και αλλού, δεν την εφαρμόζουν, τουλάχιστον, ακόμα. Όμως και η άποψη του ΣΥΡΙΖΑ έχει βαθιά αντιδραστική στόχευση, αφού διαγράφει τελείως το αντικειμενικό στοιχείο στον προσδιορισμό του φύλου, ανοίγοντας το θέμα κατάργησης από το δίκαιο των λεγόμενων έμφυλων διατυπώσεων, δηλαδή της λέξης γυναίκας, άνδρας, αλλά και πατέρας, μητέρα και ούτω καθεξής.

Τελικά, τέτοιες αντιλήψεις και κάτι άλλες που δεν πρόκειται να ασχοληθούμε τώρα, αποσυνδέουν τον άνθρωπο από κάθε αντικειμενικό προσδιορισμό. Για παράδειγμα, το βιολογικό φύλο ή την κοινωνική τάξη στην οποία ανήκει. Ωθείται έτσι να εγκλωβιστεί σε μια θολή, ρευστή, αταξική, ατομική ταυτότητα, χωρίς καμία αντικειμενική βάση. Είναι ο μεταμοντέρνος ανορθολογισμός του ατομικού προσδιορισμού, πολύ παλιός και βαθιά αντιδραστικός. Καλλιεργείται λοιπόν, ότι η αντικειμενική πραγματικότητα, η αντικειμενική αλήθεια δεν υπάρχει, ανεξάρτητα από τις ατομικές επιθυμίες μας και τα αισθήματά μας. Αυτές οι παλιές αντιδραστικές θέσεις παρουσιάζονται τώρα με νέο μανδύα, για να διευκολυνθεί η χειραγώγηση των εργαζομένων από το κεφάλαιο. Έτσι η αναγκαία ταξική ενότητα των θυμάτων της καπιταλιστικής εκμετάλλευσης, ποδοπατιέται και εξαφανίζεται. Ταυτόχρονα, τα ατομικά δικαιώματα απογυμνώνονται από το κοινωνικό τους περιεχόμενο και η εκμετάλλευση ανθρώπου από άνθρωπο, παρουσιάζεται σαν φυσικό φαινόμενο. Στον 21ο αιώνα προβάλλεται ως δικαίωμα η μετατροπή του ίδιου του παιδιού σε εμπόρευμα, που παραγγέλνεται και αγοράζεται, από το εμπόριο ωαρίων μέχρι της παρένθετες μητέρες. Να γιατί, λοιπόν, εμείς το καταψηφίζουμε.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Τον λόγο έχει ο κ. Παρασκευάς Κουκουλόπουλος από το ΠΑ.ΣΟ.Κ..

**ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ**: Ζήτησα να πάρω τον λόγο, για να πω πολύ απλά ότι το συγκεκριμένο νομοσχέδιο δεν το ψηφίζω απλά, αλλά το στηρίζω. Το στηρίζω γιατί ανήκει σε αυτά που εγώ αντιλαμβάνομαι ως αυθεντικά ζητήματα, με βάση τις αρχές και τις αξίες που υπηρετώ και πιστεύω πολιτικά. Είμαι ιδρυτικό μέλος του ΠΑ.ΣΟ.Κ., ανταποκρίθηκα στο κάλεσμα του Ανδρέα Παπανδρέου το 1974 και ξέρω πολύ καλά ότι η εθνική ανεξαρτησία και η λαϊκή κυριαρχία δεν ήταν το καινούργιο που έφερε αυτός ο μεγάλος πολιτικός. Η κοινωνική απελευθέρωση από το τρίπτυχο, ήταν αυτό το καινούργιο που έφερε και συνέγειρε πραγματικά τον ελληνικό λαό ως μήνυμα, ως αρχή, ως αξία, ως πολιτικό και ιδεολογικό περιεχόμενο.

Αρχικά, μιας και αναφέρθηκα σε αυτή την περίοδο, την απελευθέρωση την αντιλαμβανόμασταν στις τοπικές οργανώσεις της αυτοοργάνωσης του ΠΑ.ΣΟ.Κ. τότε ως μια διαδικασία που είχε σχέση πιο πολύ με συλλογικά ζητήματα, εργασιακές σχέσεις, ανισότητες. Κάποιοι το συγχέουν πολύ και με την απελευθέρωση των λαών, επειδή είχε τη λέξη απελευθέρωση. Με το διάβα του χρόνου, πολύ γρήγορα, από τα ζητήματα αυτοδιάθεσης περάσαμε στα ζητήματα του αυτοπροσδιορισμού του ατόμου, των ανθρωπίνων και ατομικών δικαιωμάτων και σιγά σιγά άρχιζε να μορφοποιείται μέσα μας όλο αυτό το απελευθερωτικό μήνυμα της κοινωνικής απελευθέρωσης.

Φυσική η απόρροια αυτού του γεγονότος ήταν το Οικογενειακό Δίκαιο που ήταν μια επαναστατική πραγματικά αλλαγή για την ελληνική κοινωνία. Την λέω επαναστατική με πλήρη συνείδηση, γιατί εγώ που σε όλη αυτή τη διαδρομή και την πορεία δεν έλειψε ούτε μία μέρα από το ΠΑ.ΣΟ.Κ., ξέρω πολύ καλά την αξία και το βάθος της σύγκρουσης με τους κλινικάρχες για παράδειγμα του ΕΣΥ που ακόμα από τότε δεν μπορεί να κάνει το δεύτερο βήμα του στον τομέα της πρωτοβάθμιας υγείας. Ξέρω πάρα πολύ καλά την αξία πολλών τομών που έκανε το ΠΑ.ΣΟ.Κ. στην ελληνική κοινωνία, αλλά από κάθε άποψη, όσο περνά ο χρόνος, πείθομαι σε μία άποψη ότι η μεγαλύτερη τομή που έκανε το ΠΑ.ΣΟ.Κ. είναι το Οικογενειακό Δίκαιο. Αυτή η τομή ήταν που άλλαξε την Ελλάδα και την οδήγησε από μία χώρα των Νοτιοδυτικών Βαλκανίων, να γίνει μια χώρα της Νοτιοανατολικής Ευρώπης. Με την ισότητα που την επέβαλε εντελώς συγκεκριμένα και βέβαια, ξεπερνώντας συν τον χρόνο αντιδράσεις μπροστά στις οποίες οι σημερινές πραγματικά ωχριούν. Όσοι έχουν μνήμες από την εποχή τότε, αντιλαμβάνονται πολύ καλά τι λέω. Πως είχε αντιμετωπιστεί η πρωτοβουλία τότε για το Οικογενειακό Δίκαιο.

Προσωπικά δεν καταλαβαίνω όταν ακούω τη λέξη δικαιοματισμός και δικαιοματιστές. Υπάρχουν δικαιώματα και τα σέβεσαι ή δεν τα σέβεσαι. Είμαστε ταγμένοι λοιπόν, σε μια συγκεκριμένη πλευρά από την πλευρά του ΠΑ.ΣΟ.Κ. - και εγώ προσωπικά με τη διαδρομή μου - και προφανώς στηρίζω όλη αυτή τη διαδικασία.

Μιας και αναφέρθηκα στο Οικογενειακό Δίκαιο, κυρίες και κύριοι συνάδελφοι, θεωρώ πολύ σημαντικό να πω τούτο. Η βάση - επιστημονική, ιδεολογική, φιλοσοφική, χαρακτηρίστε την εσείς – του Οικογενειακού Δικαίου ήταν μια πολύ βασική αρχή. Ότι ο γάμος δεν αποτελεί θεσμό και με αυτό δεν θέλω να προκαλέσω κανέναν. Πήρα τον λόγο για να μιλήσω ανοιχτά στους συναδέλφους που είναι αντίθετοι για να βρούμε διαύλους επικοινωνίας. Αυτός είναι ο βασικός μου σκοπός που ζήτησα τον λόγο. Ο γάμος, λοιπόν, δεν ξέφυγε ποτέ από τότε που θεσπίσθηκε από τα όρια της ρύθμισης μιας ιδιωτικής απόφασης, ιδιωτικής πρωτοβουλίας. Το λέω απλά. Αυτό είναι νομικά ο γάμος κατά το Αστικό Δίκαιο. Ούτε έχει σχέση απευθείας με την αναπαραγωγή. Από τότε που ήμασταν τροφοσυλλέκτες ως άνθρωποι σε μικρές ομάδες αναπαραγόταν το είδος. Δεν περίμεναν το γάμο, όπως το γνωρίζουμε σήμερα, για να υπάρξει αναπαραγωγή του είδους. Να μην λέμε πράγματα τα οποία δε στέκουνε.

Ο γάμος, λοιπόν, δεν αποτέλεσε ποτέ θεσμό. Κινδυνεύει σήμερα ο γάμος από κάποια πράγματα; Δεν θέλω να πω τη λέξη κινδυνεύει, γιατί και από την ελεύθερη ένωση των ανθρώπων, χωρίς να προσέλθουν σε κοινωνία γάμου, μπορεί να υπάρξουν τέκνα και οικογένεια. Αλλοιώνεται η ουσία του γάμου, κυρίες και κύριοι συνάδελφοι; Εγώ σας το λέω πραγματικά με αγάπη.

Η συντριπτική πλειονότητα των γάμων στους οποίους παριστάμεθα και συμμετείχαμε, μπορεί να τους κάναμε και εμείς οι ίδιοι, είναι υπερπαραγωγές που μάλλον αντλούν την καταγωγή τους από το Χόλυγουντ και όχι από την ελληνική παράδοση ή κάνω λάθος. Κάνω λάθος;

Τι ρυθμίζει αυτό το νομοσχέδιο, γιατί θέλω να μιλήσουμε λίγο ήρεμα μήπως βρούμε μια δίαυλο επικοινωνίας μεταξύ μας, ρυθμίζει από πλευράς αστικού και ειδικότερα οικογενειακού δικαίου μια σειρά ζητήματα, που έχουν σχέση με τα ίσα δικαιώματα, τα οποία ή τα δέχεσαι ή δεν τα δέχεσαι, εξήγησα στην αρχή, και από την άλλη ρυθμίζει υπαρκτές καταστάσεις, αλλά και μελλοντικές φυσικά, που έχουν να κάνουν με τα δικαιώματα των παιδιών. Αποστιγματίζει και τις δύο καταστάσεις και τον ελεύθερο σεξουαλικό προσανατολισμό και επίσης, αποστιγματίζει και τα παιδιά, δηλαδή κάνει το ακριβώς αντίστροφο απ’ ό,τι λέτε. Στιγματίζεται δια της σιωπής και δια του υπολανθάνοντος bullying, που μπορεί να δέχεται ένα παιδί στο σχολείο, ως έχουν σήμερα τα πράγματα, φεύγει από αυτή την κατάσταση, αυτό επιτυγχάνουμε μ’ αυτό το νομοσχέδιο.

Όταν βγάζεις κάτι στην επιφάνεια παύει να δημιουργεί φαινόμενα που ονομάζουμε στην καθομιλούμενη εδώ και 20 - 30 χρόνια «Κωσταλέξι». Η σιωπή είναι που μεγαλώνει αυτά τα ζητήματα, αν θέλουμε να μιλήσουμε πραγματικά για βία και έχουμε ευαισθησία.

Προσέξτε, εγώ δεν ειρωνεύομαι κανέναν, σέβομαι πραγματικά όλους τους συναδέλφους, που κάνουν μια τέτοια προσέγγιση που έχει να κάνει με το παιδί ή με βασικές αρχές, αξίες, με τις οποίες όλοι μεγαλώσαμε. Και εγώ συνάδελφοι στη Γιορτή της Μητέρας ήμουν χθες, να όμως που με συνέλαβα 5 – 6 φορές τα προηγούμενα χρόνια να λέω στη μάνα μου τη δεύτερη Κυριακή του Μάη χρόνια πολλά. Η ελληνική γιορτή της μάνας στις 2 Φεβρουαρίου ήταν, δεν είναι τη δεύτερη Κυριακή του Μάη, σωστά; Τι θα κάνουμε, θα πάρουμε τα όπλα και οι μεν και οι δε για να πολεμήσουν στους δρόμους μας; Μας επιβλήθηκε και αυτό, θέλω να πω μην τα αποδίδουμε όλα.

Εγώ προσωπικά, επειδή σε αυτά που σας είπα είμαι έτοιμος από το 1974 κατά μια έννοια για να τα ψηφίσω, όχι ότι είμαι πολύ έξυπνος, κάθε άλλο. Δεν νοιώθω ότι είμαι μέλος της ελληνικής λέγκας, κάποιας διεθνούς συνωμοσίας για αυτά τα θέματα, είναι για κάποιους από μας, όπως είπα στην αρχή, θέματα ταυτοτικά.

Έρχομαι στα θέματα των παιδιών και με αυτό ολοκληρώνω.

Επειδή πραγματικά δεν αμφισβητώ την ευαισθησία κανενός συναδέλφου από όλες τις πτέρυγες της Βουλής, ειδικά για τα παιδιά, υπάρχουν ζητήματα για τα παιδιά, κυρίες και κύριοι συνάδελφοι, εξίσου σοβαρά και μάλιστα, με την έννοια την ποσοτική πολύ σοβαρότερα από αυτά που ρυθμίζουμε σήμερα

Η ενδοοικογενειακή βία. Τι μπορεί να ενσωματώσει και πού μπορεί να οδηγήσει ένα παιδί ένα διαρκές σίριαλ ενδοοικογενειακής βίας, το οποίο ζει μέσα στο σπίτι του. Για πέστε μου. Ο καθένας μπορεί να καταλάβει, δεν χρειάζεται να είμαστε ειδικοί.

Τι σημαίνουν οι γυναικοκτονίες και τι στίγμα αφήνουν στα παιδιά, που βρίσκονται στον περίγυρο που συντελείται μια γυναικοκτονία;

Τι σημαίνει η βία των ανηλίκων, που είναι κεντρικό ζήτημα στην Ελλάδα σήμερα, για το οποίο πρέπει να σημάνει κυριολεκτικά συναγερμός στην ελληνική κοινωνία για όλο αυτό που ζούμε γύρω μας με τη βία των ανηλίκων, από πού προέρχεται πώς μπορούμε πραγματικά να αντιμετωπίσουμε αυτή την κατάσταση, γιατί πραγματικά αυτά είναι που «πριονίζουν το κλαδί» της πατρίδας μας, στο οποίο καθόμαστε.

Τέλος, αν θέλουμε να μιλήσουμε για τους νέους, να μιλήσουμε για άλλα πράγματα, να μιλήσουμε για την ολοένα επιμήκυνση της περιόδου που ξεκινά ο απογαλακτισμός από την ελληνική οικογένεια, όπου οι νέοι φτάνουν 30 χρόνια και δεν μπορούν να φύγουν από το σπίτι, γιατί δεν πατούν ακόμα στα πόδια τους. Ακόμα δεν μπόρεσαν να το καταφέρουν εδώ και 10 - 15 χρόνια που ξεκίνησε κρίση στην Ελλάδα, προσθέτουν εξάμηνα και χρόνους κάθε χρόνο σ’ αυτήν την κατάσταση και πρέπει να δούμε πώς αυτό θα το ξεπεράσουμε.

Το δεύτερο θέμα, που είναι γενικότερο, να μιλήσουμε για τους νέους, οι οποίοι όσο κι αν προσπαθήσουν στο πεδίο και της μόρφωσης και της εργασίας, σπανίως έως ποτέ δεν θα καταφέρουν να φτάσουν αυτό, που ελέω γονικών παροχών, ξεκινάει δύο στροφές νωρίτερα απ’ αυτούς η ζωή.

Αυτά, νομίζω, πρέπει να δούμε αν θέλουμε, για τα παιδιά, που αφορούν όλα τα παιδιά ανεξαρτήτως οικογενειών και αν υπάρχουν ή δεν υπάρχουν τα τάδε φαινόμενα και ο τάδε χαρακτήρας.

Κύριε Πρόεδρε, ευχαριστώ για την ανοχή σας, με αυτές τις σκέψεις ολοκλήρωσα.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Σειρά έχει τώρα η κυρία Θεανώ Φωτίου, από την «Νέα Αριστερά».

**ΘΕΑΝΩ ΦΩΤΙΟΥ:** Κύριε Πρόεδρε, πράγματι, και εγώ πίστευα, όπως ο Εισηγητής μας, ότι σήμερα είναι μία εξαιρετική μέρα, μια μέρα στην οποία, πράγματι, δεν είναι μόνο νίκη των ομόφυλων της χώρας, των ΛΟΑΤΚΙ κλπ., αλλά όλης της κοινωνίας, γιατί ο γάμος των ομόφυλων ζευγαριών είναι δικαίωμα ισότητας, που το κράτος - αργά μεν, αλλά εν πάση περιπτώσει τώρα - αποκαθιστά νομικά, τα δικαιώματα σε τεκνοθεσία και αναδοχή αφορούν και τα ομόφυλα ζευγάρια, προφανώς, και πρέπει να αποκαταστήσουμε και τα δικαιώματα που έχουν τα παιδιά ομόφυλων ζευγαριών.

Αυτό, όμως, που έζησα σήμερα εδώ μέσα, πέρα από τα κηρύγματα στις εκκλησίες του Σαββατοκύριακου, είναι κήρυγμα μίσους και μισαλλοδοξίας. Ακούμε εκπληκτικά αντιεπιστημονικές απόψεις, σκοταδιστικές. Που ακούσατε, ότι από ομόφυλα ζευγάρια βγαίνουν ομόφυλα παιδιά; Ντροπή και μόνο να το λέτε. Δηλαδή, για να το πω απλά, από ποια ζευγάρια προέρχονται οι ομόφυλοι, ομόφυλες, ομόφυλα, σήμερα, όχι από τα ετερόφυλα; Γιατί πραγματικά, εδώ δεν ξέρω πού βρίσκομαι, πλέον, σήμερα.

Από ποια ζευγάρια προέρχονται τα παιδιά, που λόγω κακοποίησης - κακοποίησης άγριας - μέσα στο οικογενειακό τους περιβάλλον, βρίσκονται με εισαγγελικές παραγγελίες μέσα στα ιδρύματα, από ποια; Ήταν από κανένα ομόφυλο ζευγάρι; Θα το είχε μάθει, όχι η Ελλάδα, αλλά και οι απόδημοι. Από ποιους γίνονται, σε ποιες οικογένειες, οι βιασμοί ανηλίκων; Από τον πατέρα τους και τα λοιπά. Σε ποιες οικογένειες; Από ετερόφυλες σε ετερόφυλες οικογένειες. Το μπούλινγκ στα σχολεία, γίνεται σε παιδιά ομόφυλων ή ετερόφυλων;

«Ουαί υμίν γραμματείς και φαρισαίοι, υποκριτές»

Γιατί έχει συμβεί αυτό που ζούμε σήμερα στη Βουλή, αλλά και στην κοινωνία; Πιστεύω γιατί, η Δεξιά - η Νέα Δημοκρατία και ο κ. Μητσοτάκης, προσωπικά - επιχείρησε όλο αυτό το διάστημα να «πατήσει σε δύο βάρκες». Αν είχε ξεκαθαρίσει από την αρχή τι επρόκειτο να κάνει, δεν θα είχαμε βρεθεί σε αυτή την αθλιότητα σήμερα και εδώ μέσα στη Βουλή. «Δύο βάρκες», λοιπόν, από τη μια παριστάνει τον φιλελεύθερο κεντρώο στα κεντρώα ακροατήρια - «κοιτάξτε τι φέρνω» - και από την άλλη, με τη «βάρκα» της ακροδεξιάς, αρνούμενος το σύνολο των δικαιωμάτων στα ομόφυλα ζευγάρια.

Χρειάζεται να αφήσουμε τα παιχνίδια και να ξεκαθαρίσουμε όλα τα μέτωπα, διότι εδώ μέσα αυτά που ακούγονται, δεν είναι απλά ανορθολογικά, είναι απαράδεκτα.

Όπως ξέρετε και το είπε και η Εισηγήτρια του ΣΥΡΙΖΑ, το 2018 έφερα, ως υπεύθυνη της κυβέρνησης της αριστεράς του Αλέξη Τσίπρα, το νόμο για την αναδοχή και υιοθεσία. Υιοθεσία λεγόταν τότε, γιατί δεν είχε αλλάξει και ούτε είχε μέχρι τώρα αλλάξει ο αστικός κώδικας και γι’ αυτό λεγόταν υιοθεσία και όχι τεκνοθεσία. Έφερα, λοιπόν, έναν νόμο εξαιρετικό, μοναδικό, ο οποίος ακόμη και σήμερα εφαρμόζεται παρά τις πλαγιοκοπήσεις που υφίσταται, για την αναδοχή και υιοθεσία, τεκνοθεσία να το λέμε για να μην έχετε άλλο πράγμα στο μυαλό σας.

Τότε η δεξιά του Κυριάκου Μητσοτάκη σήκωσε τέτοια τεράστια σκόνη όπου σχεδόν το νομοσχέδιο εξαφανίστηκε. Δεν υπήρχε στις τηλεοράσεις. Δεν υπήρχε πουθενά. Γιατί; Για ένα άρθρο, το οποίο έλεγε ότι, τα ομόφυλα ζευγάρια σε σύμφωνο συμβίωσης αποκτούσαν το δικαίωμα να γίνουν ανάδοχα ζευγάρια. Ανάδοχα, όχι για υιοθεσία, τεκνοθεσία κ.λπ.. Ανάδοχα. Γι’ αυτό έγινε ο χαμός. Το είπε η κυρία Ακρίτα, τέσσερις γυναίκες το ψήφισαν, όλοι οι άλλοι το καταψηφίσατε και σηκώνατε πάλι όλο αυτό το μίσος και όλη αυτή την αλλοπρόσαλλη κατάσταση.

Τι έγινε στη συνέχεια ξέρετε; Δύο ζευγάρια ομόφυλα πήραν παιδιά από τα παιδικά χωριά SOS για αναδοχή. Ξέρετε τι θα πει η αναδοχή; Ότι κάθε τρεις μήνες έρχεται ένας άνθρωπος, ένας κοινωνικός λειτουργός και ψυχολόγος και σε παρακολουθεί. Ξέρετε ποιες είναι οι εκθέσεις γι’ αυτά τα παιδιά και γι’ αυτές τις ομόφυλες οικογένειες; Ότι είναι εξαιρετικό το πώς ζούνε, το πόση αγάπη παίρνουν, το πόσο αισθάνονται εξαιρετικά και τα παιδιά, αλλά και πόσο ευτυχισμένα είναι και τα ζευγάρια. Το μάθατε; Όχι, προφανώς όχι.

**ΑΘΑΝΑΣΙΟΣ ΠΛΕΥΡΗΣ:** Αυτές οι εκθέσεις είναι μυστικές. Πώς τις μάθατε εσείς;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε συνάδελφε, μην διακόπτετε.

**ΘΕΑΝΩ ΦΩΤΙΟΥ:** Αγαπητέ μου κύριε, όπως ξέρετε όλη αυτή η ιστορία είναι μυστική μέχρι να τελεσιδικήσει, δηλαδή, όταν πλέον γίνεται το συμφωνητικό δεν είναι μυστική η αναδοχή, γιατί το ξέρουν και οι βιολογικοί γονείς και όλοι. Λυπάμαι που δεν ξέρετε τι σας γίνεται. Αναδοχή, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Είναι μυστικές οι εκθέσεις.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρία Φωτίου, απευθύνεστε στη Βουλή, δεν απευθύνεστε στον κύριο Πλεύρη. Παρακαλώ σεβαστείτε τον Κανονισμό.

Κύριε Πλεύρη και εσείς μη διακόπτετε.

**ΑΘΑΝΑΣΙΟΣ ΠΛΕΥΡΗΣ:** (Ομιλεί εκτός μικροφώνου)

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Δεν μπορείτε να διακόπτεται ό, τι και αν ακούτε.

**ΘΕΑΝΩ ΦΩΤΙΟΥ:** Να πάρετε τον λόγο και να μου πείτε πού τον παραβίασα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρία Φωτίου συνεχίστε.

**ΘΕΑΝΩ ΦΩΤΙΟΥ:** Και μετά τι έγινε; Μετά είναι η ιστορία της παρενθεσίας. Εδώ είναι μια άλλη υποκρισία την οποία η Νέα Δημοκρατία κάνει και από την άλλη, δεν κατάλαβα, κύριε Κουκουλόπουλε, το ΠΑ.ΣΟ.Κ. είναι υπέρ της παρένθετης μητρότητας; Θέλει να καταργήσουμε το νόμο του 2002 ή όχι; Τότε ακριβώς έγινε ο νόμος για την παρένθετη μητρότητα. Και ξέρετε πολύ καλά ότι αν είναι τον καταργήσουμε, εγώ να το συζητήσω. Ακούω τις γυναίκες, ακούω τα κινήματα που λένε ότι για κανέναν, ούτε για τους ετερόφυλους, ούτε για τους ομόφυλους, αν θέλετε να είσαστε όλοι εδώ έντιμοι. Αλλά τι έκανε ο κ. Σαμαράς που σήμερα είναι υπέρ της δημοκρατίας;

Ο κύριος Σαμαράς τροπολόγησε το νόμο, το 2014. Και τι έκανε; Έκανε ένα εμπόριο, το οποίο ήταν η εισαγωγή παρένθετων μητέρων, οι οποίες, ούτε διαμονή είχαν, ούτε ήταν ελληνικής καταγωγής ή στην Ελλάδα. Ποιος το έκανε αυτό; Και εμείς λέμε, κύριε Σκέρτσο, θα το καταργήσετε αυτό του κ. Σαμαρά; Για να ξέρω πια κι εγώ που βρίσκομαι εδώ μέσα. Γιατί εμείς λέμε, ότι αυτό πρέπει να καταργηθεί. Εμείς θα φέρουμε τροπολογία που θα λέει, ότι θα επιτρέπεται, με αυστηρούς όρους, ακριβώς όπως είχε ψηφιστεί. Είναι αλτρουιστική πράξη, όπως και η αναδοχή είναι αλτρουιστική πράξη. Μεγάλη υπόθεση η αναδοχή, να μην θέλεις, ντε και καλά, το παιδί σου, να είναι ιδιοκτησία σου.

Εν πάση περιπτώσει. Θα τον καταργήσετε, λοιπόν, αυτόν το νόμο; Γιατί εμείς θα φέρουμε μια τροπολογία που λέει, τι πρέπει να καταργήσετε και τι πρέπει να γίνει, ώστε να μην είναι το σώμα των γυναικών ένα σκεύος, το οποίο αναπαράγεται επί χρήμασι. Γιατί και ελέγχους πρέπει να έχετε και αυστηρότητα πρέπει να έχετε στην εφαρμογή και δικαστές πρέπει να επιλαμβάνουν σε όλη αυτή την ιστορία με αυστηρούς όρους, αλλά και να μην επιτρέπεται σε γυναίκες, οι οποίες δεν διαμένουν στη χώρα και οι οποίες, δεν διαμένουν για καιρό στη χώρα, να κάνουν αυτόν τον αλτρουισμό, ώστε να μη γίνεται το εμπόριο. Δεν κατάλαβα. Τόση υποκρισία προς τί;

Εγώ εδώ τελειώνω και θα επανέλθουμε και στα άρθρα και με την τροπολογία.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Πριν ξεκινήσω, θέλω να αναφερθώ σε δύο περιστατικά. Το πρώτο έλαβε χώρα την προηγούμενη βδομάδα εις βάρος του κ. Μπιμπίλα. Προφανώς, επειδή έχουμε δημοκρατία, όπως είπα και στην Ολομέλεια, οι πολίτες αποφασίζουν ποιοι τους εκφράζουν και ποιοι είναι στη Βουλή και αυτοί νομοθετούν είτε για τα ομόφυλα είτε για τα ετερόφυλα είτε για τους πρόσφυγες είτε για τους μετανάστες.

Το δεύτερο που, προφανώς, είναι πολύ καταδικαστέο, είναι αυτό που συνέβη στην Εκκλησία στη Λάρισα και είμαι σίγουρος ότι δεν εκφράζει ούτε τη ΛΟΑΤΚΙ κοινότητα.

Επιτρέψτε μου να σας δώσω κάποια στοιχεία, για να καταλάβουμε λίγο πού βρισκόμαστε. Θα σας πω λίγο τις πράξεις υιοθεσίας 2021 - 2022. Οι θετοί γονείς που ήταν σύζυγοι, η μεταβλητή ήταν 26,8% προς τα πάνω. Ο θετός γονέας που αντιπροσωπεύει μονογονεϊκή οικογένεια, η αύξηση ήταν 184%, εκ των οποίων όταν ο θετός γονέας ήταν πατέρας, η αύξηση ήταν 500% και όταν ο θετός γονέας ήταν μητέρα, ήταν 84,2%. Αυτό όσον αφορά τη μεταβλητότητα που έχει η ελληνική οικογένεια. Τι σημαίνει αυτό; Ότι υπάρχει μία κοινωνία, που κάποιοι νομίζουν ότι δεν υπάρχει.

Δεύτερον, ίσως το πιο σημαντικό για μένα. Το 2018 - και μακάρι οι 4 ψήφοι να ήταν 40, ήταν 4 όμως και η ιστορία αυτό έχει γράψει - η Ελληνική Πολιτεία θέσπισε, ότι υπάρχει και ένα άλλο μοντέλο οικογένειας, που είναι η ανάδοχη οικογένεια κι είναι νόμος του κράτους.

Άρα, ένα μοντέλο οικογένειας, της ανάδοχης, της υπερβατικής, αν θέλετε, οικογένειας, γιατί το παιδί δεν θα είναι ποτέ δικό σου, πέραν κάποιων λοιπών εξαιρέσεων, αναγνώρισε η πολιτεία, ότι και τα ομόφυλα ζευγάρια μπορεί να είναι ανάδοχοι γονείς. Τι σημαίνει αυτό; Ότι τα παιδιά αυτά, πηγαίνοντας στο σχολείο, μιας και όλοι ενδιαφέρεστε για τα παιδιά απορώ πόσοι έχουν βοηθήσει την από ιδρυματοποίηση της χώρας. Και, προφανώς, συμφωνώ σε αυτό που είπε η κυρία Φωτίου. Τα παιδιά που είναι εκεί μέσα, τα έχουν βιάσει οι πατεράδες, τα αδέρφια και οι παππούδες. Δεν τα έχει βιάσει κανένας άλλος ή πέριξ του οικογενειακού περιβάλλοντος.

Αυτό που θέλω να πω, κύριοι συνάδελφοι, είναι το εξής. Ότι μπορεί κάποιοι εδώ και καλά κάνουν, να αγωνίζονται για μια αταξική κοινωνία, εμείς είμαστε υπέρ μιας συμπεριληπτικής κοινωνίας και κάποιοι άλλοι, θέλουν να είναι υπερασπιστές στο όνομα της Ορθοδοξίας, του κοινού καλού της πατρίδας μας. Και εμείς είμαστε ορθόδοξοι και εμείς έχουμε παντρευτεί και εμείς έχουμε βαπτιστεί. Δεν είστε εσείς οι υπερασπιστές, στο όνομα των ψήφων. Και πάμε τώρα σε κάτι που έχει πολύ μεγάλο ενδιαφέρον.

Διάβασα και εγώ, λίγο πριν, τα δημοσιεύματα. Ποιοι επί της αρχής είναι ναι. Με βάση τα εκλογικά αποτελέσματα. Συγνώμη, κυρία Φωτίου, τη Νέα Αριστερά τη βάζω ως ΣΥΡΙΖΑ. Το 70,48% της κοινοβουλευτικής τάξης σήμερα, είναι υπέρ του νομοσχεδίου. Μήπως αυτό μας λέει κάτι; Η κοινωνία, αγαπητέ κύριε συνάδελφε, ψήφισε στις εκλογές. Και πάμε τώρα για τις εκλογές. Κατηγορείται ο κ. Μητσοτάκης για τις υποκλοπές και ότι φέρνει ένα νομοσχέδιο, γιατί θέλει να είναι φιλελεύθερος, για τις υποκλοπές και ούτω καθεξής. Στις εκλογές που περάσανε, η Νέα Δημοκρατία, είχε στο πρόγραμμά της την εφαρμογή της εθνικής στρατηγικής για την ΛΟΑΤΚΙ plus κοινότητα. Όσοι διάβασαν, μπορεί κάποιοι να μη διάβασαν, το πόρισμα της Εθνικής Συμβουλευτικής Επιτροπής υπό τον κ. Σισιλιάνο, έλεγε και για το δικαίωμα στην ισότητα στο γάμο. Έλεγε και κάτι άλλο πολύ ωραίο και ελπίζω στις 17 Μαΐου όλοι να το ψηφίσουμε. Το Κοινοβούλιο να ψηφίσει την εθνική ημέρα τρανσοφοβίας, ομοφοβίας, που είναι η 17η Μαΐου.

Άρα, τι δείχνουν όλα αυτά; Ότι έχουμε πολλά βήματα να κάνουμε. Αυτό που δεν θέλουμε να κάνουμε, είναι να γυρίσουμε πίσω. Ακούστηκαν άκρως αντιεπιστημονικά πράγματα. Κανένας δεν γίνεται ομοφυλόφιλος επειδή οι γονείς του είναι ομοφυλόφιλοι. Έρχεστε εδώ να μας πείτε, συζητάμε και χαίρομαι κύριε Υπουργέ, που το νομοσχέδιο είναι αυτό που πρέπει να είναι. Ποιο είναι; Η ισότητα συγκεκριμένων ανθρώπων, πολιτών της χώρας, στον γάμο. Προφανώς μέσα από αυτό απορρέουν δικαιώματα και υποχρεώσεις. Γιατί να διαφωνήσουμε; Γιατί θέλετε να πάμε σε έννοιες καθαρότητας ανθρώπων, καθαρότητας φυλής, καθαρότητας ιδεολογίας. Αυτοί οι πολίτες δεν είναι δίπλα μας; Δεν ψηφίζουν εσάς ή εμάς ή τον οποιοδήποτε άλλο; Αυτοί οι άνθρωποι δεν πληρώνουν φόρους; Γιατί να μην έχουν δικαιώματα;

Επειδή ο κ. Κουκουλόπουλος είπε για τον Ανδρέα Παπανδρέου, τον οποίο, παρεμπιπτόντως, τον Ανδρέα Παπανδρέου στη χώρα τον έφερε ο Κωνσταντίνος Καραμανλής, αλλά αυτή είναι μια άλλη ιστορία, ακόμα δεν έχει γραφτεί. Η μεγαλύτερη μεταρρύθμιση που έγινε ποτέ στη χώρα και ανέπτυξε διάφορα θέματα των ανθρωπίνων δικαιωμάτων, ήταν όταν η χώρα μας μπήκε στην Ευρωπαϊκή Ένωση. Και πλέον στην Ευρωπαϊκή Ένωση, με την τελευταία απόφαση του Ευρωπαϊκού Κοινοβουλίου το Δεκέμβρη, θα έχουμε τα δικαιώματα του γονέα, σε ένα κράτος, να είναι και δικαιώματα σε άλλο κράτος. Επειδή, λοιπόν, εμείς όχι μόνο ανήκουμε στη δύση, αλλά πιστεύουμε και στις αξίες της δύσης, θα στηρίξουμε αυτό το νομοσχέδιο.

Είναι πολύ μεγάλη μέρα, κύριε Υπουργέ. Μακάρι αυτή η Αίθουσα να ήταν γεμάτη, αλλά η επόμενη μέρα θα είναι, όταν θα είναι εδώ οι άνθρωποι που βιώνουν αυτόν το διαχωρισμό. Εμείς είμαστε εδώ για να κόψουμε αυτό το διαχωρισμό, να συνενώσουμε αυτούς τους ανθρώπους, να ζουν ισότιμα, με δικαιώματα, χωρίς διακρίσεις, σε μια κοινωνία που θα πιστεύει και σε όποιον Θεό θέλει και σε ότι θέλει, αλλά κυρίως, θα σέβεται τους νόμους που ψηφίζει η Ελληνική Βουλή. Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Ευχαριστώ τον κύριο Σταμάτη. Πριν περάσω στον επόμενο ομιλητή, τον κ. Γαυγιωτάκη, να αναγνώσω τον κατάλογο των εκπροσώπων των φορέων, που θα προσκαλέσουμε στην Επιτροπή, για να αρχίσει και η γραμματεία της Επιτροπής να ειδοποιεί τους εκπροσώπους των φορέων, για να παραστούν.

Λέω το εξής ότι, πριν περάσω στον επόμενο ομιλητή, τον κ. Γαυγιωτάκη, να αναγνώσω τον κατάλογο των φορέων που θα προσκαλέσουμε για τη συνεδρίαση της Τετάρτης για να αρχίσει και η Γραμματεία να τους ενημερώνει και να τους ειδοποιεί για να μπορέσουν να συμμετάσχουν και να έχουν και τον χρόνο και το περιθώριο να προετοιμαστούν για το νομοσχέδιο και να μας εκφράσουν τις απόψεις τους.

Λοιπόν, οι φορείς που προτείνω να κληθούν είναι: Η Εθνική Επιτροπή για τα Δικαιώματα του Ανθρώπου. Το Ευρωπαϊκό Δίκτυο Οργανώσεων ΛΟΑΤΚΙ Οικογενειών ΝΕFLA. Οικογένειες Ουράνιο Τόξο. Το Σωματείο Υποστήριξης Διεμφυλικών. Η Ελληνική Ψυχιατρική Εταιρεία. Η Παιδοψυχιατρική Εταιρεία Ελλάδος. Ο Συνήγορος του Πολίτη. Ο Παγκόσμιος Οργανισμός Υγείας. Η Ελληνική Ψυχολογική Εταιρεία. Το Ινστιτούτο Υγείας του Παιδιού. Η Ομοσπονδία Φορέων Ψυχοκοινωνικής Αποκατάστασης «Αργώ». Η Egalite, staff association of the European Institutions. Η Διεθνής Αμνηστία. Rainbow Seniors. Oμάδα Υπερήφανοι Γονείς. Εκπρόσωπος από το Thessaloniki Pride. Πολύχρωμο Σχολείο για μια συμπεριληπτική εκπαίδευση σε ζητήματα φύλου και σεξουαλικότητας. Η Ανώτατη Συνομοσπονδία Πολυτέκνων Ελλάδος. Η Ένωση Αστικολόγων Ελλάδος. Η κυρία Καλλιόπη Προκοπάκη, Ψυχίατρος Παιδιών και Εφήβων.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Έναν φορέα πρότεινε το Κ.Κ.Ε., την Ομοσπονδία Γυναικών Ελλάδος.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Δεν πρότεινε μόνο έναν φορέα, συμφώνησε και με τους υπόλοιπους που είχαν προταθεί.

**ΔΙΑΜΑΝΤΩ ΜΑΝΩΛΑΚΟΥ:** Έναν πρότεινε, την Ο.Γ.Ε.. Σας παρακαλώ, μπορεί να συμπεριληφθεί.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Πριν τοποθετηθείτε όλοι σας, θα δώσω τον λόγο σε όποιον το θέλει. Πάμε να δούμε συγκεκριμένα πράγματα που έχει να αντιμετωπίσει η Επιτροπή. Απλώς για να τα λάβετε υπόψιν σας, τις δυσκολίες που έχει το Προεδρείο, στο να φτιάξει έναν κατάλογο, όσο γίνεται πιο αντιπροσωπευτικό, των προτάσεων. Θα σας πω λίγο τη φιλοσοφία που επικράτησε, στη δικιά μου την πρόταση και μετά να μπορέσετε και εσείς να τοποθετηθείτε.

Στην Επιτροπή, όπως γνωρίζετε καλά, έχουμε κοινή συνεδρίαση δύο Διαρκών Επιτροπών, της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, της Διαρκούς Επιτροπής Κοινωνικών Υποθέσεων και της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου. Είναι τρεις Επιτροπές εκ των οποίων οι διαρκείς είναι δύο, όμως.

Κύριε Αποστολάκη, γνωρίζετε καλά και νομικός είστε και το άρθρο 38 του Κανονισμού που λέει το εξής ότι όταν έχουμε κοινή συνεδρίαση δύο Διαρκών Επιτροπών, όπως εν προκειμένω, ο μέγιστος αριθμός φορέων που μπορούμε να καλέσουμε είναι 10 για κάθε επιτροπή, ο μέγιστος. Άρα, 10, στην προκειμένη περίπτωση και άλλοι 10, 20 συνολικά. Οι προτάσεις που κατατέθηκαν στο Προεδρείο είναι 41 ξεχωριστές προτάσεις. Βέβαια, κάποιες προτάσεις της Κυβερνητικής πλειοψηφίας είναι κοινές προτάσεις και με πολλά άλλα Κόμματα και αν θέλετε, θα μιλήσω και αναλυτικά για να καταλάβει καλύτερα το κάθε μέλος της Επιτροπής.

Επίσης, ο Κανονισμός, στο άρθρο 38 λέει ότι από αυτούς τους 20 φορείς, το ένα τρίτο, υποχρεωτικά θα πρέπει να προέρχεται από τις προτάσεις της Μειοψηφίας. Αυτό στους 20 φορείς μας κάνει περίπου 7 φορείς για τις προτάσεις της Μειοψηφίας. Εγώ, λοιπόν, στην πρόταση που κατέθεσα, μίλησα για τις 12 προτάσεις φορέων της Πλειοψηφίας και 8 προτάσεις φορέων από τη Μειοψηφία. Άρα, σεβαστήκαμε το ένα τρίτο που απαιτεί το άρθρο 38 του Κανονισμού.

Επίσης, όμως, να πω ότι αυτές οι 12 προτάσεις της Πλειοψηφίας είναι και προτάσεις του ΣΥΡΙΖΑ - οι 5 από τις 12- και προτάσεις του ΠΑΣΟΚ - οι 6 από τις 12- και προτάσεις του ΚΚΕ.

**ΔΙΑΜΑΝΤΩ ΜΑΝΩΛΑΚΟΥ:** *(ομιλεί εκτός μικροφώνου)* Μία, κύριε Πρόεδρε, μόνο μία.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Πολύ ωραία, προχωράμε. Από την ΕΛΛΗΝΙΚΗ ΛΥΣΗ προτάθηκε η Πανελλήνια Ένωση Φίλων Πολυτέκνων. Βάζουμε την Ανώτατη Συνομοσπονδία Πολυτέκνων Ελλάδος, που πρότειναν οι ΣΠΑΡΤΙΑΤΕΣ και η ΝΙΚΗ και την Ένωση Αστικολόγων. Δηλαδή, είναι και οι δύο ξεχωριστές προτάσεις. Έκανε συν 4 επιπλέον οι ΣΠΑΡΤΙΑΤΕΣ - σεβόμαστε και παίρνουμε 2 και από τους ΣΠΑΡΤΙΑΤΕΣ. Από τη ΝΙΚΗ, κάνουμε δεκτό την Ανώτατη Συνομοσπονδία Πολυτέκνων και την κυρία Καλλιόπη Προκοπάκη. Και από την ΠΛΕΥΣΗ ΕΛΕΥΘΕΡΙΑΣ είναι 6 ή 7 προτάσεις της Πλειοψηφίας, που τις αποδεχθήκατε και εσείς.

Άρα, λοιπόν, φρονώ ότι η πρόταση που έχω καταθέσει είναι όσο το δυνατόν αντιπροσωπευτικότερη και έχει σεβαστεί απολύτως, στα πλαίσια τα συγκεκριμένα - δεν μπορούμε να καλέσουμε περισσότερους από 20 - τις προτάσεις κυρίως της Μειοψηφίας. Αυτά είχα να πω να δώσω τον λόγο στην κυρία Ακρίτα, να ξεκινήσουμε με τη σειρά.

Ναι, κύριε Ξανθόπουλε, θέλετε τον λόγο. Πέστε μου.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μια διευκρινιστική ερώτηση. Εκφωνήσατε το όνομα της κυρίας Προκοπάκη, ενώ είναι γνωστό ότι καλούμε φορείς. Τι εστί «κυρία Προκοπάκη»; Ποιον εκπροσωπεί;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Ξανθόπουλε, στο άρθρο 38 του Κανονισμού, εκτός από εκπροσώπους φορέων – λέει εκεί προς το τέλος το άρθρο - και κάθε πρόσωπο, που δεν είναι εκπρόσωπος φορέα, που μπορεί να βοηθήσει στο έργο της Επιτροπής. Η κυρία Προκοπάκη είναι ψυχίατρος παιδιών και εφήβων.

**ΘΕΟΦΙΛΟΣ ΞΑΝΘΟΠΟΥΛΟΣ:** Ένας ιδιώτης, δηλαδή, μια καθηγήτρια; Δεν έχω αντίρρηση, αλλά θέλω να καταλάβω, γιατί είναι καινοφανές να καλείται ένα πρόσωπο, με τα ατομικά του χαρακτηριστικά. Δηλαδή, μεθαύριο, στην Επιτροπή μας, που θα κάνουμε τους Ποινικού Κώδικες, να καλέσουμε τον κύριο Ξανθόπουλο δικηγόρο Δράμας. Έτσι το εισπράττω εγώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Ξανθόπουλε, πάντως, έχει δικαίωμα. Καταγράφεται η άποψή σας. Θα το δούμε στην πορεία.

Κυρία Ακρίτα, παρακαλώ.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Η πρώτη μου απορία ήταν αυτή και με κάλυψε ο κύριος Ξανθόπουλος.

Η δεύτερη είναι η εξής. Ο επιστημονικός φορέας ORLANDO είναι μέσα στη λίστα σας; Γιατί, συγγνώμη, δεν το άκουσα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Όχι.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Ωραία. Λοιπόν αυτός, επειδή έχουμε καλέσει ένα σωρό ψυχιατρικές Ενώσεις, είναι ο μόνος εν Ελλάδι επιστημονικός φορέας που ασχολείται εξειδικευμένα με την ψυχική υγεία των ΛΟΑΤΚΙ+ ατόμων. Δεν είναι τυχαίο ότι -νομίζω και η Νέα Αριστερά - και κάποιοι ακόμα το έχουν ζητήσει. Δεν μπορούμε να το κάνουμε αυτό. Δεν μπορούμε να κάνουμε μια διαβούλευση και να μην έχουμε τους μοναδικούς ανθρώπους, οι οποίοι ασχολούνται εξειδικευμένα με το αντικείμενο. Θερμή παράκληση να το προσθέσουμε.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Χρηστίδη, θέλετε το λόγο; Παρακαλώ.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Συνηγορώ σε αυτό που είπε η κυρία Ακρίτα, γύρω από τους ΟΡΛΑΝΤΟ.

Και, επίσης, θέλω να προσθέσω και την Ελληνική Ένωση για τα Δικαιώματα του Ανθρώπου και του Πολίτη, που έχουν και επίσης μία πολύ μεγάλη ερευνητική και επιστημονική κατάρτιση και νομίζω ότι έχει σημασία. Ειδικά από την ώρα που, με βάση τις προτάσεις που άκουσα προηγουμένως, υπάρχουν και η Ένωση Ψυχολόγων και η Ένωση Παιδοψυχολόγων και νομίζω των Ψυχιάτρων.

Άρα, θα μπορούσε, ενδεχομένως, η κυρία που προτάθηκε να εκπροσωπηθεί από κάποιον από τους άλλους 3 φορείς ψυχολόγων και ψυχιάτρων της χώρας.

Ευχαριστώ.

**ΧΡΗΣΤΟΣ-ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Πρόεδρε, συγγνώμη, μπορώ να έχω τον λόγο;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Παρακαλώ.

**ΧΡΗΣΤΟΣ-ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αν έχουμε τη δυνατότητα για ακόμα 2 φορείς, πέραν των 20, να βάλουμε την πρόταση του ΚΚΕ; Και νομίζω ότι συμφωνώ πως υπάρχουν τουλάχιστον 3 φορείς που ασχολούνται με θέματα ψυχικής υγείας και εκπροσωπούν το σύνολο της επιστημονικής κοινότητας. Θα μπορούσαν να καλυφθούν, με τις παρεμβάσεις τους, οι ανάγκες για αυτήν την ενότητα και από κει και πέρα να δούμε αν υπάρχουν κάποιες άλλες προτάσεις. Δεν έχω θέμα να μπει η ΟΡΛΑΝΤΟ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Υπουργέ, διευκολύνατε η αλήθεια είναι με τη παρέμβασή σας και το Προεδρείο για να καταλήξει σε μια τελική πρόταση. Κυρία Μανωλάκου, εσείς επιμένετε;

**ΔΙΑΜΑΝΤΩ ΜΑΝΩΛΑΚΟΥ:** Βεβαίως. Μια πρόταση κάνουμε και μας αγνοείτε. Έλεος πια. Η Ομοσπονδία Γυναικών Ελλάδας, εκπροσωπεί πάνω από 110 Συλλόγους σε όλη την Ελλάδα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):**Αν σας αγνοούσα, δεν θα σας έδινα το λόγο και δεν θα το συζητούσα. Σας παρακαλώ. Εγώ είμαι δίκαιος με όλους σας.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Στηρίζουμε τη πρόταση της κυρίας Μανωλάκου. Είναι αναγκαίο. Δεν υπάρχουν γυναίκες άλλες εκπρόσωποι, μάλλον Ομοσπονδία Γυναικών, αλλά, υπάρχουν 4 παρεμφερείς τουλάχιστον σύλλογοι με ίδια ονομασία. Rainbow, Ουράνιο Τόξο, Λοάτκι που σίγουρα θα προσφέρουν την ίδια απάντηση. Ας περικοπούν σε δυο αυτά που ζητάει η κυρία Μανωλάκου ή κάποιος άλλος. Δεν θέλουμε να τους φιμώσουμε, αλλά είναι οκτώ. Είναι πολλοί.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ποιοι λέτε ότι είναι το ίδιο;

**ΙΩΑΝΝΗΣ ΚΟΝΤΗΣ:** Το rainbow με το Λοάτκι, με την πολύχρωμη οικογένεια το ίδιο είναι.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):**Μάλιστα. Τον λόγο έχει ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Πρόεδρε, αντιλαμβάνεστε, ότι έχετε εξευτελίσει τελείως έξω κάθε εκκλησιαστικό νομικό πρόσωπο και κυρίως την εκκλησία της Ελλάδος. Θα σας διευκολύνω εγώ. Παραιτούμαι από την κυρία Προκοπάκη, που είναι μια επιστημονική και καλέστε την Ιερά Σύνοδο και αν δεν θέλετε την Ιερά Σύνοδο, καλέστε αριστερό φιλόσοφο, τον κ. Στέλιο Ράμφο.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Και εγώ θα συμφωνήσω. Θα πρέπει να κληθεί έστω ένας εκκλησιαστικός φορέας. Έχουμε καλέσει 4 - 5 φορείς Λοάτκι και όχι την εκκλησία. Πρέπει να κληθεί.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):**Άρα, λοιπόν, να προσθέσουμε τους δύο αυτούς φορείς και να καταλήξουμε στους 22. Να πω κάτι και για την εκκλησία, γιατί θέλω να το δηλώσω, αυτό που λέτε ότι υπάρχει η πρόταση να καλέσουμε την Ιερά Σύνοδο και τη Μοναστική Κοινότητα του Αγίου Όρους. Εγώ, θέλω να πω ότι την Ορθοδοξία στην Ελλάδα την εκφράζει, θεωρώ, μόνο η Εκκλησία της Ελλάδος, η Εκκλησία της Κρήτης και οι Ιερές Μητροπόλεις της Δωδεκανήσου. Το Άγιο Όρος είναι Μοναστική Κοινότητα και όχι Εκκλησία.

Επίσης, σε σχέση με την Ιερά Σύνοδο και την Εκκλησία θέλω να πω, ότι, όλοι έχουν τοποθετηθεί δημόσια για το συγκεκριμένο νομοσχέδιο και μάλιστα, χθες το πρωί στις εκκλησίες της χώρας, κατά τη διάρκεια της κυριακάτικης λειτουργίας, διαβάστηκε εγκύκλιος της Ιεράς Συνόδου, με την οποία εκφράζεται η αντίθεση της εκκλησίας στο νομοσχέδιο για το γάμο των ομόφυλων ζευγαριών, καθώς και στο ζήτημα της τεκνοθεσίας από τα ομόφυλα ζευγάρια.

Επίσης, σημαντικό είναι ότι έχει αποσταλεί σε όλους τους βουλευτές επιστολή από την Ιερά Σύνοδο, με τις απόψεις της εκκλησίας για το υπό εξέταση νομοσχέδιο. Συνεπώς, σε όλους εμάς τους βουλευτές είναι απολύτως γνωστές οι θέσεις της Ιεράς Συνόδου. Κύριε Παπαδόπουλε, γνωρίζουμε τις θέσεις της εκκλησίας, έχει αποσταλεί και προσωπική επιστολή στον καθέναν από εμάς.

Άρα, λοιπόν, το να κάνουμε συνεδρίαση και να κληθεί η εκκλησία την οποία προφανώς - να το πω και αυτό - σεβόμαστε απόλυτα και σεβόμαστε επίσης, απόλυτα το κατοχυρωμένο δικαίωμα της να εκφράζεται ελεύθερα και να υπερασπίζεται τις θέσεις της. Άρα, θεωρώ, ότι δεν έχει κάτι περισσότερο να προσθέσει.

Τον λόγο έχει ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Συγχωρείστε με, κύριε Πρόεδρε, αλλά το επιχείρημά σας δεν είναι σωστό, επειδή η εκκλησία εκφράστηκε. Έχουν εκφραστεί και όλα τα άλλα τα πολύχρωμα «Rainbow» που άκουσα επί ημέρες στην τηλεόραση, την έχουν κατακυριεύσει. Όλοι έχουν ακουστεί.

Κύριε Πρόεδρε, είναι άλλη η ακρόαση εδώ, άλλα επιχειρήματα, άλλο.

Την φοβόμαστε την εκκλησία κύριε Πρόεδρε;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Εγώ στην τηλεόραση δεν τους έχω ακούσει και κάποιοι….

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Την φοβόμαστε την εκκλησία κύριε Πρόεδρε;

Η Νέα Δημοκρατία......

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Δεν φοβόμαστε απολύτως τίποτα, τη σεβόμαστε.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** …απορρίπτει την εκκλησία;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Την εκκλησία τη σεβόμαστε.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Καλέστε την εκκλησία αν τη σέβεστε και να ακούσετε τη γνώμη της. Αφήστε τα……. και καλέστε την Εκκλησία της Ελλάδος.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Την εκκλησία τη σεβόμαστε απόλυτα και δεν φοβόμαστε κανέναν.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Καλέστε την Εκκλησία της Ελλάδος.

Ορίστε;

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Δεν σεβόμαστε την εκκλησία; (ομιλεί εκτός μικροφώνου).

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Καλέστε την Εκκλησία, να το αποδείξουμε εμπράκτως αυτό.

**ΓΙΩΡΓΟΣ ΣΤΑΜΑΤΗΣ:** Μου επιτρέπετε λίγο;

Ακούστε με λίγο, συγνώμη και στο παρελθόν…

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Σταμάτη, να μην ξεκινήσουμε διάλογο. Επαναλαμβάνω, να μην ξεκινήσουμε διάλογο.

Καταλήγουμε στις 22 προτάσεις, κύριε Μπιμπίλα….

*(φασαρία στην Αίθουσα)*

Κύριε Πλεύρη, σας παρακαλώ πολύ, σας παρακαλώ πολύ βοηθήστε την πρόοδο της συνεδρίασης.

Καταλήγουμε, λοιπόν, στους 22 φορείς που ανέγνωσα, τους 20 συν τους δύο μετά τις παρεμβάσεις των συναδέλφων και προχωράμε με τον κύριο Γαυγιωτάκη από την Κ.Ο. «ΣΠΑΡΤΙΑΤΕΣ» για τη δική του εισήγηση.

**ΔΙΑΜΑΝΤΩ ΜΑΝΩΛΑΚΟΥ:** Ποιους 2 έχετε προσθέσει, κύριε Πρόεδρε; (ομιλεί εκτός μικροφώνου).

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ορίστε;

Προσθέσαμε την Ομοσπονδία που προτείνατε εσείς, κυρία Μανωλάκου των γυναικών και το Orlando.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, στη θέση της κυρίας Προκοπάκη που παραιτήθηκα, ποιόν βάλατε;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κρατήσαμε την κυρία Προκοπάκη, δεν το αλλάξαμε.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, δεν θέλουμε την κυρία Προκοπάκη και αφού δεν θέλετε κανέναν εκκλησιαστικό, καλέστε την Ένωση Δικαστών και Εισαγγελέων, που και αυτοί είναι εξίσου αντίθετοι. Καλέστε την Ένωση Δικαστών και Εισαγγελέων, την κυρία Στενιώτη**,** την Πρόεδρο. Γιατί δεν καλείτε; Θα ήταν το καλύτερο να καλέσουν την Πρόεδρο, δεν θέλουμε την κυρία Προκοπάκη, που είναι επιστήμονας. Κάλεσε τον κ. Ράμφο;

Σας έδωσα και άλλη λύση.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε συνάδελφε, η Επιτροπή έχει αποφασίσει στη βάση των προτάσεων που έχουν γίνει και διεξοδικά, αναλύθηκε και συζητήθηκε. Σας ευχαριστώ πολύ.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, παραιτήθηκα εγώ από την κυρία Προκοπάκη.

Γιατί; Γιατί δεν μου δίνετε απάντηση;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Αποστολάκη, διευκολύνετε την κουβέντα. Είχατε ζητήσει την κυρία Προκοπάκη και την κάναμε αποδεκτή, παρόλο ότι υπήρχε αντίρρηση από άλλα Κόμματα. Τώρα, δεν μπορούμε να παίζουμε στην Επιτροπή και να αλλάζουμε όταν είμαστε στο σημείο της ψήφισης; Σας παρακαλώ πολύ;

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Αλλάξαμε, γιατί είδαμε ότι είχατε την πρόθεση.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Σας παρακαλώ πολύ.

Τον λόγο έχει ο κύριος Γαυγιωτάκης.

**ΜΙΧΑΗΛ ΓΑΥΓΙΩΤΑΚΗΣ:** Κύριε Πρόεδρε, κυρίες και κύριοι συνάδελφοι, σήμερα ακούσαμε εδώ, για τους θεσμούς. Προς έκπληξη, άκουσα ότι ο θεσμός του γάμου, δεν υφίσταται ως θεσμός.

Η κοινωνία μας θεμελιώνεται από δυο θεσμούς, του γάμου και της απορρέουσας από αυτόν, της οικογένειας.

Τα τελευταία χρόνια, αυτοί οι θεσμοί, βάλλονται. Βάλλονται, εν ονόματι, του δήθεν πολιτισμού και της προόδου. Αυτοί που βάλλουν εναντίον τους, θεωρούν ότι οι θεσμοί αυτοί είναι παρωχημένοι και αντιμάχονται την πρόοδο.

Προοδευτικός, είναι εκείνος που αποδέχεται, όσα ανυψώνουν τον άνθρωπο ως αξία.

Οι θεσμοί του γάμου και της οικογένειας, καταξιώνουν τον άνθρωπο ως αξία.

Η σύζευξη μεταξύ άνδρα και γυναίκα, δηλαδή διαφορετικού φύλου, αποτελεί την αναγκαία προϋπόθεση για την τέλεση έγκυρου γάμου.

Γάμος μεταξύ προσώπων του αυτού φύλου, είναι κατά την ελληνική έννομη τάξη, τη νομολογία και την επιστήμη, ανυπόστατος.

Η διαφορετικότητα του φύλου αποτελεί βασική προϋπόθεση τελέσεως γάμου και προκύπτει με σαφήνεια τόσο και από το άρθρο 12 της Ευρωπαϊκής συμβάσεως δικαιωμάτων του ανθρώπου την ΕΣΔΑ, όσο και από το άρθρο 23 παράγραφος 2 του Διεθνούς Συμφώνου για τα ατομικά και πολιτικά δικαιώματα του ΟΗΕ που κυρώθηκε φυσικά από τη Βουλή το 1997. Ο ρόλος των θεσμών οικογένειας και γάμου μέσα στην κοινωνία στέκει σήμερα εμπόδιο στα ισοπεδωτικά σχέδια των οργάνων της παγκοσμιοποίησης και του διεθνισμού.

Τα τελευταία χρόνια, συγκεκριμένα τα τελευταία δέκα χρόνια.

Το 2001 επί ΠΑΣΟΚ, καταργήθηκε το θρήσκευμα από τις ταυτότητες επειδή ήταν προσωπικό δεδομένο. Σήμερα τι έχουμε; Νέες ταυτότητες που έχουν βάλει μέσα σε ένα σωρό προσωπικά δεδομένα. Το θρήσκευμα ενόχλησε.

Το 2014 επί συγκυβέρνησης Νέας Δημοκρατίας – ΠΑΣΟΚ, καθιερώθηκε η αποτέφρωση των νεκρών. Το 2017 επί Σύριζα, επετράπη η ονοματοδοσία τέκνων άνευ βάπτισης.

Το 2018 επί Σύριζα, επιδιώχθηκαν ο διαχωρισμός Εκκλησίας - Κράτους και η κατάργηση της διδασκαλίας των θρησκευτικών και της προσευχής.

Το 2019 καταργήθηκε η βλασφημία των Θείων ως ποινικό αδίκημα με νόμο της Νέας Δημοκρατίας. Την ίδια χρονιά, με τροποποίηση του Κοινού Ποινικού Δικαίου, καταργήθηκε η παροχή δυνατότητας παροχής θρησκευτικού όρκου στις ανακριτικές πράξεις, όπως οι μαρτυρικές καταθέσεις.

Το 2020, η Νέα Δημοκρατία ενοχοποίησε τη Θεία Κοινωνία για τον κορωνοϊό, άλλαξε την ώρα της Αναστάσεως από τα μεσάνυχτα στις 9 το βράδυ, απαγόρευσε θρησκευτικές τελετές, όπως οι λιτανείες και τα Θεοφάνια. Την ίδια ώρα δίνονταν προκλητικές άδειες για πορείες στο Πολυτεχνείο, στο Σύνταγμα και τις λεγόμενες παρελάσεις υπερηφάνειας.

Σήμερα φτάσαμε στο γάμο των ομοφυλοφίλων. Αύριο επίκειται η Αναθεώρηση του Συντάγματος όπου θα τεθεί στο στόχαστρο το άρθρο 3 περί επικρατούσας θρησκείας και αυτό που άφησε ο Σύριζα φυσικά το 2018 για το διαχωρισμό Κράτους – Εκκλησίας. Θα έρθει και σύντομα.

Η παραδοσιακή οικογένεια είναι ο τελικός στόχος. Και δυστυχώς, όχι μόνο η οικογένεια, αλλά και ο χριστιανισμός και η ορθοδοξία. Ο χριστιανισμός είναι επικίνδυνος. Ο διάβολος στο λιβάνι του καπιταλισμού και της απληστίας. Διότι ο χριστιανισμός έχει στο επίκεντρο τον άνθρωπο και όχι το άτομο. Διότι έχει στο επίκεντρο την κοινωνία και όχι την επιθυμία και τα γούστα. Διότι έχει στο επίκεντρο άυλες αξίες και όχι ευρώ και δολάρια. Διότι έχει στο επίκεντρό του την παράδοση, τη συντήρηση και την αναπαραγωγή του έθνους και όχι στη διάλυση, το δικαιωματισμό και το μοντερνισμό.

Εμείς οι Σπαρτιάτες, δεν δεχόμαστε το γάμο ως δικαίωμα, ούτε την τεκνοθεσία από ομόφυλα ζευγάρια. Για εμάς είναι θεσμός, τον προστατεύει το Σύνταγμα επειδή συντηρεί, αναπαράγει και προάγει το έθνος. Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Μπάρκας Κωνσταντίνος.

**ΚΩΝΣΤΑΝΤΙΝΟΣ ΜΠΑΡΚΑΣ:** Σήμερα, όντως, θα περίμενε κανείς να είναι μια μέρα «Συνταγματικής - χαράς», θα χαρακτήριζα, γιατί συζητάμε ένα σχέδιο νόμου, μια πρόταση της Κυβέρνησης, η οποία επί της ουσίας αυτό που κάνει είναι, αυτό που όλοι μας έχουμε υποχρέωση να κάνουμε, δηλαδή, να είμαστε ίδιοι, ίσοι απέναντι στο νόμο.

Το Σύνταγμα της χώρας στο οποίο ορκιζόμαστε την ημέρα της ορκωμοσίας μας στην Βουλή, λέει ότι θα πρέπει να υπερασπιζόμαστε τα δικαιώματα, έστω και του ενός, ο οποίος βρίσκεται στο περιθώριο, στη σκιά, στο σκοτάδι.

Άρα, είναι πάρα πολύ σημαντικό να ξεκινήσω από εκεί. Είναι πάρα πολύ ιδιαίτερο και σημαντικό το γεγονός ότι νομοθετούμε για την υπεράσπιση των δικαιωμάτων κάποιων ανθρώπων όπου επί χρόνια βρισκόντουσαν στις σκιές και ζούσαν στις σκιές και ερωτευόντουσαν στις σκιές και κάνανε οικογένειες στις σκιές.

Επιτρέψτε μου, να πω ότι το νομοσχέδιο το εισάγει στην Ελληνική Βουλή, ο κ. Μητσοτάκης. Ο κ. Σκέρτσος είναι ο Υπουργός, ο οποίος θα έλεγε κανείς είναι η φωνή του Κυριάκου Μητσοτάκη στην Ελληνική Βουλή. Δηλαδή, καλύπτει τον Κυριάκο Μητσοτάκη και την «παρουσία» του στην Ελληνική Βουλή. Να πω εδώ, για τους γνωρίζοντες νομικά, ότι ο επισπεύδων Υπουργός, κανονικά θα έπρεπε να είναι ο κ. Φλωρίδης, διότι έχουμε αλλαγή του Αστικού Κώδικα του Οικογενειακού Δικαίου.

Άρα, ο κ. Φλωρίδης, θα έπρεπε, τουλάχιστον, εγώ λέω, να επισπεύδουν, κανονικά - νομικά, αλλά να είναι εδώ και να εξηγήσει στην Εθνική Αντιπροσωπεία ποιες αλλαγές θα επιφέρει το εν λόγω νομοσχέδιο. Όχι, ότι ο κ. Σκέρτσος, δεν μπορεί να το κάνει, γιατί δεν είναι νομικός. Γιατί και εγώ, κύριε Υπουργέ, δεν είμαι νομικός, αλλά λόγο του ότι η σύζυγος είναι νομικός και με βάζει. Θέλω να πω ότι ο κ. Φλωρίδης είναι το επισπεύδων Υπουργείο, άρα, θα έπρεπε να είναι εδώ. Ο κ. Φλωρίδης, το μόνο που κάνει το τελευταίο διάστημα είναι, να κάνει κουτσομπολιό, γράφει στο «Twitter» διάφορα πράγματα. Δεν ασχολείται με τα νομοσχέδια τα οποία έρχονται στην αρμόδια Επιτροπή και δεν τοποθετείται μάλιστα, για τα νομοσχέδια αυτά.

Ένας άλλος Υπουργός, βέβαια, ο οποίος εκπροσωπεί τον Έλληνα Πρωθυπουργό στην Ελληνική Βουλή, ο κ. Βορίδης, είπε ότι το νομοσχέδιο αυτό είναι αντισυνταγματικό, κινείται στα όρια της αντισυνταγματικότητας. Δυστυχώς, δίνει επιχειρήματα στις ακραίες φωνές, οι οποίες ακούστηκαν και σήμερα εδώ, να καταθέτουν προτάσεις αντισυνταγματικότητας, που είμαι βέβαιος, πλέον, ότι θα κατατεθούν την ημέρα που θα εισαχθεί το νομοσχέδιο στην Ολομέλεια της Βουλής, κύριε Σκέρτσο, ακριβώς, πατώντας σε αυτά που λέει ο κ. Βορίδης.

Είναι απορίας άξιο, τι γίνεται εδώ;

Συζητάμε, αλήθεια, επί τη βάσει ενός αντισυνταγματικού νομοσχεδίου που λέει ο κ. Βορίδης;

Δεν συζητάω για την πρόταση του κ. Μητσοτάκη να βγουν από την Ολομέλεια αυτοί που διαφωνούνε, δεν λέω αυτό μιλάω, για την αναφορά του κ. Βορίδη. Υπάρχει πολύ σοβαρό πρόβλημα. Νομίζω, κύριε Υπουργέ, για να υπερασπιστούμε όλοι το χαρακτήρα του νομοσχεδίου, που επί της αρχής σας λέω, ότι εγώ θα το ψηφίσω και θα το στηρίξω και γι’ αυτό και ζήτησα να μιλήσω. Είμαι από αυτούς που τον στηρίζουν το τελευταίο διάστημα στο δημόσιο διάλογο που έχει ανοίξει και τον στηρίζω πάρα πολύ, θα πω και τους λόγους, αλλά υπάρχει σοβαρός κίνδυνος. Η κυρία Συρεγγέλα, από τα 15 λεπτά που τους δόθηκαν μίλησε 9. Καταλαβαίνω ότι και αυτή έχει μία δυσκολία, υπερασπίζεται, μεν, ως Εισηγήτρια το νομοσχέδιο, έχει, όμως και τις βολές της Κοινοβουλευτικής Ομάδας, η οποία, μάλλον, δεν έχει σύσσωμη τη στήριξή της. Εγώ, χαίρομαι που ανέλαβαν αυτήν την πρωτοβουλία. Κάτι που φαίνεται ότι καμιά 40αριά 50αριά βουλευτές, θα απέχουν από τη διαδικασία.

Άρα, δεν είναι το σύνολο των Βουλευτών της Κοινοβουλευτικής σας Ομάδας, που σας στηρίζει. Και, μάλιστα, στη μικρή σας τοποθέτηση, κατά την άποψή μου, για ένα πολύ σημαντικό νομοσχέδιο κάνατε συγκεκριμένη αναφορά σε κάτι που ψευδώς χρησιμοποιείτε, σύμφωνα με τον Αστικό Κώδικα της χώρας, ότι δεν θα πειράξετε την παρένθετη μητρότητα - αυτό είπατε, θα πάρω και τα πρακτικά μετά, για να το διαβάσω συγκεκριμένα - και ότι προστατεύετε το δικαίωμα στην τεκνοθεσία. Το άκουσα δε και από τον Υφυπουργό Ψηφιακής Διακυβέρνησης, τον κ. Κυρανάκη, ο οποίος, κατά τα άλλα, είναι και των καινούργιων συστημάτων, ο οποίος είναι νομικός, έχει τελειώσει νομική, ο οποίος, προφανώς, για να δικαιολογήσει τη θετική του ψήφο στο ακροατήριο το οποίο απευθύνεται, λέει ότι εγώ είμαι υπέρ του γάμου, αλλά είμαι εναντίον της τεκνοθεσίας. Ας πει ο κ. Πλεύρης, ο οποίος, γνωρίζει, κατά τα άλλα, καλά νομικά, ότι γάμος ίσον τεκνοθεσία. Άρα, όποια άλλη δημόσια αναφορά και αν κάνετε εσείς οι Βουλευτές, οι Υφυπουργοί, τέλος πάντων, της κυβέρνησης είναι ψέματα για να καλύψετε το δικό σας ακροατήριο. Σωστά, κύριε Πλεύρη; Σωστά.

Η παρένθετη μητρότητα είναι ένας απόλυτα αλτρουιστικός νόμος και είναι αλτρουιστικός ο νόμος και για τις δύο πλευρές, οι οποίες συμμετέχουν στην ιατρικώς υποβοηθούμενη αναπαραγωγή. Η παρένθετη μητρότητα καλύπτεται από τον όρο «ιατρικώς υποβοηθούμενη αναπαραγωγή». Είναι αλτρουισμός και για το ζευγάρι που απευθύνεται και κάνω συγκεκριμένη αναφορά, δεν λέω ομοφυλόφιλο ή ετεροφυλόφιλο, στη δυνατότητά του να κάνει χρήση του νόμου αυτού, αλλά και στη φέρουσα μήτρα, η οποία αποδέχεται να κάνει την παρένθετη κύηση, γιατί έτσι είναι ο όρος. Το λέω αυτό, γιατί ,κύριε Πλεύρη, πρέπει, επίσης, να πείτε ότι ο νόμος της παρένθετης μητρότητας καλύπτει όλες τις απολήξεις, οι οποίες, δεν ισχύουν για τη συζήτηση που κάναμε τόση ώρα εδώ. Δηλαδή, την τελική απόφαση για το αν θα ισχύσει αυτή η ιατρικώς υποβοηθούμενη αναπαραγωγή την παίρνει δικαστής, ο οποίος διαβάζει τον ιατρικό φάκελο, ο οποίος κατατίθεται στον αρμόδιο δικαστή και παίρνει την απόφαση, αν μπορούν οι αιτούντες να κάνουν παρένθετη κύηση ή όχι. Άρα, ό,τι συζητάμε εδώ πέρα είναι πραγματικά άσχετο, είναι στη σφαίρα της φαντασίας.

Επιτέλους, επιτρέψτε και στα ετεροφυλόφιλα, αφού σας αρέσει ο όρος, ζευγάρια, γιατί δεν σας αρέσει ο όρος «ομοφυλόφιλα», να κάνουν χρήση του νόμου αυτού, τα οποία, δεν μπορούν να γίνουν γονείς και διεκδικούν να γίνουν. Ο λόγος για τον οποίον δεν μπορούν να γίνουν γονείς είναι ένα ιατρικό ζήτημα, το οποίο, δεν αφορά τη γονιμοποίηση του ωαρίου, αλλά αφορά κάποιο άλλο γυναικολογικό πρόβλημα.

Επιτρέψτε, λοιπόν, στα ετεροφυλόφιλα ζευγάρια να γίνουν γονείς, εκτός και αν οικειοποιείστε το επιχείρημα κάποιων συλλόγων γυναικών, που είναι, γενικώς, εναντίον της παρένθετης μητρότητας.

Το άλλο δε, επιχείρημα που ακούω, ότι θα γίνεται επί πληρωμή η τεκνοθεσία, ότι το σώμα της γυναίκας θα χρησιμοποιηθεί ως εργαλείο, ότι πληρώνουμε κ.λπ.. Υπό την έννοια αυτή, θα πρέπει να νομοθετήσουμε, κύριε Πλεύρη και για τις μεταμοσχεύσεις. Να απαγορεύσουμε τις μεταμοσχεύσεις. Γιατί; Γιατί και εκεί υπάρχει δίκτυο. Άρα, δεν πρέπει να γίνονται μεταμοσχεύσεις. Άρα, οι άνθρωποι, οι οποίοι και εκεί αλτρουιστικά φέρονται, όταν ένας γονέας δίνει τα όργανα του παιδιού του για μεταμόσχευση σε κάποιον που έχει ανάγκη είναι αλτρουισμός, δείχνει αλτρουισμό, δείχνει ανθρωπιά. Είμαστε άνθρωποι, ανθρώπινους φερόμαστε απέναντι στους ανθρώπους αυτού του κόσμου.

Άρα, εφόσον υπάρχουν δίκτυα, να καταργήσουμε και τη δυνατότητα μεταμοσχεύσεων, πράγμα που εγώ όχι απλά είμαι εναντίον, αλλά πράγματι θεωρώ ότι πρέπει να σοβαρευτούμε.

Κοιτάξτε, έχω εδώ το 12σελιδο της απόφασης της Κεντρικής Επιτροπής του ΚΚΕ. Το διάβασα, λέει; Θα μπορεί να χρησιμοποιηθεί στις προθήκες της ΝΙΚΗΣ, των ΣΠΑΡΤΙΑΤΩΝ ως κείμενο αναφοράς, του Σαμαρά, του Βορίδη στις προθήκες, στα έγγραφα τους, να κατατεθεί, διότι ακούμε, πραγματικά, αντιεπιστημονικά, δεν θέλω να χρησιμοποιήσω τον όρο, αλλά είναι κρίμα, είναι κρίμα, για ένα τέτοιο κόμμα πώς κατάντησε έτσι. Και για να χρησιμοποιήσω και τα λεγόμενα του αρχηγού σας, βρήκατε πολλά φυντάνια και καταφέρατε και βγάλατε αυτό το κείμενο. Σε 12 σελίδες καταφέρατε να ανατρέψετε την επιστήμη, τον ανθρωπισμό, την αριστερά. Χαίρομαι, χαίρεστε που κάνουν αναφορά στο κείμενό σας η ΝΙΚΗ, οι ΣΠΑΡΤΙΑΤΕΣ, ο κύριος Βορίδης, ο κύριος Σαμαράς, όλοι αυτοί οι οποίοι αντιτίθενται σε ένα πραγματικά ανθρώπινο νομοσχέδιο που έρχεται να ισορροπήσει τα δικαιώματα των ανθρώπων στη χώρα αυτή. Πραγματικά είναι ιδιαίτερη ντροπή να υπάρχουν τέτοια κείμενα.

Σας μιλάει, για να ολοκληρώσω και με αυτό, και σας μιλάει ένας άνθρωπος που κατά τα άλλα είναι πολύ συντηρητικός. Αν «googlαρετε» τώρα, λίγο, αν κάνετε google τώρα, θα δείτε ότι είμαι παντρεμένος με παπά και με κουμπάρο σε εκκλησία, παρουσία μητροπολίτη, με ένα παραδοσιακό γάμο. Καταφέραμε με την σύζυγο μου, και βάζω ένα προσωπικό, να έρθουμε εις γάμου κοινωνία, όπως εσείς του ΚΚΕ και όλοι οι υπόλοιποι φαντάζεστε. Έλα, όμως, που είχαμε αδυναμία τεκνοποίησης. Είχαμε την αγάπη, αλλά είχαμε την αδυναμία τεκνοποίησης. Και δεν οφειλόταν στη γυναίκα το πρόβλημα αυτό, αλλά στον σύζυγο, στον υποφαινόμενο και απευθυνθήκαμε σε ιατρικώς υποβοηθούμενη αναπαραγωγή. Και επειδή δεν υπήρχε η δυνατότητα, λόγω του δικού μου προβλήματος, της ιατρικώς υποβοηθούμενης αναπαραγωγής, που τελικά πέτυχε, είχαμε σκεφτεί να απευθυνθούμε και σε τράπεζα σπέρματος, που υπάρχει μικρή πιθανότητα.

Μην κρύβεστε πίσω από το δάχτυλό σας. Μην κρύβεστε πίσω από το δάχτυλό σας. Είναι γυναίκες, είναι ζευγάρια, είναι άνθρωποι που θέλουν να γίνουν γονείς, έχουν την ανάγκη να νιώσουν γονείς. Μην κρύβεστε πίσω από συντηρητισμούς, από επαρχιωτισμούς, από πράγματα τα οποία δεν έχουν καμία αναφορά. Καθίσατε και γράψατε 12 σελίδες, η Κεντρική Επιτροπή, για να γράψετε αυτά τα πράγματα που τα χρησιμοποιεί ο Βορίδης ως επιχειρήματα; Ευχαριστώ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε πολύ.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Κύριε Πρόεδρε, κατηγορήθηκα εγώ γιατί μίλησα λιγότερο του χρόνου μου, αλλά να κρατάμε και το χρόνο όσον αφορά να μην προσπερνάμε. Δηλαδή, ο κύριος Μπάρκας μίλησε πάρα πολύ. Δηλαδή, είμασταν 12 λεπτά, έτσι.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρία Συρεγγέλα, η επάρκεια των λεγομένων του κάθε, κύριε Κουκουλόπουλε, αν μου επιτρέπετε, αν μου επιτρέπετε, κύριε Πλεύρη. Κυρία Συρεγγέλα, η επάρκεια των λεγομένων κάθε εισηγητή δεν κρίνεται από το χρόνο. Κρίνεται από την ποιότητα των όσων λέει. Εντάξει; Άρα μπορεί να μιλάει κάποιος 30 λεπτά και να μην λέει τίποτα. Θέλετε κάτι, κύριε Πλεύρη;

**ΑΘΑΝΑΣΙΟΣ ΠΛΕΥΡΗΣ:** Μόνο για την παρένθετη, γιατί νόμιζα ότι υπήρξε μια παρεξήγηση των πραγμάτων που ειπώθηκε και επειδή είχα εισηγηθεί τον νόμο, θέλω δύο λεπτά μόνο για την παρένθετη.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Στο τέλος, στο τέλος. Να ολοκληρώσουμε. Ήδη βλέπετε ότι ξεκινήσαμε στις 13.00’. Ήδη έχουμε υπερβεί κατά πολύ το χρόνο που διατίθεται και από τον Κανονισμό. Να ολοκληρώσουμε το γύρο των ομιλητών με τον κύριο Κωνσταντίνο Φλώρο, τον ανεξάρτητο βουλευτή. Στη συνέχεια θα δώσω, για ένα λεπτό, τον λόγο σε εσάς κύριε Πλεύρη και μετά να περάσουμε στον κύριο Υπουργό, ο οποίος νομίζω ότι έχει αρκετά πράγματα να απαντήσει σε ότι τέθηκε.

Παρακαλώ, κύριε Φλώρο, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε. Κύριε Μπάρκα, χωρίς συκώτι ένας άνθρωπος μπορεί να ζήσει ή με δυσκολία μάλλον αν λείπει ένα κομμάτι από το ήπαρ του, αλλά χωρίς παιδί μπορεί επίσης να ζήσει, χωρίς συκώτι δεν ζει. Το ότι δεν έχετε ηθικούς και ιδεολογικούς φραγμούς σε αυτό το νομοσχέδιο, όπως είπε η κυρία Ακρίτα, προϋποθέτει αρχικά να έχετε κάποιες σταθερές αξίες, πιστεύω και αρχές ως άνθρωποι. Κυρία Ακρίτα, θέσατε και το θέμα της υιοθεσίας του παιδιού σας. Δεν θέλετε να επεκταθούμε σε αυτό.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Φλώρο, δεν απευθυνόμαστε σε συναδέλφους βουλευτές ποτέ. Απευθυνόμαστε προς τη Βουλή.

**ΚΩΝΣΤΑΝΤΙΝΟΣ ΦΛΩΡΟΣ:** Επί του νομοσχεδίου, ο κ. Κασσελάκης, ο ίδιος ο Πρόεδρος του ΣΥΡΙΖΑ, ανέδειξε πρόβλημα στην υπόθεση της υιοθεσίας και ζήτησε να υιοθετήσει δύο αγόρια, αν δεν κάνουμε λάθος. Αυτό ήταν στις πρώτες του δηλώσεις και είπε συγκεκριμένα ότι δεν μπορεί να μεγαλώσει κορίτσια, γιατί δεν ξέρει πώς να τα μεγαλώσει. Αυτά είναι κάποια προβλήματα που έρχονται από αυτό το νομοσχέδιο.

Τα προβλήματα υιοθεσίας από τα ετερόφυλα ζευγάρια έχουν λυθεί και φέρνουμε στο νομοσχέδιο αυτό για υιοθεσία από ομόφυλα; Όχι. Τις μονογονεϊκές οικογένειες, άκουσα και τον κ. Χρηστίδη πριν να το λέει, θα τις στηρίξετε καθόλου; Ποιος θα τις προστατεύσει αυτές τις οικογένειες; Δεν θα έπρεπε να ασχοληθούμε πρωτίστως με αυτές; Και φέρνουμε κατευθείαν στα ομόφυλα. Ακούσαμε πώς θα έρθουν και φορείς 12 ΛΟΑΤΚΙ.

Παρατηρώ επίσης κάτι πολύ ενδιαφέρον ότι το ΠΑ.ΣΟ.Κ. δεν έθεσε θέμα κομματικής πειθαρχίας και το ίδιο βλέπω ότι μάλλον γίνεται και στον ΣΥΡΙΖΑ, καθώς αποχώρησαν από εκεί δύο μουσουλμάνοι βουλευτές. Αυτούς θα τους ακούσουμε καθόλου τι έχουν να πουν πάνω σε αυτό το νομοσχέδιο ή μόνο στην Ολομέλεια; Θα είχε πολύ μεγάλο ενδιαφέρον να ακούσουμε τις απόψεις τους. Ακούσαμε και ένα πάρα πολύ κακό επιχείρημα ότι οι ομοφυλόφιλοι πληρώνετε τους ίδιους φόρους. Αρχικά δεν μπορώ να καταλάβω από πότε η σεξουαλικότητα αποτελεί τεκμήριο φορολογικό. Δηλαδή, αν κάποιος είναι ομοφυλόφιλος αλλάζει κάτι στη φορολογία του; Γιατί το ακούσαμε και αυτό. Και να θυμίσουμε επίσης πως και οι παιδόφιλοι πληρώνουν τους ίδιους φόρους. Ήταν πάρα πολύ κακό επιχείρημα.

Εδώ, λοιπόν, τι έχουμε με αυτό το νομοσχέδιο; Μάλλον ρυθμίζουμε κάποια δικαιώματα της μειοψηφίας.

**ΓΕΩΡΓΙΟΣ ΣΤΑΜΑΤΗΣ:** Επειδή προφανώς αναφέρεστε σε εμένα, οι παιδόφιλοι πάνε στη φυλακή. Αυτή είναι η διαφορά. Και ισόβια.

**ΚΩΝΣΤΑΝΤΙΝΟΣ ΦΛΩΡΟΣ:** Γιατί νομίζετε ότι αναφέρθηκα εγώ σε εσάς;

Άρθρο 6 και 7 στο νομοσχέδιο, αναφέρει συγκεκριμένα σε περίπτωση απόκτησης κοινού παιδιού από ομόφυλους συζύγους, πώς το αποκτά το κοινό παιδί; Πάλι μέσω διαδικασίας σπερματοζωαρίου και ωαρίου, δηλαδή άντρα και γυναίκα. Και φτάνουμε σε ένα σημείο λέμε τώρα κοινό παιδί, κοινό τέκνο, διάβασα μέσα στο νομοσχέδιο. Το παιδί τι είναι; Είναι χωράφι, είναι κάποιο κτήμα, είναι προϊόν σε ράφι; Συγχαρητήρια λοιπόν, γιατί μέσα από αυτό το νομοσχέδιο δυστυχώς, τα παιδιά καθίστανται πλέον ως ένα προϊόν εκμετάλλευσης και εμπορικών συναλλαγών και τις μητέρες τις κάνετε εμπορικές μηχανές αναπαραγωγής. Ένα παιδί έχει ανάγκη τη μητέρα του, τον πατέρα του και κανένας δεν μπορεί να αντικαταστήσει ή να τροποποιήσει αυτές τις έννοιες και φυσικές ανάγκες. Τα φύλα, λοιπόν, καθορίζονται από τα γονίδια. Είναι μόνο δύο και κάθε αποκλίνουσα γονιδιακή έκφραση αποτελεί εξαίρεση και όχι κανόνα της φύσης και πρέπει να αντιμετωπίζεται με τον τρόπο που ορίζεται από την επιστημονική σκέψη και τη φιλοσοφική αντίληψη. Δεν μπορεί το παρά φύση να θεσπιστεί ως φυσιολογικό. Το δικαίωμα σε οτιδήποτε και οποιουδήποτε καθορίζεται με μέτρο τα δικαιώματα των άλλων ανθρώπων και κοινωνικών ομάδων και δεν πρέπει να προκαλούν διαταραχές του κοινωνικού ιστού, κάτι που η πολιτεία οφείλει επίσης να σέβεται και να προστατεύει. Ένα παιδί, λοιπόν, που κυοφορείται πρέπει να έχει το αναφαίρετο δικαίωμα να γαλουχείται από τη βιολογική του μητέρα και όχι από οποιονδήποτε άλλο.

Επίσης, ως βάση της ψυχανάλυσης, που τονίζει ουσιαστικά τη σημασία των δύο ρόλων, ο Φρόιντ επικεντρώνεται στην επίδραση των γονέων στην ψυχολογική ανάπτυξη του ατόμου και η θεωρία του υποστηρίζει ότι η σχέση με τη μητέρα και τον πατέρα παίζει καθοριστικό ρόλο στην προσωπικότητα και τη συμπεριφορά. Το παρόν, λοιπόν, νομοσχέδιο έρχεται σε πλήρη αντίθεση και με το άρθρο 21 του Συντάγματος που αναφέρει ρητώς πως η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα, αναφέρει τη μητρότητα, γιατί είναι πολύ συγκεκριμένος ο ρόλος της μητέρας και κανείς δεν μπορεί να τον αντικαταστήσει αυτόν, και η παιδική ηλικία τελούν υπό την προστασία του κράτους. Αυτό έρχεται σε πλήρη αντίθεση με το τωρινό νομοσχέδιο.

Τέλος, κάτι ακόμα γενικότερο. Εντυπωσιάζει αρνητικά ο ακραία αυταρχικός οργουελικής συμπεριφοράς χαρακτήρας αυτής της πλατφόρμας δικαιωμάτων και ακύρωσης στο σύνολό της, αλλά ο πρωταγωνισμός της μισαλλοδοξίας και τα χαρακτηριστικά επιβολής ενιαίας σκέψης. Είναι, λοιπόν, αναγκαία η αντίθεση μας σε αυτό το κύμα παραπληροφόρησης και επιβολής. Είναι θέμα υπεράσπισης της αξιοπρέπειάς μας, της κοινωνικής συνοχής και της διανοητικότητας και πνευματικότητας, που ταλαιπωρούνται αφάνταστα από τους σύγχρονους ιεροεξεταστές της πολιτικής ορθότητας. Είναι θέμα διαφύλαξης του τρίπτυχου, που πρέπει να στηρίζεται μια οικογένεια και δεν είναι άλλο από πατρίδα, θρησκεία, οικογένεια. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Τον λόγο έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ**: Εδώ πέρα γίνεται μια παρεξήγηση με την παρένθετη μητέρα και μου κάνει εντύπωση με το ΣΥΡΙΖΑ. Κυρία Ακρίτα, όταν ήρθε το νομοσχέδιο το 2022 που αύξανε τα όρια ηλικίας στις γυναίκες, με τελείως αντίθετη επιχειρηματολογία καταψήφισε ο ΣΥΡΙΖΑ την αύξηση ορίων ηλικίας, ώστε να μπορούν να έχουν υποβοηθούμενη αναπαραγωγή οι γυναίκες. Αυτό ψηφίσατε. Θέλω να πω, επειδή εδώ πέρα έγινε μια σύνδεση του δικαιώματος της παρένθετης μητέρας και κατά πόσο αυτό αποτελεί θέμα ισότητας, ότι η βασική αρχή της ιατρικώς υποβοηθούμενης αναπαραγωγής σε όλα τα βιοηθικά κείμενα παγκοσμίως έχει να κάνει με την ιατρική αδυναμία. Αυτό είναι το κριτήριο. Δηλαδή, αν αύριο το πρωί μια γυναίκα ετερόφυλη θελήσει να κάνει ένα παιδί, αλλά δεν θέλει να σταματήσει τη δουλειά της, εάν δεν έχει ιατρικό πρόβλημα δεν θα της δοθεί η δυνατότητα να πάει σε παρένθετη. Άρα, μη μπερδεύουμε θέμα δικαιωμάτων στο κομμάτι του σεξουαλικού προσανατολισμού στην ιατρικώς υποβοηθούμενη αναπαραγωγή. Το κεντρικό σημείο που θα κρατήσει όλα τα βιοηθικά κείμενα, είναι ότι χρησιμοποιείται μόνο για ιατρικούς λόγους. Άρα, εάν ο άνδρας έχει πρόβλημα στο σπέρμα, μπορεί να κάνει χρήση. Αν η γυναίκα έχει πρόβλημα στα ωάρια μπορεί να κάνει χρήση. Αν η γυναίκα έχει πρόβλημα στη μήτρα, μπορεί να κάνει χρήση της παρένθετης μητέρας. Δεν τίθεται θέμα ισορροπίας δικαιωμάτων, όπως ειπώθηκε.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Τον λόγο έχει ο κ. Σκέρτσος.

**ΧΡΗΣΤΟΣ – ΓΕΩΡΓΙΟΣ ΣΚΕΡΤΣΟΣ(Υπουργός Επικρατείας)**: Αξιότιμε κύριε Πρόεδρε, αξιότιμες κυρίες και αξιότιμοι κύριοι Βουλευτές, άκουσα με μεγάλο ενδιαφέρον αυτή την πολύωρη πρώτη συζήτηση επί της αρχής για το νομοσχέδιο, το οποίο εισαγάγει η Κυβέρνηση στην Βουλή.

Θα ήθελα ξεκινώντας να θέσω ως μία αρχή ως προς τη συζήτηση που θα κάνουμε και θα ακολουθήσει τις επόμενες ημέρες, να γίνει αυτή η συζήτηση με όσο το δυνατόν πιο ειρηνικούς όρους, όχι πολεμικούς όρους, διότι αυτή η συζήτηση γίνεται εντός της Βουλής, εντός του ναού της δημοκρατίας, του διαλόγου, αφορά την κοινωνία, μπορεί να μην αφορά άμεσα την πλειοψηφία της κοινωνίας, όμως όλοι μας γνωρίζουμε συνανθρώπους μας, συμπολίτες, φίλους που έχουν αυτό τον σεξουαλικό προσανατολισμό. Επομένως, ακόμη και όσοι έχουν αντίθετη άποψη, θα ήθελα να την αρθρώσουν με επιχειρήματα, χωρίς χαρακτηρισμούς, χωρίς απαξίωση, με σεβασμό, χωρίς κακοποιητικό λόγο. Διότι δυστυχώς, τους προηγούμενους μήνες, έχουμε ακούσει άσχημα πράγματα να λέγονται για ανθρώπους, για παιδιά, τα οποία μπορεί να στιγματίσουν ανθρώπινες ψυχές και να βρωμίσουν ανθρώπινα συναισθήματα. Ας είμαστε πιο προσεκτικοί επομένως, για τον λόγο που εκπέμπει αυτή η Βουλή προς τα έξω, προς την κοινωνία. Δεν πρέπει να ξεχνάμε ότι η Βουλή αυτή στηρίζει, υποστηρίζει ένα Σύνταγμα, το οποίο είναι δημοκρατικό και φιλελεύθερο. Επομένως, ο ρόλος όλων μας εδώ μέσα είναι με κάθε μία από τις νομοθετικές παρεμβάσεις που έρχονται, να βελτιώνουμε έστω και λίγο τη ζωή των ανθρώπων, να την κάνουμε καλύτερη, να την κάνουμε ευκολότερη, να διευρύνουμε δικαιώματα, ελευθερίες, να υπηρετούμε την ισότητα, να υπηρετούμε τη δικαιοσύνη και νομίζω, ότι αυτό κάνει αυτό το νομοσχέδιο. Πρέπει να υπηρετούμε όλους τους πολίτες, χωρίς διακρίσεις και διαχωρισμούς λόγω φύλου, λόγω εθνικότητας, λόγω σωματικής κατάστασης, λόγω πεποιθήσεων, λόγω θρησκευμάτων ή λόγω σεξουαλικού προσανατολισμού.

Αυτός είναι ο ρόλος της φιλελεύθερης δημοκρατίας. Όλοι οι βουλευτές έχουν εκλεγεί πάνω σε αυτές τις αρχές του Συντάγματος. Επομένως, ας μην πηγαίνουμε κόντρα σε καταστατικές αρχές του Συντάγματος που όλοι πιστεύουμε και όλοι υπηρετούμε. Επίσης, δεν πρέπει να ξεχνάμε ότι η Ελλάδα είναι ένα από τα παλαιότερα μέλη της Ευρωπαϊκής Ένωσης. Υπάρχουν Συνθήκες Ευρωπαϊκές, υπάρχουν άρθρα που προστατεύουν την ισότητα, την ισονομία, την ισοπολιτεία, που προστατεύουν την οικογένεια, που προστατεύουν τα παιδιά και αν κάποιος θεωρεί εδώ μέσα ότι η Ελλάδα δεν πρέπει να συμμορφωθεί με αυτές τις αρχές που θέτει η Ευρωπαϊκή Ένωση, η Ευρωπαϊκή Νομοθεσία και η Ευρωπαϊκή Νομολογία των ευρωπαϊκών δικαστηρίων, τότε θέτει αμφισβήτηση ως προς τη θέση και τον ρόλο της Ελλάδας, ως κράτος μέλος της ευρωπαϊκής οικογένειας.

Αυτό που κάνει το παρόν νομοσχέδιο, το οποίο εισήχθη σήμερα στις αρμόδιες Επιτροπές της Βουλής και εφόσον υπερψηφιστεί την επόμενη εβδομάδα, είναι ότι θα επεκτείνει τη δυνατότητα σύναψης πολιτικού γάμου και σε πρόσωπα του ιδίου φύλου και θα εξασφαλίσει ταυτόχρονα, πέρα από την ισονομία με τα ετερόφυλα ζευγάρια και τη νομική προστασία των παιδιών τους. Μιλάμε για πολιτικό γάμο. Δεν μιλάμε για θρησκευτικό γάμο και ο πολιτικός γάμος είναι μια αστική σύμβαση, στην οποία δεν χωρούν και δεν επιτρέπονται διακρίσεις λόγω σεξουαλικού προσανατολισμού. Αυτή είναι η βάση πάνω στην οποία έχουν νομοθετήσει και έχουν κατοχυρώσει τα δικαιώματα αυτά τα 15 κράτη μέλη της Ευρωπαϊκής Ένωσης, η πλειονότητα δηλαδή, των μελών της Ευρωπαϊκής Ένωσης, 20 χώρες της Ευρώπης, 36 χώρες του κόσμου. Και αυτό έχει συμβεί εδώ και τουλάχιστον δύο δεκαετίες. Δεν έχω δει κανένα Ευρωπαϊκό Σύνταγμα ή καμία ευρωπαϊκή έννομη τάξη να πλήττεται από αυτήν την κατοχύρωση αυτών των δικαιωμάτων. Δεν έχω δει επίσης καμία κοινωνία ευρωπαϊκή ή δυτική να καταρρέει ή να αποδιαρθρώνεται επειδή αυτά τα δικαιώματα έχουν κατοχυρωθεί για τους πολίτες τους.

Η Κυβέρνησή μας επομένως δεν ανακαλύπτει τον τροχό. Δεν επιχειρεί να βάλει ή να επιβάλει κάποιο νέο πρότυπο οργάνωσης της οικογενειακής ζωής, παρά ρυθμίζει μια υφιστάμενη κοινωνική πραγματικότητα, η οποία επαναλαμβάνω έχει ήδη κατοχυρωθεί στην πλειονότητα των χωρών των κρατών μελών της Ευρωπαϊκής Ένωσης. Για την ακρίβεια δεν κάναμε τίποτα λιγότερο ή περισσότερο από αυτό το οποίο έχει ήδη συμβεί σε όλες τις δυτικοευρωπαϊκές χώρες. Δεν αφαιρούμε και δεν επηρεάζουμε τα δικαιώματα των πολλών. Δεν στερούμε τίποτα από την πλειοψηφία. Αυτό το οποίο κάνουμε είναι ότι αναγνωρίζουμε δικαιώματα για τους λίγους, μεριμνώντας, όπως οφείλουμε, για την προστασία των παιδιών σε οικογένειες που έχει διαμορφώσει η ίδια η ζωή.

Μπορεί κάποια κόμματα να διαφωνούν και να θεωρούν ότι υπερασπίζονται έτσι τις ιδέες τους, εμείς όμως θεωρούμε ότι με τη νομοθεσία αυτή υπηρετούμε τις ανάγκες και τα προβλήματα των ανθρώπων. Και αυτή είναι η αποστολή αυτής της Κυβέρνησης, η οποία είναι και βαθιά φιλελεύθερη, αλλά και πάρα πολύ κοντά στους ανθρώπους και στις ανάγκες τους. Παιδιά που μεγαλώνουν σήμερα με δύο γονείς του ίδιου φύλου, δεν αναγνωρίζονται από το Σύμφωνο Συμβίωσης και αυτό πρέπει να το γνωρίζουν οι βουλευτές. Γιατί επικαλούνται και λένε κάποιοι ότι θα μπορούσαν τα θέματα αυτά να ρυθμιστούν εντός του συμφώνου συμβίωσης. Δεν ρυθμίστηκαν όταν έπρεπε, κυρία Ακρίτα, το 2015 από την Κυβέρνηση ΣΥΡΙΖΑ - ΑΝΕΛ εντός του συμφώνου συμβίωσης. Είναι μια εκκρεμότητα. Και δεν μπορούν και να ρυθμιστούν εντός του συμφώνου συμβίωσης, διότι αυτό θα αποτελούσε μία νέα διάκριση. Θα είχαμε δηλαδή ένα παράλληλο οικογενειακό δίκαιο για τα ομόφυλα ζευγάρια και τα παιδιά τους. Ενώ αυτό το οποίο λέμε είναι ότι η δική μας βούληση, η δική μας προτεραιότητα είναι να αρθούν διακρίσεις, όχι να δημιουργηθούν νέες διακρίσεις και να λέμε ότι έχουμε τον πολιτικό γάμο για τα ετερόφυλα ζευγάρια και το σύμφωνο συμβίωσης με τα ίδια ακριβώς δικαιώματα για τα ομόφυλα ζευγάρια.

Είναι σημαντικό να λυθούν τα προβλήματα αυτά, διότι τα παιδιά αυτά σήμερα υπάρχουν. Μπορεί κάποιοι να κάνουν ότι δεν τα βλέπουν. Δεν νομίζω ότι έτσι υπηρετούν τα συμφέροντα των παιδιών, αλλά υπάρχουν τα παιδιά αυτά και έχουν δημιουργηθεί τόσο εντός της Ελλάδας όσο και εκτός της Ελλάδας. Και η ελληνική πολιτεία σήμερα τα θεωρεί αόρατα. Δεν τα κατοχυρώνει πολιτειακά, νομικά και δεν δίνει τη δυνατότητα στον μη βιολογικό γονέα να τρέξει κοντά τους όταν τον χρειάζονται. Όταν θα τον χρειαστούν στο σχολείο, όταν θα τον χρειαστούν στο νοσοκομείο, όταν και αν παρ’ ελπίδα φύγει ένας από τους δύο γονείς, δεν έχουν τα δικαιώματα με τα άλλα παιδιά. Επομένως, επαναλαμβάνω πως ναι, αναγνωρίζουμε και επεκτείνουμε το δικαίωμα στον πολιτικό γάμο και ταυτόχρονα ρυθμίζουμε και προστατεύουμε τα δικαιώματα παιδιών, τα οποία υπάρχουν σήμερα εντός ομόφυλων οικογενειών.

Πέραν από τη ρητή πρόβλεψη, ότι ο γάμος συνάπτεται μεταξύ δύο προσώπων διαφορετικού ή ιδίου φύλου δεν επιφέρουμε καμία άλλη ουσιώδη παρέμβαση στον Αστικό Κώδικα. Επαναλαμβάνω μιλάμε φυσικά για πολιτικό γάμο και όχι για θρησκευτικό. Εμείς σεβόμαστε στην πράξη και όχι στα λόγια τη συνταγματικά κατοχυρωμένη ελευθερία των εκκλησιών και των θρησκειών να ρυθμίσουν τα του οίκου τους. Δεν θα πούμε εμείς σε καμία θρησκεία, σε καμία εκκλησία τι θα κάνει, σε σχέση με θεολογικά ζητήματα. Αυτό το λέει το Σύνταγμά μας και το Σύνταγμά μας δεν μπορούμε να το εφαρμόσουμε ή να το υπακούμε a la carte.

Επομένως, μιλάμε για πολιτικό γάμο και αυτή είναι η δουλειά της συντεταγμένης πολιτείας, να ρυθμίζει τα ζητήματα που αφορούν στενά τις συνταγματικά κατοχυρωμένες δικές της αρμοδιότητες.

Δεν αλλάζουμε τίποτα ως προς τις διατάξεις για την υιοθεσία, που θυμίζω ότι επιτρέπεται στη χώρα μας από το 1946 σε μία μόνη γυναίκα ή σε έναν μόνο άνδρα, ανεξαρτήτως σεξουαλικού προσανατολισμού. Και προφανώς αυτό γίνεται μέσα από μια πολύ εκτενή, ενδεχομένως και βαριά θα τη χαρακτήριζαν κάποιοι, αλλά αναγκαία για την προστασία των δικαιωμάτων του παιδιού, διαδικασία ελέγχου της καταλληλότητας των γονιών είτε είναι δύο γονείς ετερόφυλοι, είτε είναι ένας μονογονέας άνδρας ή γυναίκα, για να μπορούν να αναλάβουν την τύχη αυτού του παιδιού. Αυτά ακριβώς τα ίδια δικαιώματα επεκτείνονται και στα ομόφυλα ζευγάρια πάντα μέσα από τις ίδιες διαδικασίες που διέπουν και τον έλεγχο καταλληλότητας των ετερόφυλων γονιών σήμερα.

Δεν τροποποιείται, επίσης, καθόλου, γιατί άκουσα ότι έγινε πολύ μεγάλη συζήτηση για την ιατρικώς υποβοηθούμενη αναπαραγωγή, δεν τροποποιείται καθόλου και δεν ακουμπάμε το πλαίσιο που διέπει αυτή τη διαδικασία και το οποίο έχει θεσπιστεί από το 2002. Αν θέλετε, κατά τη γνώμη μου συνιστά μια νέα διάκριση το γεγονός ότι έχουμε θυμηθεί να ασχοληθούμε τόσο πολύ με την ιατρικώς υποβοηθούμενη αναπαραγωγή τώρα που γίνεται η συζήτηση για αυτό το θέμα. Επαναλαμβάνω, δεν ακουμπάμε και δεν αλλάζουμε τίποτα σε σχέση με το καθεστώς αυτό, το καθεστώς αυτό αφορά γυναίκες εντός γάμου ή εκτός γάμου, που αποδεδειγμένα με ιατρική επιβεβαίωση δεν μπορούν να τεκνοποιήσουν και δίνεται με δικαστική απόφαση.

Δεν αντικαθίστανται επίσης νομικοί όροι, όπως είναι η μητρότητα, η μητέρα, ο πατέρας, ούτε και επουδενί εισάγονται νέοι όροι, όπως έχει γίνει συζήτηση για τον γονέα 1 ή τον γονέα 2. Το νομοσχέδιο και η Κυβέρνηση δεν παρεμβαίνουν νομικά στην ανθρώπινη βιολογία, ούτε και λέμε ότι έχουμε σκοπό να ασχοληθούμε με τα φύλα, τα φύλα είναι δύο.

Επιπλέον, με στόχο τη νομοθετική διασφάλιση των δικαιωμάτων δύο ομόφυλων συζύγων και των παιδιών που έχουν δημιουργηθεί στο εξωτερικό, το σχέδιο νόμου προβλέπει τη νομική αναγνώριση τόσο του γάμου, όσο και της σχέσης με τον γονέα ή τους γονείς του στην Ελλάδα, εφόσον αυτή προκύπτει από επίσημα δημόσια έγγραφα ή δικαστικές αποφάσεις. Θα ήταν άλλωστε παράλογο να παντρεύεσαι ή να γίνεσαι γονιός στο εξωτερικό, εκτός συνόρων, και να χάνεις αυτή σου την ιδιότητα όταν περνάς τα ελληνικά σύνορα, γονείς είμαστε παντού.

Επίσης, δίνουμε τη δυνατότητα μετατροπής ενός συμφώνου συμβίωσης, το οποίο έχει συναφθεί στη χώρα μας σε πολιτικό γάμο, να μπορούν να μετατρέψουν οι σύζυγοι του συμφώνου συμβίωσης αυτήν τη σύνδεση, αυτήν την ένωση, σε πολιτικό γάμο, εφόσον το επιθυμούν.

Οι διατάξεις αυτές εκπληρώνουν την υποχρέωση και τις υποχρεώσεις της χώρας μας που απορρέουν τόσο από το Ελληνικό Σύνταγμα, το Χάρτη Θεμελιωδών Δικαιωμάτων της Ευρωπαϊκής Ένωσης και την Ευρωπαϊκή Σύμβαση Δικαιωμάτων Του Ανθρώπου. Όλες οι συζητήσεις ή οι ενστάσεις περί συνταγματικότητας ή αντισυνταγματικότητας του νόμου θα κριθούν από την αρμόδια Επιτροπή της Βουλής, υπάρχουν άλλοι νομίζω πολύ καταλληλότεροι ημών, εφόσον δεν είμαστε συνταγματολόγοι και νομικοί, να κάνουμε συνταγματική ανάλυση.

Όλα τα παραπάνω προφανώς δεν θίγουν σε τίποτα την κλασική, την πυρηνική μορφή της οικογένειας, αυτή είναι και θα παραμείνει η κυρίαρχη, όμως η πυρηνική οικογένεια δεν είναι η μοναδική μορφή οικογένειες, που χρήζει προστασίας και εδώ πρέπει να είμαστε επίσης πολύ προσεκτικοί στον δημόσιο λόγο μας, διότι όταν αναφερόμαστε αποκλειστικά στην πυρηνική οικογένεια προσβάλλουμε τη μονογονεϊκή οικογένεια, προσβάλλουμε τον παππού και τη γιαγιά που μπορεί να κρατάνε ένα παιδί και να έχουν αναλάβει την ανάπτυξή του και τη φροντίδα τους. Η ελληνική πολιτεία με τον ίδιο τρόπο που φροντίζει την πυρηνική οικογένεια έχει δεσμευτεί και φροντίζει, παρέχει προστασία και στις μονογονεϊκές οικογένειες και το Ελληνικό Σύνταγμα πουθενά δεν ορίζει τι σημαίνει οικογένεια, να είμαστε προσεκτικοί επομένως σ’ αυτό.

Η οικογένεια στηρίζεται σε βαθείς δεσμούς αγάπης, συναισθημάτων, με ειλικρίνεια και ταυτόχρονα σταθερότητας και προστασίας των παιδιών και ειδικά των ανήλικων μελών.

Άκουσα και μου έκανε εντύπωση, κάποιες αναφορές, ειδικά από τα Κόμματα τα οποία διαφωνούν, σε κάποιες επιστημονικές μελέτες, ωστόσο δεν άκουσα καμία πρόταση για φορείς επιστημονικούς από τα Κόμματα αυτά, αντιθέτως καλούν διάφορους άλλους φορείς, που δεν έχουν όμως επιστημονική γνώση, έρευνα, κατάρτιση, για να τοποθετηθούν στα θέματα αυτά. Εμείς αντιθέτως, έχουμε καλέσει - και έγινε αποδεκτό από το Προεδρείο - τουλάχιστον τρεις ή τέσσερις επιστημονικούς φορείς. Δεν υπάρχει διεθνώς καμία, μα καμία, σοβαρή μελέτη η οποία να τεκμηριώνει, ότι υπάρχει κάποια σημαντική διαφοροποίηση στην ψυχοκοινωνική ακαδημαϊκή ή σεξουαλική ανάπτυξη των παιδιών που μεγαλώνουν εντός ομόφυλων ζευγαριών. Αυτή η Κυβέρνηση, ακριβώς επειδή ενδιαφέρεται για το συμφέρον και την προστασία των παιδιών, δεν θα έκανε ποτέ κάτι το οποίο θα ήταν ενάντια σε αυτό το συμφέρον και παρακαλώ, όταν επικαλείστε επιστημονικές έρευνες ή μελέτες, να τις φέρετε και να τις καταθέσετε για να τις μελετήσουμε, διότι εμείς θα φέρουμε και τους φορείς, αλλά και όλες τις μελέτες που τεκμηριώνουν ότι δεν υπάρχει καμία επίπτωση στα παιδιά αυτά.

Το νομοσχέδιο ρυθμίζοντας με προσοχή αυτές τις περιπτώσεις, βάζει τέλος στο σημερινό παράδοξο, τα μέλη μιας οικογένειας που ζει και αναγνωρίζεται στο εξωτερικό, μόλις έρχονται στην Ελλάδα, να θεωρούνται άτομα άγνωστα ή «νομικά αόρατα» μεταξύ τους, όπως επίσης και στο παράδοξο και άδικο τελείως, σε ορισμένες περιπτώσεις να μην μπορούν παιδιά Ελλήνων να λάβουν την ελληνική ιθαγένεια. Αυτό για μένα δεν είναι πατριωτικό, ούτε εθνικό, ελληνόπουλα να γεννιούνται στο εξωτερικό και να μη μπορούν να πολιτογραφηθούν ως Έλληνες. Επομένως και εδώ ας σκεφτούμε λίγο καλύτερα, ποιους υπηρετεί το εθνικό πατριωτικό συμφέρον, με αυτή την πρωτοβουλία.

Επίσης, γίνονται οι αναγκαίες παρεμβάσεις για ίση πρόσβαση σε δικαιώματα της εργατικής και της φορολογικής νομοθεσίας, ενισχύεται η προστασία από διακρίσεις, επεκτείνεται η αρχή της ίσης μεταχείρισης και στους τομείς της κοινωνικής προστασίας, της εκπαίδευσης, της πρόσβασης στην παροχή υπηρεσιών. Εφόσον υπάρχει η επέκταση του δικαιώματος στον πολιτικό γάμο και σε ομόφυλα ζευγάρια, εννοείται ότι θα απορρέουν και όλα τα υπόλοιπα δικαιώματα υπέρ αυτών των ανθρώπων.

Γιατί τώρα; Γιατί ακούω και αυτή την κριτική. Πολλοί αναρωτιούνται και λένε: «Δεν έχουν άλλα προβλήματα, οι Έλληνες πολίτες, αυτό προέχει;» Η απάντηση, νομίζω ότι πρέπει να είμαι ειλικρινής. Δεν είναι η σημαντικότερη προτεραιότητα για την ελληνική κοινωνία αυτή τη στιγμή, υπάρχουν όντως και σοβαρότερα προβλήματα για την πλειοψηφία, όμως οι φιλελεύθερες Δημοκρατίες, δεν μπορούν να νομοθετούν μόνο με βάση το τι ζητάει μια πλειοψηφία, ακριβώς επειδή είναι φιλελεύθερες, οφείλουν να μεριμνούν και για τα συμφέροντα των μειοψηφιών. Αυτός είναι ο πυρήνας της Δημοκρατίας που πιστεύει στον φιλελευθερισμό. Η πολιτική και οι πολιτικοί, από πλευράς δικαίου, ηθικοπολιτικά και ανθρώπινα, έχουμε την υποχρέωση να εργαζόμαστε ταυτόχρονα για όλους τους πολίτες - και για τους πολλούς και για τους λίγους - και αυτή η Κυβέρνηση, αν μη τι άλλο, δείχνει ότι με τις πολλές πρωτοβουλίες που αναλαμβάνει, με τη νομοθεσία η οποία εισάγεται στη Βουλή με μεγάλη πυκνότητα, φροντίζουμε για όλους. Με την ίδια λογική δεν θα έπρεπε, για παράδειγμα, να ασχολούμαστε με άλλες μειοψηφικές ομάδες της κοινωνίας, αλλά έχουμε μια στρατηγική και έχουμε αναλάβει πολλές νομοθετικές πρωτοβουλίες για τα άτομα με αναπηρία, έχουμε αναλάβει πρωτοβουλίες για τις κακοποιημένες γυναίκες, μας ενδιαφέρει πάρα πολύ να ενισχύσουμε την συνοχή και να μειώσουμε τις ενδοπεριφερειακές και τις διαπεριφερειακές ανισότητες, να μην αισθάνονται οι άνθρωποι οι οποίοι ζουν εκτός των αστικών κέντρων ότι είναι παραμελημένοι. Με τη λογική της πλειοψηφίας, δεν θα πρέπει να μας ενδιαφέρουν όλες αυτές οι ομάδες και όλες αυτές οι πολιτικές, όμως μας ενδιαφέρουν και μπορούμε ταυτόχρονα να φροντίζουμε και για την οικονομική ευρωστία συνολικά της κοινωνίας, αλλά και για την κατοχύρωση βασικών ατομικών δικαιωμάτων και ελευθεριών μειοψηφιών.

Η φροντίδα για τις μειοψηφίες δείχνει και αποδεικνύει την υπεροχή, την δημοκρατικότητα, τον πολιτισμό των σύγχρονων φιλελεύθερων Δημοκρατιών και η Ελλάδα, περήφανα συγκαταλέγεται σε αυτές τις Δημοκρατίες και εκεί θέλει να ανήκει. Η Δημοκρατία δημιουργήθηκε για να «τείνει το χέρι» της ασφάλειας, της ελευθερίας, της δικαιοσύνης, της ισότητας, σε όλους τους πολίτες, όχι να τους γυρνάει την πλάτη, όχι να τους «κουνάει το δάχτυλο» ότι είναι πολίτες μιας άλλης κατηγορίας, όχι. Τα δικαιώματα αυτά είναι πανανθρώπινα, είναι ατομικά θεμελιώδη δικαιώματα και τα ατομικά δικαιώματα προέχουν έναντι οποιουδήποτε άλλου δικαιώματος. Με την ίδια λογική, μετά τον Δεύτερο Παγκόσμιο Πόλεμο, θα έπρεπε να περιμένουμε πρώτα να έρθει η οικονομική ανασύνταξη της χώρας και μετά να αναγνωρίσουμε και να αποδώσουμε το δικαίωμα του εκλέγειν στις γυναίκες. Γιατί τότε δεν ακολουθήθηκαν τα ίδια επιχειρήματα; Ας είμαστε, επομένως, λίγο πιο προσεκτικοί, στο τι ιεραρχούμε σαν σημαντικό για μια φιλελεύθερη Δημοκρατία.

Αιφνιδιάζουμε την κοινωνία; Σε καμία περίπτωση. Και δεν την αιφνιδιάζουμε, γιατί εδώ και τρία χρόνια ο Πρωθυπουργός ανέθεσε σε μια υψηλού επιπέδου Επιτροπή, υπό τον κ. Σισιλιάνο, να εκπονήσει μια στρατηγική για την ισότητα των μελών της κοινότητας ΛΟΑΤΚΙ+. Η Έκθεση αυτή συντάχθηκε, υποβλήθηκε στον Πρωθυπουργό και εκπονείται και υλοποιείται έκτοτε. Έχουν υλοποιηθεί έως τις εκλογές του 2023 τουλάχιστον 20 από τις συστάσεις. Στο πρόγραμμα της Νέας Δημοκρατίας ήταν γραμμένη, αποτυπωμένη η δέσμευση για την ολοκλήρωση αυτής της στρατηγικής και ο Πρωθυπουργός ο ίδιος και προεκλογικά και μετεκλογικά δημόσια είπε και δεσμεύτηκε ότι θα προχωρήσει με την περαιτέρω υλοποίηση και ολοκλήρωση αυτής στρατηγικής. Κανένας αιφνιδιασμός επομένως.

Θεωρούμε πως η πρωτοβουλία αυτή είναι σημαντική, διότι εμείς πιστεύουμε στην συμπεριληπτική κοινωνία, στη συμπεριληπτική δημοκρατία, στη συμπεριληπτική ανάπτυξη. Δεν έχει κανένα νόημα να μιλάμε μόνο με οικονομικούς όρους και με δείκτες μακροοικονομικούς και να λέμε ότι η οικονομία της χώρας αναπτύσσεται κατά 2%, 3% και αυτό να μη συνοδεύεται και από δικαιώματα. Γιατί όταν δεν αναγνωρίζουμε θεμελιώδη δικαιώματα που αναγνωρίζουν άλλες ευρωπαϊκές χώρες και οι Έλληνες πολίτες δεν πρέπει να ξεχνάμε ότι είναι Ευρωπαίοι πολίτες, τότε είναι σαν να τους λέμε ότι, δεν σας επιτρέπουμε να ζήσετε ελεύθερα όπως εσείς επιθυμείτε τη ζωή σας. Αυτό, επίσης, είναι μια συνταγματικά κατοχυρωμένη αρχή στο δικό μας Σύνταγμα και φυσικά και στο Ευρωπαϊκό Σύνταγμα, στις Ευρωπαϊκές Συνθήκες. Επομένως δεν μπορούμε να έχουμε δύο μέτρα και δύο σταθμά. Είτε είμαστε Έλληνες και Ευρωπαίοι πολίτες και πρέπει να αποδίδουμε στους Έλληνες πολίτες όλα τα δικαιώματα που απολαμβάνουν εκτός των ελληνικών συνόρων στην υπόλοιπη Ευρώπη, είτε όχι. Δεν γίνεται να είμαστε ολίγον Ευρωπαίοι.

Δημοκρατία ασφαλώς σημαίνει και διαφορετικές απόψεις. Σημαίνει διάλογος. Σημαίνει να ακούμε με σεβασμό την αντίθετη άποψη, να μην κουνάμε το δάχτυλο. Δεν μου αρέσει να χαρακτηρίζουμε το ζήτημα αυτό ως ζήτημα ενός προοδευτισμού, όχι. Είναι ένα ανθρώπινο ζήτημα. Δεν διαχωρίζουμε τους πολίτες που πιστεύουμε σε αυτό και που διαφωνούν με αυτό σε προοδευτικούς ή συντηρητικούς. Είναι ένα κοινωνικό ζήτημα. Πρέπει να είμαστε πολύ πιο προσεκτικοί στους χαρακτηρισμούς που κάνουμε προς τα άλλα κόμματα. Όσοι διαφωνούν με αυτό μπορεί να χρειάζεται να ακούσουν περισσότερα πράγματα για να διαμορφώσουν μια πιο ολοκληρωμένη άποψη.

Είναι ένα ζήτημα που για πολλά χρόνια, για δεκαετίες δεν συζητήθηκε δημόσια. Έχουμε δεχθεί έναν ορυμαγδό συζητήσεων τώρα, το τελευταίο διάστημα, γύρω από αυτό. Πιστεύω ότι η ελληνική κοινωνία έχει ακούσει, έχει αλλάξει απόψεις. Αυτό καταγράφεται και δημοσκοπικά από το 2015 και μετά που ξεκίνησε η συζήτηση για το σύμφωνο συμβίωσης μέχρι σήμερα.

Βλέπουμε ότι η έννοια του γάμου είναι πολύ πιο αποδεκτή πλέον πλειοψηφικά στην κοινωνία, όπως, επίσης, πρέπει να θυμόμαστε ότι σημασία έχει και το ερώτημα που θέτεις. Όταν η ελληνική κοινωνία στις δημοσκοπήσεις, στις ίδιες δημοσκοπήσεις, ερωτάται για το αν πρέπει να προστατευθούν τα δικαιώματα των παιδιών που σήμερα βρίσκονται εντός ομόφυλων οικογενειών, αλλά δεν έχουν τα ίδια δικαιώματα με τα υπόλοιπα παιδιά, τότε, άνω του 70%, η ελληνική κοινωνία απαντά, ναι να προστατευθούν. Συνεπώς πρέπει να θέτουμε τη σωστή ερώτηση και να εξηγούμε ποιο είναι το πρόβλημα που θέλουμε να λύσουμε. Το πρόβλημα είναι υπαρκτό, είναι μπροστά μας, δεν πρέπει να κάνουμε ότι δεν υπάρχει ότι δεν το βλέπουμε. Οι άνθρωποι αυτοί δεν είναι αόρατοι. Για εμάς όλοι οι άνθρωποι είναι ορατοί.

Τρέφουμε, επίσης, απόλυτο σεβασμό στο κατοχυρωμένο, επίσης, συνταγματικό δικαίωμα της Ελληνικής Ορθόδοξης Εκκλησίας να εκφράζεται ελεύθερα, να τοποθετείται για τις θεολογικές της απόψεις, να προσπαθεί να πείσει για αυτές. Είναι αναφαίρετο δικαίωμά της. Το θεολογικό δόγμα, άλλωστε, οφείλει και πρέπει να είναι πιο αυστηρό και απόλυτο στους ηθικούς του κανόνες. Αναγνωρίζοντας όμως ταυτόχρονα ότι όλοι οι άνθρωποι είμαστε ατελή όντα και ερχόμαστε πιο κοντά στο Θεό όταν ζούμε με αγάπη, με σεβασμό, με αλληλεγγύη, με δεσμούς πίστης προς τον άλλον. Το νομοσχέδιο αυτό κάνει ακριβώς αυτό. Εντάσσει στον παραδοσιακό θεσμό της οικογένειας, που αποτελεί τον πυρήνα και τη βάση της κοινωνίας και της συνοχής της, περισσότερους συνανθρώπους μας που θέλουν να αναλάβουν και να αποδεχτούν όρκους βαθιάς πίστης και αγάπης προς το σύντροφο ή τη σύντροφό τους.

Προσωπικά τιμώ και αναγνωρίζω και το κοινωνικό και το πνευματικό ρόλο της Εκκλησίας μας. Η συντεταγμένη Πολιτεία όμως έχει τον δικό της διευρυμένο ρόλο, αλλά και την υποχρέωση να προασπίσει τις συνταγματικές επιταγές, τις αρμοδιότητές της, να αξιολογήσει και να επιβάλει τα δέοντα ως ένα ευρωπαϊκό κράτος δικαίου.

Η Νέα Δημοκρατία είναι το κόμμα της ευθύνης, είναι το κόμμα της Ευρώπης. Είναι το κόμμα που έβαλε την Ελλάδα στην Ευρώπη, που την κράτησε στην Ευρώπη τα δύσκολα χρόνια της κρίσης και που έχει αναλάβει τη δέσμευση έναντι του ελληνικού λαού να την κάνει πιο ευρωπαϊκή. Είναι η παράταξη που έχει τη μεγαλύτερη συνοχή μεταπολιτευτικά, το έχει αποδείξει αυτό, από όλες οι υπόλοιπες παρατάξεις. Γιατί; Γιατί είναι ο καθρέφτης της ελληνικής κοινωνίας.

Είναι εύλογο, είναι αναμενόμενο να υπάρχουν και στελέχη της Νέας Δημοκρατίας που διαφωνούν με αυτήν την πρωτοβουλία, όπως υπάρχει και ένα σημαντικό κομμάτι της ελληνικής κοινωνίας. Είναι ο καθρέφτης της ελληνικής κοινωνίας και η Νέα Δημοκρατία, αλλά και τα άλλα κόμματα. Επομένως, πριν πετάξετε το μπαλάκι των ευθυνών σε κάποια στελέχη της Νέας Δημοκρατίας που διαφωνούν, ας κοιτάξουμε όλοι σε όλα τα κόμματα και ας μην προτρέχουμε, ας μην προκρίνουμε. Μπορεί να υπάρξουν και άλλοι βουλευτές οι οποίοι μπορεί να απέχουν ή να διαφωνήσουν και να καταψηφίσουν. Αυτό πρέπει να γίνει με απόλυτο σεβασμό στη διαφορετική άποψη. Δεν θα τσακωθούμε κοινωνικά. Δεν θα δημιουργήσουμε έναν νέο πόλεμο και έναν νέο διχασμό για ένα ζήτημα που είναι στη βάση του ανθρώπινο και αφορά τη δικαιοσύνη.

Ο πολυδιάστατος εκσυγχρονισμός που εμείς υπηρετούμε δεν έχει μόνο, επαναλαμβάνω, στενή οικονομική όψη. Δεν περιστρέφεται μόνο γύρω από την αύξηση των εισοδημάτων. Διότι υπάρχουν πολύ ισχυρές οικονομίες διεθνώς οι οποίες όμως υστερούν πολύ στην προστασία των ατομικών δικαιωμάτων και ελευθεριών. Δεν έχω ακούσει κάποιον συνέλληνα ή συμπολίτη μας να λέει ότι θέλει να πάει να ζήσει σε αυτές τις οικονομίες, όπου στερούνται τέτοια βασικά ανθρώπινα δικαιώματα. Όλοι, όταν λένε ότι σκέφτονται να φύγουν από την Ελλάδα στρέφουν το βλέμμα τους προς τη δύση, όπου αυτά τα θέματα είναι λυμένα εδώ και δεκαετίες. Διότι αυτές οι χώρες, είναι χώρες, που έχουν κατοχυρώσει στην επικράτειά τους την ατομική ελευθερία, τη δικαιοσύνη, την ισότητα, την αξιοκρατία. Μια τέτοια χώρα θέλουμε να γίνουμε κι εμείς. Μπορεί να έχουμε καθυστερήσει κάποιες δεκαετίες, όμως, πρέπει να ανοίξουμε το βήμα μας και να συγκλίνουμε επί της ουσίας με την υπόλοιπη Ευρώπη.

Για εμάς ισχυρό έθνος είναι το έθνος το οποίο έχει μια ανοιχτή αγκαλιά για όλες τις κοινωνικές ομάδες, παρέχει πολύπλευρη φροντίδα για όλες τις ομάδες, για όλους τους ανθρώπους χωρίς διακρίσεις. Αυτό για μας είναι ο σύγχρονος υπεύθυνος πατριωτισμός.

Εγώ ως γονιός, ως άνθρωπος, δεν μπορώ να κοιτάξω στα μάτια ούτε το παιδί μου, ούτε τους φίλους του, ούτε συγγενείς ή γνωστούς μου που έχουν αυτό το σεξουαλικό προσανατολισμό και να τους εξηγήσω πειστικά, γιατί αυτό το οποίο απολαμβάνουν ως Έλληνες πολίτες και ως Ευρωπαίοι πολίτες, σε άλλες ευρωπαϊκές χώρες, η Ελλάδα δεν τους το παρέχει. Και αυτό πιστεύω ότι πρέπει να το σκεφτεί με ειλικρίνεια και ανθρωπιά κάθε βουλευτής του Ελληνικού Κοινοβουλίου. Να σκεφτούμε τους ανθρώπους που γνωρίζουμε και αν μπορούμε, πέρα από τους πολιτικούς διαξιφισμούς και τις αντιπαλότητες εντός Βουλής, να τους κοιτάξουμε στα μάτια και να τους πείσουμε ότι κατά τη γνώμη μας είναι πολίτες δεύτερης κατηγορίας. Νομίζω ότι κανείς δεν μπορεί να το κάνει αυτό.

Ας στοχαστούμε επομένως και ας δράσουμε και συλλογικά για μια κοινωνία με περισσότερη ισότητα, αυτονομία, αλληλεγγύη. Έχουμε υποχρέωση από τον νομικό μας πολιτισμό και την παράδοση της φιλελεύθερης δημοκρατίας να αναγνωρίσουμε όρους ισότιμης διαβίωσης και στα ομόφυλα ζευγάρια.

Αν ψηφιστεί αυτό το νομοσχέδιο με μία ελπίζω διευρυμένη κοινοβουλευτική πλειοψηφία η ελληνική κοινωνία θα κάνει ένα μεγάλο, ένα ιστορικό βήμα προς μια πιο δίκαιη και συμπεριληπτική δημοκρατία και τα οφέλη δεν θα αφορούν μόνο στενά την κοινότητα ΛΟΑΤΚΙ. Διότι θα έχουμε κατοχυρώσει σε πολιτικό επίπεδο την πεποίθηση, την αντίληψη σε όλους τους πολίτες ότι η Ελλάδα είναι μια πιο ελεύθερη, μια πιο δίκαιη, μια πιο δημοκρατική χώρα.

Το κοινό καλό δεν χτίζεται με διχασμούς, αλλά με την αναγνώριση πολλών και διαφορετικών δικαιωμάτων χωρίς η κοινωνική πλειοψηφία να επιβάλει το δικό της τρόπο ή τη δική της αντίληψη ως προς την οργάνωση της κοινωνικής ζωής στις μειοψηφίες. Αυτό λέει το Σύνταγμά μας, ότι σεβόμαστε την ατομική ελευθερία και αυτονομία. Κάτι διαφορετικό θα ήταν αντίθετο και στις βασικές αξίες του ανθρώπου, αλλά και στις βασικές αρχές της φιλελεύθερης δημοκρατίας.

Θα χαρώ να συζητήσουμε εκτενέστερα τις παρατηρήσεις όλων των κομμάτων και όλων των βουλευτών στις συζητήσεις που θα ακολουθήσουν κατ’ άρθρο και να μπούμε και σε μεγαλύτερο βάθος.

Θα ήθελα να κλείσω εδώ την βασική μου αυτή πρώτη ομιλία και να τονίσω και πάλι ότι ο διάλογος αυτός πρέπει να γίνει με πολιτικό πολιτισμό, χωρίς οξύτητα, χωρίς χαρακτηρισμούς και να σκεφτόμαστε ότι η συζήτηση αυτή την παρακολουθούν πολλοί Έλληνες, πολλές Ελληνίδες και παιδιά με μεγάλο ενδιαφέρον αλλά και ελπίδα, ότι η Ελλάδα θα γίνει, μετά την ψήφιση αυτού του νομοσχεδίου, μια πιο δίκαιη χώρα. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε κύριε Υπουργέ.

Κυρίες και κύριοι συνάδελφοι, αφού σας ευχαριστήσω και εσάς και τον κύριο Υπουργό για έναν πολύ πολιτισμένο, γόνιμο και παραγωγικό διάλογο που διεξήχθη ενώπιον των Επιτροπών μας, να κηρύξω τη λήξη της συνεδρίασης για την Τετάρτη 7 Φεβρουαρίου 2024 και ώρα 13.00, με θέμα ημερήσιας διάταξης: Συνέχιση της επεξεργασίας και της εξέτασης του σχεδίου νόμου του Υπουργού Επικρατείας κ. Χρήστου - Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Θα βρεθούμε στη δεύτερη συνεδρίαση για την ακρόαση των εξωκοινοβουλευτικών προσώπων που έχουμε καλέσει. Σας ευχαριστώ πολύ. Καλό βράδυ.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Ανδριανός Ιωάννης, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κομνηνάκα Μαρία, Σαράκης Παύλος, Ηλιόπουλος Αθανάσιος (Νάσος), Τζανακόπουλος Δημήτριος, Δημητριάδης Πέτρος, Κόντης Ιωάννης, Αποστολάκης Γεώργιος και Ρούντας Γεώργιος.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Μονογυιού Αικατερίνη, Κρητικός Νεοκλής, Λιάκος Ευάγγελος, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Μανωλάκου Διαμάντω, Παφίλης Αθανάσιος, Λαμπρούλης Γεώργιος, Δελής Ιωάννης, Αθανασίου Μαρία, Γραμμένος Βασίλειος, Αναγνωστοπούλου (Σία) Αθανασία, Φωτίου Θεανώ, Γαυγιωτάκης Μιχαήλ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Φλώρος Κωνσταντίνος και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Αθανάσιος Καββαδάς, Βασίλειος (Λάκης)Βασιλειάδης, Σταύρος Καλαφάτης, Δεληκάρη Αγγελική, Άννα Ευθυμίου, Κωνσταντίνος Κατσαφάδος, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Νίνα Κασιμάτη, Αχμέτ Ιχλάν, Κωνσταντίνα Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΛΑΖΑΡΟΣ ΤΣΑΒΔΑΡΙΔΗΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**